
Stortreen 


Dis JULIEMAAND in Kaapstad. `n Outydse Julie. `n Winter 
wat `n mens laat dink aan die Sondvloed en aan oorlede Noag en 
sy Ark. Reën. Reën. Waaireën. Klitsreën. En dan weer stortreën 
wat deur alles dring en wat wegspoel en deurslag maak en met die 
aarde op sy eie manier praat en sê: ,,Drink, drink en word papnat 
en versadig, jy wat so lank uitgedor gelê het in die somerhitte 
onder die warm winde.” 

Die reën en wind van hierdie Juliedag swiep neer op die Kaapse 
teerstrate, teen die huise, op die tuintjies en die grasperke. Die stads- 
mense vaar uit teen die weer, soos gewoonlik. Waar is die son tog? 
vra hulle. Sonnige Suid-Afrika! Dis mos `n spotterny. Bid jou aan! 
En dan kom party mense in sonnige Suid-Afrika son soek. Son? 
Aikbna! Reën! Sluiers en sluiers en gordyne van niks anders as 
valigheid en nattigheid en kouigheid nie. 

Ek sit in my studeerkamer en sukkel met `n vertaling wat ek 
maar nie kan regkry nie. Vertaling is ook sommer `n onding. 

Maar al sukkel ek ook met die vertaling wat ek nie kan regkry 
nie, ek het darem nog baie om voor dankbaar te wees. Dankbaarheid 
het my vader my geleer: ,Daar is altyd mense in die wêreld wat 
minder het en wat dit swaarder het as jy. Wees dus dankbaar en 
moenie goedsmoeds murmureer nie. Dink aan die minderbevoor- 
regtes!” 

Op hierdie stormagtige Juliedag was ek nie ondankbaar nie, ten 
spyte van die vermaledyde vertaling. Ek sit voor `n skryftafel in my 
ruim studeerkamer. My skryftafel kon wel groter gewees het, maar 
my kamerjas en pantoffels en die elektriese verwarmer laat niks te 
“wense oor nie. As ek nie met die ellendige vertaling moes doenig 

wees nie, dan was die wêreld vanoggend sommer heeltemal gaaf, 
ten spyte van die reënstorm. Maar dan hinder reën en koue my 
nooit eintlik nie. Vertaling wel. Vertaling hinder my altyd. Ver- 
maledyde vertaling! Vertaling is altyd `n onding. 

Die noordwestewind ruk my huis dat hy op sy fondament staan 
en dril, as dit my toegelaat word om `n bietjie te vergroot. Die 
noordwestewind ruk nie alleen nie. Hy huil en klae en sug en sing . 
en fluit deur die gange en skeure en skrefies. En die reën klets en 
klits en sanik (soos Leipoldt sê) en hardloop ent-ent sommer ligvoet 
of liewers ligdruppelrig langs die telefoondrade. 

My ou Kaapstad! Lekker ou sousdag! Knaende reëndag! As dit 
lank so aanhou, sal ek miskien uiteindelik die vertaling regkry. Maar 
almiskie darem, die vermaledyde vertaling in `n vertalende land! 

En toe breek dit los. Die vrolikste gesing wat ek ooit in my lewe 
gehoor het. Reg voor my huis in die straat. Dis `n lied, dis liedjies 
wat kom, of behoort te kom, van die sonskyn, van die warmte, van 
die oorvloed van sonnige Suid-Afrika. 

sLekker vars vis, Nêi! Lovely, fresh fish, Madam!” (Vermale- 
dyde vertalery in ons tweetalige land!) Maar die Kaapse kleurling 
wat sy vars vis aan die man wil bring, sing so plesierig en hartlik 
dat sy visverkopery vir my heeltemal bysaak word. Sy stem galm 
die hele buurt vol. `n Mooi, helder stem. `n Stem wat sing van 
sonskyn en warmte. 

En die reën giet en giet, en die wind huil en fluit deur die gange. 

Na die joos met die vertaling! Ek het nie vis nodig nie, maar 
ek stap na die deur. 

Daar staan hy by sy stootkarretjie. Hy het `n stukkende vaal 
broek aan en `n oop wit hemp. Geen hoed nie. Hy's kletsnat. Sy 
gesig is ene vrolikheid. Hy sing sy liedjies en af en toe tussendeur: 

,Vars vis, vars vis! Lekker vars vis, Nêi! Oh, such lovely fresh 
fish, Madam!” 

Ek staan en bekyk hom `n rukkie. As dit ek was, dan het die 
koue en die nattigheid my lankal onder voet getrek. Hoe sou hy dit 

tog regkry? Magtie! Die jong is `n groot mens en `n flosoof! 

Ek roep hom, sommer hard en lawaaierig. 

sHierjy! Jafta, Apools, Mohammodien! Hoe jou naam ook mag 
wees. Staan nader na die agterplaas toe!” 

Hy lag breër as ooit. 

,Alte lekker vis, my baas! Die beste vis wat ons nog vanjaar 
gevang het. Baas kan maak ingelegde vis, Baas kan hom bak, smoor, 
enige stoffasie, net wat Baas wil .... 


Suikerbos, ek wil jou hê... 
Suikerbos, ek wil jou hê....” 


Met `n pragtige, helder stem sing hy. 

“Ek wil nie vis hê nie, jong. Staan nader!” 

Reg, my baas!” 

slet jy koud?” 

,Ja, Baas. Maar ek stiek dit maar weg. Ek probeer dit maar 
vergeet.” 

Wil jy iets drink? `n Doppie brandewyn?” 

Baas!” 

Ek vra of jy iets wil hê om jou warm te maak?” 

Baas! My baas!” 

Ek gooi hom `n kwaai dop en gee die glas aan. 

Baas! Ai, Jeretjie tog, my baas.” 

sBietjie water bygooi?” 

Nee asseblieftoggie, my baas.” 

sGesondheid, jong! Drink lekker!” 

Gesondheid, my baas! Baas is wragtig `n baas.” 

Hy gooi die glas dolleeg diep agter in sy keel. 

Hy gee die glas terug, en ek stop hom `n paar sigarette in die 
hand. 

Baas! Baas! My baas! O, Jeretjie tog, dankie! Baas is my wonder: 
like baas.” 


N 


Hy draf na sy stootkarretjie toe, roep sy maat en vertel aan hom 
met `n paar kort, kragtige woorde van sy geluk: `n sopietjie en 
sigarette. 

Jy lieg!” 

SO wragtag 

`n Paar oomblikke later hoor ek alweer die vrolike helder stem: 
Vars vis, NOi; alte lekker vis, NOi! Oh, such lovely fresh fish, 
Madam!” 

Ek moet maar verder gaan sukkel met my vertaling. 


) 

In die Trembus 


VOOR DIE bank in Adderleystraat hou die trembus stil. Dis 
Woensdagoggend, een van die oggende wanneer die blommeverkopers 
tussen die bank en die poskantoor daardie stukkie van die middestad 
met hul blomme mooi maak. Pragtige veelkleurige tuin- en veld- 
blomme in die deurgang tussen die vuilswart poskantoor en die 
doodgewone grys-vuil bank. So mooi is die blomme dat dit amper lyk 
of hulle nie daar pas nie. 

Dis elfuur in die more. Daar is geen gedrang en gestamp en 
gestoot van mense wat beur om `n sitplek in die trembus te kry nie. 
Ek klim in en gaan sit, die enigste passasier. Ek is vanmêre wind- 
maker en ryk; laat ek maar ryk sit, dink ek in my enigheid. Ek ry 
met `n tamaai groot bus na Tamboerskloof. Stokalleen. En ek betaal 
net twee pennies. 

Ek sit en kyk na die veelkleurigheid op die sypaadjie en luister 
na die snaakse taal van die verkopers. Hierdie verkopers — kleurling” 
mans en -vrouens en klonkies — praat hul eie eienaardige Afrikaans, 
interessant en kragtig, soms seker `n bietjie te kragtig volgens party 
van die verbygangers se oordeel. Daar is `n paar van hulle wat geen 
doekies omdraai nie. Hulle noem die kind by sy naam as hulle `n 
stryery onder mekaar het, en die kind se naam is soms lelik. Maar 
sommerso onmiddellik na die krasserige woorde dam hulle `n deftige 
dame of heer by, lag vriendelik en sê: ,,Beautiful violets, Madam, 
lovely carnations and heat, Missus. Pragtag-mooi, NOi, en baie 
goedkoop.” 

Ek vergewe die verkopers hul effens oordrewe kragtigheid graag. 
Hulle bedoel dit goed, en hulle maak `n stukkie van die middestad 
baie mooi en interessant. 

Ek ry vanmêre stoksielalleen in `n yslike trembus, dink ek weer. 

Nee, maar tog nie. Daardie twee ou mannetjies wat nou net by die 
groot deur van die bank uitgeskuifel kom, pyl reguit na die trembus 


toe. 


“Mooi blomme, nie waar nie?” kan ek duidelik die een ou hoor 
sê. Hy wys met sy kierie na `n sinkbad vol suikerbosknoppe. 

Die kaartjiesknipper het al klaar die klokkie gelui gehad, maar 
toe hy sien dat die een ou mannetjie sy arm half soebattend in die 
lug steek, gee hy `n vinnige ruk aan die koord. Die trembus staan 
weer doodstil. Die twee oues sukkel by die trembus in. Hulle help 
mekaar amper met `n moederlike teerheid, soos dit my lyk. Die een 
slof-slof in die paadjie op en gaan sit reg voor, die ander sak sommer 
op die agterste bankie neer. Hulle het warm geword van die 
ongewone haastige-aanskuifel na die bus en sit en vee nou gesigte af. 

Tieng-tieng. 

Right away, mate 

Ons trek weg. 

Maar kom sit hier voor by my, Piet,” sê die een ou mannetjie. 
“Ek sit graag hier vlak voor by die bestuurder. Dis vir my s0 
wonderlik hoe die kêrel die groot trembus deur die woelige strate en 
tussen die magdom van mense deur, pastersteek en op `n trippens 
kan laat loop.” 

,Goed, Naas, ek sal kom.” Ou Piet stap versigtig, vashou-vashou, 
in die paadjie op na ou Naas toe. 

Die twee sit skuins voor my. Hulle is netjies gekleed. Elkeen het 
`n roosknoppie in die knoopsgat. Hulle interesseer my so dat ek half 
ongepoetserig maar gedurig na hulle kant toe sit en kyk. Hulle loer 
af en toe agteruit na my kant toe ook, en dan maak ek maar of 
hulle my glad nie kan skeel nie. Dan sit en bewonder ek kastig die 
groenigheid teen die helling van Vlaeberg, regs van die stad. 

Maar ek dink mos nou eers daaraan, Piet. Wat maak jy dan 
eintlik hier in die bus? Het ons mekaar dan nie twee maal in die 
bank gegroet nie? Jy woon mos nie in Tamboerskloof nie en jy kom 
ook nie vandag vir my kuier, so ver ek weet nie. Jy kom my glad te 

min besoek na my sin. Jy word oud en lui voor jou tyd. Jy het tog 
nie gesê jy kom vandag by my eet nie?” 

Ou Piet lag `n lekker laggie. Sy rooierige gesig is die ene plesierig- 
heid. Sy buikie skommel gawerig onderwyl hy so sit en lag, die lag 
van `n man wat die grootste stuk van sy lewe al agter die rug het. 
Soos hy daar sit, lyk hy vir my na iemand wat geen kwellings het 
nie, iemand wat net die mooi dinge op die wêreld raaksien. 

Jy vra hoekom ek hier in die trembus sit? Ja, Naas. Hoe sal 
ek die ding nou vir jou duidelik maak? Maar ek het gedink jy begryp 
dit tog. Ken jy dan nog nie `n ou man se dingetjies nie? Of is jy nog 
nie oud nie?” Ou Piet klop ou Naas hard op die skouer. Sy buikie 
wikkel weer heeltemal gawerig. Na `n rukkie kom hy tot bedaring 
en vee sy gesig af. 

“Ek sal jou sê hoe die vurk in die steel steek, Naas. Ek is al `n 
ou man, en jy is ook al oud, alhoewel jy dit nie wil erken nie. Ek 
dink jy's `n jaar ouer as ek.” 


Waarvan praat jy nou?” vra Naas verbaas. 


sNee, laat maar staan. Jy kan maar jou lyf jonk hou as jy wil. 
Ek kan nie meer heeltemal nie, al wil ek ook. Nou, party dae verveel 
die tyd my `n bietjie by die huis. En weet jy wat doen ek dan?” 
Nee, ek weet nie.” 


Ja, ek het geweet jy sal nie weet nie. Ek sal jou sê. Ek kom met 
die voorstedelike trein van my huis af. Soos jy weet, lê die bank 
maar `n hanetreetjie van die stasie af, en dan stap ek die groot bank- 
gebou binne waar die baie geld is, gaan sit ewe deftig en penregop by 
een van die tafeltjies en probeer soos `n skatryk man te lyk. Ek doen 
dit nogal dikwels, net om die tyd `n bietjie om te kry. Jy kan nooit 
dink hoe interessant dit is om die mense in `n bank te betrag nie — 
die kassiers se gesigte as hulle so met die pakkies banknote en 
staweltjies silwergeld speel, en die spul wat kom geld trek of 
deponeer. Die windmaker-vrouens interesseer my die meeste — nee, 
wag nou, moenie allerhande gedagtes van my koester nie. Wat ek 
wou sê: Ja, die vroumense. Ek wens ek kon die bank binnestap soos 

party van hulle. Dan sou ek miskien ook in staat wees om my 
rekening af en toe te oortrek.” 

Jy's darem `n snaakse kêrel, Piet.” 

Ons het maar almal ons eienaardighede. Ewentwel, `n man kan 
darem nie te lank daar sit nie, dan beginne die rondstaners met hul 
uniforms naderhand na jou te kyk. Ek weet min of meer hoe lank 
ek kan sit voor hulle my alte vraend aankyk. Dan staan ek mooi deftig 
Op Soos `n man wat baie geld in die bank het, gaan klim in die 
Tamboerskloofse trembus, ry reg om tot weer voor die bank, stap. 
stasie toe en ry met die trein huis toe. En wat wil jy beter hê? So 
het ek vandag gemaak, toe ek jou toevallig in die bank raakloop. Jy 
dink verniet ek wil by jou kom eet!” 

Piet lag soos `n ou man wat dink dat hy `n goeie grap gemaak 
het. 

Die twee oues sit `n rukkie stil, met vrolike gesigte en laggende 

Jys `n snaakse kêrel, Piet,” sê Naas. ,,Jy praat van oud word, 
maar ek dink soms dat jy die jonge is en ek die oue. Ja'k. Aan die 
ouderdom is daar g'n keerkans nie. Maar ek wou jou nog iets vertel 
het. Luister hier. Het jy die grap gehoor van die kêrel wat vir sy 
nOi gaan kuier het...?” 

Die twee grys koppe kantel na mekaar toe. Ek gee die teken . 
aan die kaartjiesknipper. By die volgende halte moet ek uitklim. 

Toe ek op die sypaadjie staan, loer ek om deur die ruit van die 
trembus. Die twee grys koppe is baie na aan mekaar. Die een kop 
knik vinnig op en af, en die buikie wikkel seker weer gawerig soos 
die ou mannetjie lag. 

Die Kaapse Dokter 


AS `N MENS nie `n gesprek kan aanvoor deur te sê dat dit `n 
lekker of slegte of warm of koue mêre is nie of sommer in die 
algemeen oor die weer te praat nie, dan sit jy dikwels in die verleent- 
heid. Jy voel jy moet iets sê en jy weet nie wat nie. Daarom gryp jy 
maar na die weer. Die weersgesteldheid is `n gawe Gods vir diegene 
wat iets moet sê en nie weet wat om te sê nie. En die Kaapse Dokter, 
soos party mense hom noem, of die Suidoostewind of die Suidoos van 
die Kaap, soos sy regte naam is, is sommer `n ekstra-spesiale gawe 
Gods as `n gesprek aangeknoop moet word en jy weet nie bra wat 
om te sê nie. | 

Hierdie winderige Kaapse Dokter het glo sy naam gekry omdat 
hy dan kwansuis die Kaap sou skoonwaai en reinig van alle kieme 
en siektes en ongeregtigheid. 

Alles wat nie skoon en gesond is nie, waai hierdie ou Dokter in 
die see in, tot by Robbeneiland, amper tot doer by Dasseneiland,” 
het `n ou inwoner van Kaapstad eenkeer aan my gesê. ,,Julle mense 
moenie so baie kla oor die wind nie. Julle is te pieperig. Die wind 
waai alle vuiligheid weg; en alles wat hy agterlaat, is skoon.” 

Onderwyl ek nog so na hierdie woordé staan en luister, kom 
daar `n kwaai asemstoot van die Dokter, en die ou inwoner van 
Kaapstad en ek moes net lelik pelielie en uithang of ons voete was 
ons onder ons lyf uit. 

“Druk hoed vas, Oompie, en slaan ysterklou in die grond! Al 
die oorbodige kieme is nou weg!” 

“Dit mag jy wel sê, vrind. En joue ook! aa ja, die ou kêrel 
blaas weer omgekrap vandag. Maar dis reg. So moet hy maak. Dis 
een geweldige reiniging van ons stad.” 

, Tot siens, Oom. Lewe lekker en druk maar almelewe hoed vas.” 

,Vansgelyke, my jong vrind.” 

Ek druk my hoed vas, knoop my baadjie toe en beur teen die 
wind in die straat op. Beur en beur, slinger hierdie kant toe en 
daardie kant toe. Die Dokter blaas so kwaai dat hy my woeps teen 
`n ander kêrel vasblaas. 

,Askies my tog, Meneer. Dag, Meneer.” 

Dag.” 

Meneer, askies my tog. Die wind waai vreeslik, Meneer. Help 
my dan tog. Kan Meneer sien hoe `k lyk? Ek is honger en ek het niks 
geld nie, en `n mens moet tog iets hê om te eet, en ek het ook g'n 
stuk hemp aan nie, soos Meneer kan sien hier onder die kraag van 
my ou stukkende bo-baadjie, en, Meneer, my ma is ook gisteraand 
dood. Meneer, gee my tog net `n sikspens, asseblief.” 

,Hier's nege pennies, jong. Jy verdien dit. Ja. Die ou Kaapse 
Dokter haal swaar asem vandag. Goeiendag! Gaan bedel maar vir 
jou `n hemp by `n huis daar om die draai.” 

Ek beur verder teen die Kaapse Dokter op. Die gedagte aan die 
bedelaar wil my nie heeltemal loslaat nie. Bedelaars, nou ja, is maar 
bedelaars. Maar tog. Daardie vent bibber van die koue, en hy't waar: 
skynlik honger. Maar die Kaapse Dokter reinig mos die stad van 
alles wat kiemerig is. Die Kaapse Dokter is darem te swak om hierdie 
hemplose mens tot doer anderkant in die see te waai. 

Verder teen die wind op. Die sonnetjie gly agter Leeuberg in. 
Dis `n kuns om in of deur die Suidoos te loop. Hy's nou wel `n 
Suidoos, maar dit voel soms byna of hy van alle kante gelyk waai. 
Hy skop jou hier en hou jou daar teë. Druk jou hier en rem jou 
daar. Ek stap by die ingang van `n kroeg verby. Ewe vrolik kom 
'n stuk of wat kroeggangers na buite. Die Suidoos waai hul pratery 
teen my Ore vas: 


Sjoe!” 

,Hatta-boi! Hierjy!” 

“Huis toe gaan, kêrels! Magtig, maar dis koud. So `n wind waai 

vanaand weer soos lanklaas. Oppas dan daar, man! Is jy dan blind? 
So byna-byna het die kêrel jou in jou verstand in doodgery. Kom, 
laat ons wegwaai. 


Suikerbos, ek wil jou hê, 
Suikerbos, ek wil jou hê, 
Suikerbos, ek wil jou hê, 


Maar wat sal jou mama daarvan sê?” 


4Sjoe, maar so `n Suidoos waai darem vanaand of hy betaal word. 
 Taggie, maar dis koud. En ek voel hoeka nie te vas op my bene nie. 
Van binne warm en van buite koud. Van buite koud en van binne 
warm. So voel ek nou. Ja, ek voel nou pebliek so! Hatta-bêil” 

Ek stap verder en hoor niks meer van die sêgoed van die kroeg- 
gangers nie. Die Suidoos waai ons van mekaar af weg. 

, n Bossie blomme, Meneer? Baie mooi, Meneer. Kyk net so. Net 
`n sikspens.” 

Dat 

,Dankie, Meneer.” 

`n Entjie verder smyt ek die verlepte en windverwaaide blomme- 
tjies in die rioel. 

Ek stap by my tuinhek in. Oe Tafelberg rol die miswolke, rol 
die miswolke. Dit beteken natuurlik wind, Suidoos, Kaapse Dokter. 
Reiniging. Skoonmaak en wegvaag van alle kiemerigheid. In my 
tuintjie word die pragtige roosknoppe heen en weer geslinger. `n 
Paar knoppe en lote is afgeskeur. Die Kaapse Dokter is glo besig 
om my tuin te reinig. Vry van alle kieme. En ook vry van `n paar 
roosknoppe. 

slly sal ag dae waai, vrind,” skreeu my buurman oor sy heining. 
,Die mense sê dis skoonmaakwind hierdie.” 

slulle sê so, ja.” 

Maar my buurman het my nie verder gehoor nie. Ee dis maar 
goed ook, want my laaste woorde was miskien `n bietjie te opstandig. 

Ek het al `n ruk 1ê en lees, toe my voordeurklokkie hard en 
aanhoudend gelui word. My humeur was nie van die beste toe ek 
my kamerjas omhang en in die gang afslof nie. Ek slaan die stoeplig 
aan. Ons kyk mekaar vas in die oë, maar hy herken my nie, of 
maak altans of hy my nie herken nie. 

sNeem my nie kwalik nie, Meneer, maar ek het vreeslik honger 
en koud, en soos Meneer self kan sien, ek het g'n stukkie hemp aan 
nie. En my ma is ook dood. Help my dan tog assemblief.” 

“Hier's nog nege pennies. En daar's nog `n huis waar jy `n hemp 
kan gaan bedel. En hou nou in hemelsnaam op om van jou ma se 
dood te praat.” 

,Ja goed, Meneer. Dankie, Meneer. Nag, Meneer.” Ek staan 
en kyk hom agterna. Die Suidoostewind skreeu en huil om die huise 
en deur die gange. Ek pluk my voordeur haastig toe, gaan weer lê 
en probeer lees. Maar dit wil nie vlot nie. Die Kaapse Dokter, wat 
die stad skoonwaai, ruk aan my rame. Ek slaan my lig af; en toe 
gaan dit vir my kompleet of ek van veraf hierdie woorde hoor: 

n Bossie blomme, Meneer? Baie mooi, Meneer. Kyk net so. 
Net `n sikspens.” 

Aandete 


WILSON WAS die grapmaker onder die teringlyers in die sana- 
torium Berg-en-See, en een van die grappe wil ek hier vertel. Sy 
opgewektheid het my dikwels verbaas, omdat die man werklik baie 
siek was. Miskien het meer as een van ons ander nie besef wat dit 
Wilson gekos het om grappe te maak nie. ,,Maar wat baat dit tog 
om met `n huil-mama-gogga-maak-vir-baba-bang-gesig hier te lê?” het 
hy meer as eens gesê. Met dié skynbare blymoedigheid het Wilson 
sy siekbed, sy vermoeienis en sy neerslagtigheid probeer verberg. En 
hy het dit verbasend goed reggekry. 

Dit was op `n warm Saterdagnamiddag in Januarie. Ons lê op 
die kampbedjies en kyk hoe die hitte flikker oor die stad daar onder. 

“Ék hoop julle is almal dankbaar, mense,” sê Wilson. ,My pa 
het dikwels gesê dat `n mens altyd groot stof tot dankbaarheid het. 
En dis `n waar woord daardie.” 

Maar, my liewe goeie kêrel,” sê ek, ,,waarvoor is jy dan nou 
skielik so dankbaar? Voel jy vanmiddag besonder lekker? Wel, ek 
nie. `n Mens kan natuurlik altyd. dankbaar voel dat dit met jou nie 
slegter gaan as wat dit gaan nie.” 

Ek is dankbaar dat ek nie nou in die ed in `n warm kantoor 
hoef te sit nie, en dat ek nie vandag nodig gehad het om onderwys 
te gee nie, en dat ek nie in `n swart baadjie en gestreepte broek `n 
hoeksteen moes gaan lê nie. En so kan ek voortgaan.” 

,Ja, maar jy't tering.” 

“Dis ou nuus daardie. Asof ek dit nie weet nie. Daardie inligting 
het ek nie nodig nie, en jy behoort dit te geweet het.” 

Ek voel dat Wilson gelyk het en sê niks verder nie. 

Teen halfses staan ons op en stryk kamers toe. In die gang sê 
Wilson aan my: ,Daar is een ding waarvoor ek wragtie nie dank- 

baar is nie, en dit is dat ek vanaand moet eet. Middag se kos sit nog 
hier bo in my keel, en ek voel nou of ek nooit weer hoef te eet nie. 
Waarom moet 'n mens tog so baie eet?” 

Moenie van eet praat nie, kêrel,” antwoord ek. ,,'n Mens wat 
so oorloop van dankbaarheid soos jy moet hom nie bekommer oor 
kleinigheidjies soos eet nie. Dink maar aan die baie mense wat vandag 
gebrek ly, doodgaan van die honger, kan `n mens sê, en dan sal jy 
nog meer stof tot dankbaarheid hê, soos jou vader altoos gesê het.” 

Dis ook weer waar,” sê hy, ,ek sal maar my gorrel moet wyd 
maak en my verbeel ek het honger en die kos is die lekkerste wat 
ek nog ooit in my lewe geproe het.” 

Toe ek van hom wegstap, pluk hy my aan die arm in sy kamer 
in. Hy hang sy kamerjas oor `n stoel en sak op sy bed neer. Hy lyk 
baie moeg. 

4 Sit `n rukkie daar op die voetenent. `n Grapmaker se rol is soms 
`n moeilike. Maar, die Here weet, `n man moet maar altyd die blink 
kant probeer bohou. Ja, dis waar. As ek net nie vanaand hoef te eet 
nie. Julle dink almal ek is `n grapmaker, nê? Wie weet, miskien is 
ek. Miskien is alles net `n grap, soos Eugëne Marais gedig het.” 

Hy probeer `n glimlag regplooi. ,,Jy't gelyk. Waarom moet `n 
mens ook sanik oor ete. Nietemin, vanaand sal ek `n plan moet maak.” 

Die vermoeidheid wat op sy gesig rus, skyn langsamerhand te 
verminder. Hy lê en kyk `n rukkie na die plafon. 

4 Verskoon my, vrind. Dit spyt my. Die masker het so `n paar 
oomblikkies van die grapmaker se gesig afgeval. Hou dit maar tussen 
ons twee. (Gaan na jou kamer en rus `n bietjie voor die aandete. En 
smaaklike ete!” 

Wilson sou in sy kamer eet. En ek ook. Scot en Levinski op die 
stoep. Laasgenoemde twee was al gesonder as Wilson en ek. 

Klokslag halfsewe kom Samuel Kuthlanie, die naturelle-bediende, 
met my skinkbord vol kos die kamer binne. 

Naand, my baas. Ek breng hom die kos. Dit isse die vleis tussen 
die pastee. Hy smaak lekker.” 

“Dankie, jong. Ja, ek weet, die kos wat jy bring is altyd lekker.” 

Die aandete was goed vir `n man wat lus het om te eet, maar ek 
was nie honger nie. Nietemin het ek my bes gedoen. 

Meteens hoor ek `n gedempte joligheid in die buurt van Wilson se 
kamer, wat een venster op die stoep het waar Scot en Levinski sit 
en eet. Die joligheid klink my interessant en ek staan op. Ek stap 
Wilson se kamer binne. Hy's rooi van die lag en wys in die rigting 
van die twee op die stoep. Toe hy tot verhaal kom, sê hy: 

sDaar's `n grap op die stoep. Ek het nie kans gesien vir my vleis 
pastei nie en het dit toe maar deur die venster geslinger. `n Stuk 
daarvan sit aan Levinski se oor vas. Die res lê iewers daar voor.” 

Toe lag Wilson so hartlik as hy in sy vermoeidheid kon lag. 


4SOo moet `n man met `n pastei werk wat jy nie kan baasraak 
nie.” 
Ek loop in die gang af na die stoep toe. Die twee daar lag oor 
Wilson se grap. Maar hulle was nie alleen nie. Die matrone se 
hoenders het toe net `n gedeelte van Wilson se pastei onder die stoep 
ontdek. Dit was `n ware vonds vir hulle, `n vreugde-ontdekking. Maar 
soos hoenders maar is, eet hulle die vonds nie daar op nie. Na `n 
gepik en gedit en gedat van die ander wêreld gryp `n groot wit hen 
'n stuk pastei, laat spat om die hoek tot vlakvoor die eetkamer, waar 
die matrone juis besig is om haar aandete te nuttig. Die ander 
hoenders tou agter die wit hen aan, en daar in die onmiddellike naby- 


heid van die baas van die inrigting, vier haar hoenders toe fees met 


die kos van een van die pasiënte. 

Dit het nie lank geduur nie, toe trippel die matrone in die gang 
af stoep toe. Ewe streng verskyn sy by Scot en Levinski, staan `n 
rukkie penorent en sê toe: 

Mnr. Levinski, as u nie die kos wil eet nie, moet u dit in 
hemelsnaam nie vir die hoenders gee nie. Laat dit op u bord bly en 
stuur dit terug kombuis toe.” 

sINee, Matrone,” sê Levinski ewe gedwee, ,,ek sal dit nooit 
weer doen nie.” 

Wilson het `n plan gemaak soos hy aan my gesê het. Dit het hom 
groot plesier verskaf, en Levinski was sportief genoeg om die skuld 
van die weggegooide vleispastei op hom te neem. 

Toe ons om halfag ons laaste koppie melk van die dag klaar 
gedrink het, praat Wilson met my deur die gang van sy kamer af: 

,Hoor hier! Dit was darem sommer gaaf. Ek het lanklaas so 
lekker geëet as vanaand en ek wil my amper verbeel dat Levinski dit 
ook nie onaangenaam gevind het nie. Slaap gerus!” 

Kersfees 


'N WEEK voor Kersfees het die pasiënte in die klein sanatorium 
vir teringlyers al begin praat oor die Dag, oor Kersfeesvieringe van 
die verlede en oor ,,waar ons miskien aanstaande jaar sal wees”. Die 
Dag was tog iets om na vooruit te sien, `n verbreking van die gryse 
verveling van maande lank net stillê en stilsit in jou poging om 
verlore kragte te herwin. 

Om darem weer `n slag Kersfees te kan vier soos `n gesonde 
mens!” sê die kolonel. ,,Ek wonder of dit vir my beskore is. Vrede 
op aarde en in die mense `n welbehae... ! Daar moes nog net bykom: 
genesing vir alle teringlyers.” | 

Van onder die skaduryke bome voor die sanatorium hoog teen 
die berg waar die siekes op hul kampbedjies lê, het hulle `n pragtige 
uitsig oor die stad tot daar ver onder teen die see, en nog verder 
tot teen die berge daar oorkant. 

,Niemand kan beweer dat dit nie mooi hiervandaan is nie,” sê 
die kolonel aan Ockert Roux. ,,Kyk dan daardie blou berge daar 
oorkant. Ek wens soms ek kon skilder, weet jy? En kyk dan die baai 
met sy diepblou, glad anders as die wasige persblou van die berge. 
Maar dis miskien ook maar beter dat ek geen skilder is nie. Daar 
word deesdae alte baie wangedrogte deur sogenaamde skilders gemaak. 
Die stad lyk vir my. van hier plek-plek maar bra lelik. Tog `n paar 
interessante geboue.... Ek sweer dis nou `n hele bedrywigheid daar 
onder in die winkels.... Inkopies vir Kersfees....Dis sowaar `n 
gewoel en gestoot en gedruk vir die ander wêreld. Goddank ek is nie 
nou daar nie. Ek het `n onuitstaanbare pes aan `n gedrang... . My 
vrou het my `n nuwe pak slaapklere vir Kersfees belowe. Dis `n 
bietjie snaaks dat sy vooraf sê wat sy my wil gee. Maar ek het dit 

darem nodig. Ek wens sy gee twee pakke, of al was dit ook drie. `n 
Mens leef mos deesdae in jou slaappak. Myne is nie meer so wind- 
maker soos joune nie, Ockert. Dit sal vir my `n vreemde gewaar: 
wording wees as ek miskien eendag weer `n gewone pak klere kan 
aantrek. Ek glo ek het geen kruisbande meer nie.” 


“Jy praat weer te veel, Kolonel. Kalmpies, altyd maar kalmpies 
het die dokter mos gesê.” Ockert lê en kyk `n rukkie na die maer 
gesig van die ou soldaat. Toe sê hy: ,,Ek hoop darem dis `n wind- 
maker pak slaapklere, Kolonel. Dit sal gaaf wees as ons op Kersfees: 
oggend `n bietjie kleurigheid hier onder die bome kan kry. Ver bo 
ons die blou lug waarna jy so graag kan lê en kyk. Kort bo ons die 
lowergroen van eikeblare, en op die kampbed `n teringkêrel in `n 
fiets crêpe-de-chine slaappak. Dit gaan sowaar `n hele skildery word. 
Maar ek sal jou nie toelaat om solo te speel nie. Ek moet my vrou 
oorhaal om vir my ook `n pak slaapklere vir Kersfees te bring; en 
verder sal ek by die ander oues aandring dat die Kersgeskenke slaap- 
geskenke sal wees. En dit moet veral kleurige goed wees. Hoe 
kleuriger, hoe beter. Iedereen vier mos Kersfees op sy eie manier. 
Kom ons maak `n plan om op ons eie manier windmaker te wees 
hierdie keer.” 


Nou goed. Ek is tog seker van my pak. Sorg jy maar dat die res 
in orde kom .... Wat dink jy van die lewe, Ockert?” 


,Ag, Kolonel, maar wat vra jy my tog? Ek dink deesdae baie, 
maar ek weet nie wat ek van die lewe dink nie. Die meeste van ons 
weet nie wat ons daarvan moet dink nie. Veral ons sanatorium- 
mense moenie sê wat ons daarvan dink nie. Ons is tog maar senti: 
mentaliste of sinikusse of berustendes in die onvermydelike. Dis die 
drie vernaamste klasse. Die ander dink nie. Maar moenie vandag 
met hierdie soort vraag by my kom lol nie. Ons sal tog seker nie voor 
Kersfees doodgaan nie. Wat daarna sal gebeur, nou ja, dink jy nie 
dis `n bietjie dom om, ons nou daaroor te verknies nie?” 


Maar wie verknies hom dan? Dit moet `n kleurige fees word, 
hoor! As my vrou tog net goeie smaak aan die dag wil lê! Jy weet 

ek is vandag oor een ding baie dankbaar, en dit is dat ek die Kers 
gewoel van hier bo kan beskou, in my verbeelding, natuurlik. As ek 
nou `n predikant was, sou ek aan jou sê: selfs ons teringlyers het tog 
jets om voor dankbaar te wees....Ai, kêrel, ek het `n onuitstaanbare 
pes aan `n gedrang.” 

Ockert het met die ander pasiënte gepraat om hul deel by te dra 
tot die kleurigheid van die fees. Hulle het almal belowe om hul bes 
te doen. 

Ek het al sommer myne klaar,” het Alinda gesê. ,,Dis `n prag- 
stuk. Kleure en kleure. Josef se rok kom daar nie naby nie. Maar 
hy's effens deurskynend. Miskien sal dit nie gepas wees voor julle 
mans nie. Maar hy's mooi. Ek wens dit was al Kersfees dat ek hom 
kon aantrek. Ek wens darem ook dat hier meer vroumense in ons ou 
inrigtinkie was. Dis net mev. Smit en ek en daardie meisie wat nou 
die dag van die plaas gekom het. En jy weet tog, mev. Smit — of sy 
Kersfees sal haal? Ek wens ek het `n paar maats gehad.” 

sMaar, Alinda, tog! Ons is mos almal maats, ons ou tering 
bekwaaldes. Natuurlik weet ek dat die arme mev. Smit haar op 
Kersfees nie sal durf verroer nie. Dis jammer. Maar ons ander 
klompie moet maar ons bes doen om, nou ja, `n bietjie anders te wees 
as gewoonlik. Ek glo nie jy hoef sodanig begaan te wees oor die deur- 
skynendheid van jou nuwe slaappak nie. Ons is almal siek mense. En 
buitendien, jy het mos daardie bont kamerjassie om bo-oor te hang. 
Dit sal die kleurigheid nog kleuriger maak.” 

sNou goed. Ek het mos nie teëgepraat nie.” 

Die ander pasiënte was almal baie ingenome met die plan. Dit 
moet `n kleurryke fees word. ,'n Klein bont vergadering van tering- 
lyers,” het die kolonel gesê. 

Die aand voor Kersfees was die klompie, elkeen op sy eie manier, 
so opgewonde soos lanklaas. Behalwe mev. Smit. Hier en daar het 
sy `n glippens-woordjie gehoor, en dit het haar haar magteloosheid 
sterker laat besef as ooit. In die stilligheid het sy gehuil. ,,Hulle het 
hul bes gedoen om dit van my weg te steek en dit nie reggekry nie. 

Ek wens hulle met my hele hart `n geseënde Kersfees toe. Maar die 
lewe is darem maar bitter vir party mense.” 

Volgens reël moes elke pasiënt in die sanatorium vroeg in die bed 
wees. Nou, op hierdie Ou-Kersfeesaand, lê elkeen met sy eie gedagtes. 
Die bergstilte hang oor die klein inrigtinkie. 

“Die jong mense!” dink die kolonel. ,, Waar's my dae? Maar wag 
maar!” 

Myne is `n pragstuk,” dink Alinda. Ek wens dit was al more. 
Ek sal darem maar my mooi kamerjassie bo-oor aantrek, soos Ockert 
aan die hand gegee het. Ons klompie moet tog almal weer gesond 
word. Die lewe is mooi. Miskien word ons gesond. Maar mev. Smit 
sal seker nie die paal haal nie. Dis goed dat sy niks van ons planne 
weet nie. Ek hoop so ons sal mêre `n bietjie pret hê. Tog afwisseling 
in die maandelange vervelende bestaan. Dis nou agtuur. Nog vier 
uur voor Kersfees aanbreek. Vanaand sal daar weer groot joligheid 
in die stad wees. Nou, geniet die lewe solank julle kan, mense.” 


My vrou is darem maar `n doring,” dink Ockert. ,,Net so `n 
klein wenkie van my, en hier het ek `n slaappak vir `n koningseun. 
Ja, laat ons tog maar `n bietjie plesier maak.” 


Goeie plan van Ockert,” dink Jooste. ,,Die vent is vol Medi 
kaskenades, maar ek sweer hy's banger vir die dood as ek.” 


So dink elkeen sy eie gedagtes in die klein sanatorium. Die 
jongmeisie van die plaas het so effens na haar eenvoudige slaappakkie 
gekyk, gewonder oor die moontlikhede van mêre, toe haar kop in die 
kussing gedruk en probeer slaap. Maar tot laat nog het die heimwee 
na die plaas haar wakker gehou. 


In die klein sanatorium was dit die gebruik dat almal in die mre 
na ontbyt so `n halfuurtjie in leunstoele op die grasperk sit voor. 
hulle op die kampbedjies gaan lê. Nou staan die stoele reg in `n 
kring. Dis `n pragtige Kersoggend. Daar ver onder lê die stad en die 
baai en nog verder die berge. Hier en daar galm `n klok deur die 
stilte. 


Ockert, die vroegopstaner, kom eerste op die stoep uit. Gelukkig 

geen suidoostewind nie, dink hy. ,Ek wens darem my vrou was nou 
hier. Sy sal natuurlik later kom, maar ons moes mekaar nou kon 
gelukgewens het. Magtig! Hierdie soort lewe darem! Kon `n mens dit 


maar ontvlug! Hierdie bont slaappak-affêre is sommer `n wrede klug, je.” 


net `n probeerslag om jou gevoelens te onderdruk. En nogal my idee!” 
sGoeiemdre, hoe lyk ek?” 

Ockert kyk skielik om en sien Alinda in die deur staan. Hy stap 
nader en gee haar `n stywe handdruk. ,,Jy lyk soos jy behoort te lyk. 
`n Baie gelukkige Kersfees, hoor!” 

, Vir jou ook, Ockert. Mag ons almal gesond word! Ek wens die 
ander oues kom nou!” 

Ockert en Alinda gaan sit en kyk oor die id en oor die baai. 
Een na die ander kom die ander pasiënte. Kersfeesgelukwense — die 
gewone soort sêding — en grappies en | vrolikheid oor die bont slaap: 

pakke. 

,Jy was verniet bang oor jou dek sendieid, Alinda,” sê 
Ockert. ,,Jy's die mooiste van; ons almal en jy lyk die mooiste van 
ons almal en jy's so respekteer” gekleed dat, nee, jy's sommer van 
die fynste uitgevat. Maar waar's die kolonel dan?” 

Die klompie op die grasperk gesels ewe vrolik. Dis tog die dag 
waarna hulle so lank uitgesien het en waaroor hulle so baie gesels 
het. Toe die pratery eenkeer so effens bedaar, sê Jooste aan die plaas 
meisie: ,,Ek wens mev. Smit kon ook vanmêre hier wees. Dan was 
ons mos voltallig. Ou kolonel sal 'ansies kom. `n Mens moet hom 
maar tyd gee. Hy's bra siek.” 

Sy woorde was skaars koud, toe kom daar `n roering in die voor- 
deur. Dit was die matrone en die kolonel. 

sGoeiemdre, mense. Kyk eers na my. Ek sweer ek klop julle 
almal.” 

Langs die matrone staan die ou, ons beste maat, uitgedos in die 
bont slaappak, of een van die bont slaappakke, wat sy vrou hom 
gebring het. Aan die moue en broekspype hang die kant wat die 
matrone die vorige aand daar aangenaai het. Om sy nek is `n rooi 

sy-serp gewikkel, voor sy bors is sy goue horlosie, sy vulpen en die 
koorspennetjie vasgesteek. Dis sy medaljes! 

Die matrone en die kolonel kom saam die stoeptrappies af. ,,Hiep-: 
hiep-hoera!” kom dit spontaan van die klompie onder die stoep. Die 
matrone lei die oubaas na sy stoel. Hy gaan sit versigtig en begin 
langsaam praat. 

,Namens die matrone — maar van my natuurlik ook — wens ek 
julle almal `n geseënde Kersfees. Laat ons ons bes doen om ons vandag 
te verbeel dat ons gesond is. Ons lewe mos nog almal. Ockert het 
gesorg vir die veelkleurigheid, en as ek so na julle kyk, moet ek sê 
dat hy en julle die werk goed gedoen het. Kyk dan net na Alinda! 
Die matrone sal natuurlik vir `n goeie middagete sorg, en daar sal 
Ook so `n ietsie wees vir dié wat dit nog kan verdra. Ek moet eerlik 
sê dat die Dag baie goed begin het, sover dit my betref. Ek is daar 
oortuig van dat hy net so goed sal eindig.” 

sHiep-hiep-hoera,” klink dit weer spontaan. 

Toe die klompie kort daarna op die kampbedjies lê, sê die 
kolonel: ,Mense, hierdie Kersdag het darem pragtig begin. Op so `n 
dag is die vernaamste saak glo die middagmaaltyd. Party van ons kry 
deesdae swaar om baie te eet. Maar daar is ook nog ander dinge wat 
`n mens genot kan verskaf, en dit is `n klompie opgewekte tering- 
pasiënte in veelkleurige slaappakke. Ockert, dit is so wragtie `n 
skildery. Ek wens ek kan skilder, weet jy?” i 

'n Reënerige Somersdag 


IN DIE sanatorium Berg-en-See hoog teen die hang van die berg het 
die spannetjie teringlyers dae lank lê en versmag van die hitte. 
Afmattende warmte afgewissel deur `n dag of twee gierende suid- 


oostewind. Hulle het soms geredeneer oor die hitte en die wind van 


die Kaap. Watter is die onaangenaamste? 

,Laat dit tog maar in vadersnaam waai,” het die Vrystater gesê. 
As die Suidoos hierso ruk en pluk, kry my ou wêreld reën. En 
reën, nou ja, julle Bolanders weet nie wat reën vir die Vrystaat 
beteken nie. Ek wil amper sê `n klompie siekes kan gerus `n bietjie 
ongerief verdra as die Vrystaat net deurslag-nat kan word.” 

Jy moenie sê ek weet nie wat reën vir `n droë streek beteken 
nie,” antwoord Ansius Eksteen vinnig. ,Al is ek `n Bolander, het ek 
self baie moflammers kop-afgesny en nog meer sien kop-afsny in die 
maer jare wanneer die droogte mens en dier kapot maak. Het julle 
Vrystaters dan die droogtemonopolie gekoop? As jy dit nie weet nie, 
wil ek jou net sê dat ek my deel van droogte-ellende gehad het.” 
Ansius sak terug op sy kampbedjie met die tekens van uiterste 
vermoeienis duidelik te lees op sy gesig. 

sStadig oor die klippe, kêrels!” sê Jooste, ewe bedaard soos altyd. 
“Dit kan my in die omstandighede weinig skeel wat die wind en die 
hitte vir die of daardie streek van die land beteken. Julle dink 
miskien dis selfsugtig? Goed. Miskien is dit. Ons is maar almal self- 
sugtig in meerdere of mindere mate. Wat my betref, moet ek sê dat 
die wind sowel as die hitte bra onaangenaam is. En daarmee behoort 
die saak tog afgehandel te wees. Verstandige mense redeneer mos nie 
oor hierdie soort ding nie. As ek maar net lekker gerieflik kan lê en 
gesond word, dan verlang ek op die oomblik niks meer nie.” 

Die gepraat oor die suidoostewind en die hitte van die Kaap het 
maar altyd op `n dooiepunt uitgeloop. En toe op `n Saterdagaand, na 
twee weke afwisselende hitte en wind, het dit skielik stil en koelerig 
geword. Vroeg SondagmOre het dit begin reën. Sagweg en aaneen 
sous die motreëntjie neer. Vandag sal daar geen kans wees om op 
die kampbedjies onder die eikebome te lê nie. Elkeen moet in sy 
kamer bly met sy tydskrif en boek en met sy eie gedagtes. Veral 
met sy eie gedagtes. 

Ansius Eksteen het pas klaar ontbyt geëet. Die maaltye was een 
van sy kleiner probleempies, want alhoewel die gehalte en verskeiden- 
heid van die kos niks te wense oorgelaat het nie, het hy dit tog 
moeilik gevind om drie maal per dag te eet soveel soos van hom 
verwag word. Waar moet `n mens dan ook `n groot eetlus vandaan 
haal as jy die hele dag lê en niks oefening kry nie? Veral hy, die 
boerkêrel, wat gewoond was om van soggens vroeg tot saans laat op 
die plaas doenig te wees. Watter gesonde mens kan baie eet as dit so 
warm is? Maar hy moet eet, eet en ses glase melk op `n dag drink, het 
die dokter en die matrone gesê. En hy sal maar sy bes moet doen, dis 


te sê as eet en melk drink en rus hom nog kan regruk. Hy, `n kêrel 


van ses voet twee duim, weeg nou gedoriewaar maar 135 pond. 

Ansius glimlag bitter en praat toe alleen-alleen: 

Daar sal wragtie baie glase melk deur my keel moet gly voor 
ek ooit weer 190 weeg. Here! As `n mens gesond en sterk was soos 
ek, gewoond om die grond om te braak en om te breek, gewoond 
om in die sweet van jou aangesig met jou sterk arms die aarde te 
dwing om sy vrugte op te lewer, dan is dit bitter om kuikenswak en 
hulpeloos te lê en van ander afhanklik te wees.” Hy blaai `n rukkie 
in `n Amerikaanse tydskrif vir teringlyers. Op die laaste bladsy lees 
hy die vrae wat deur pasiënte gestel en deur `n spesialis beantwoord 
word. Meteens is hy een en al belangstelling. 

Vraag: ,Ek is baie geinteresseerd in die middel X.F.O.B. Sal u 
my asb. besonderhede daaromtrent meedeel.” 


Antwoord: Die middel X.E.O.B. is reeds aan baie teringlyers 

toegedien sonder bevredigende resultaat. Ek raai u aan om nie te veel 
op die middel staat te maak nie.” 

Ansius het pas die vorige dag nog die behandeling X.E.O.B. 
gehad. | 

Nou wel wragtig! Mooier wil ek dit nie hê nie, dink hy. Die 
dokter kan `n mens darem nie kwalik neem nie. Die dokter is 'n gawe 
kêrel en `n fyn beskaafde mens. Hy het baie duidelik gesê dat die 
X.E.O.B.-behandeling nog nie `n beproefde behandeling is nie. 
Miskien moet hulle darem kyk wat die uitslag is, mits die pasiënt sy 
toestemming gee. 


“Dons maar op! As dit my net nie gou doodmaak nie,” het Ansius 
gesê. 

Nou ja, al is daar geen positiewe bewyse van die goeie uitwerking 
van die behandeling nie, daar is tot dusver ook geen nadelige uit- 
werking nie. Al klink die antwoord op hierdie vraag bra 
ontmoedigend, verminder dit nog nie Ansius se vertroue in sy dokter 
nie. Dié man is openhartig en eerlik. Hy het self `n kwaai toer deur: 
gemaak met `n long wat maar nie wou regkom nie. Hy weet waar 
hy van praat. Hy het die moegheid en die wankelmoedigheid van `n 
teringpasiënt aan die lyf gevoel. 


My vriend,” het die dokter nog die vorige dag aan hom gesê, 
Ons geneeshere kan nie wonderwerke verrig nie. Ten spyte van die 
vordering van die mediese wetenskap en ten spyte van die ,slim 
dokters” van wie die mense praat, tas Ons in meer as een opsig nog 
maar in die duister rond. Jy moet net probeer om die geloof te behou. 
Nee, ek wil nie vir jou preek nie, maar dis nietemin `n belangrike 
woord uit die Bybel hierdie. Soms gaan dit swaar om nie kleingelowig 
te word nie. Ek weet. Ek het mos die paadjie self geloop.” 


Ag, nou ja, die antwoord op daardie vraag maak ook nie so danig 
saak nie. `n Mens voel soms asof niks meer saak maak nie. Die 
X.E.O.B. moet maar nog `n tydjie sy kans kry. 

Ansius lê en kyk deur die venster hoe die motreëntjie deur die 
mistigheid op die berghelling neersif. Op sy plaas reën dit seker niks. 

Hierdie ou souserigheidjie val net rondom die Kaap. En die mense 
het dit nie eens so danig nodig nie. Kon sy plaas tog ook maar sy 
deel kry van die lewegewende vogtigheid, sy plaas waaraan hy met 
hart en siel so verknog is. Kon hy tog nou maar liewerster daar lê; 
dan sou hy dalk gouer gesond word. `n Boer moet `n mens nie 
wegneem van sy plaas af nie. Dan is hy soos `n vis op droë grond 
Die ou plaas met sy bitterswaar tye, jare van droogte en 
misoeste . . . . en dan sê die Vrystater nog wragtig dat hy, die 
Bolander, nie weet wat droogte beteken nie. Ken hy dit nie? Maar 
daar kom ook ander jare wanneer alles geil en vet en mooi is. Dan 
blom `n man se hart as jy die vettigheid van plant en dier aanskou. 
Sal die Here dit dan nie so beskik dat hy gesond en sterk word om 
weer te gaan boer wees nie? `n Groot stuk van sy lewe lê mos nog 
voor. Lê dit nog voor, of moet hy hom maar klaarmaak vir 'n lang: 
same dood?.... `n Mens moet probeer om die geloof te behou, het 
die dokter gesê. Ja, dis waar, `n mens moet probeer, probeer, probeer 
....in droë jare wanneer jy vrekmaer moflammers moet kop-afsny 
en ook wanneer die longkwaal jou onder-voet getrek het en jy lê 
kuikenswak in `n sanatorium vir teringlyers, ja, ook dan en dan veral 
moet jy jou maar aan jou gelofie vasklamp. 

In die stil mêre-uur van hierdie Sondag voel Ansius `n verdrietig 
heid oor sy lot en `n heimwee na sy geboorteplaas dat hy met moeite 
sy trane bedwing. Aan die deur word geklop en Samuel Kuthlanie, 
die Kaffer met `n gesig wat altyd lag, kom binne om die kamer 
uit te vee. 

,Sakbon, my baas! Net gou die kamer vee uit. Lekker koele dag, 
my baas.” 

Ja, mêre, jou ou swartvel,” sê Ansius goedig, ,maar wat praat 
jy van `n koel dag? Vir julle ou nasie kan dit mos nooit warm genoeg 
wees nie.” 

,Aikbna, die baas nie moet sê so nie.” 

sNatuurlik, ja. Julle loop dan op `n vuurwarm dag met `n 
yslike tamaai jas rond.” 

Samuel lag wit onderwyl hy vee. ,Die baas praat reg en hy praat 
verkeerd. Ja, Baas. Maar hierdie Kaap, hy kan word warm. Auk!” 

Ansius lê en kyk na die blink, gespierde, kaal arms van Samuel. 
Soos hy daar werk, is hy `n toonbeeld van liggaamskrag en gesond- 
heid. So `n mens kan seker nooit tering kry nie. Ja tog. Hy wat 
Ansius is, was net so sterk voor hy siek geword het. 

'n “Tortelduif in die eikeboom vlak by sy kamervenster koer 
plotseling `n paar weemoedsnote. Ek moet my regruk, dink Ansius. 
Help tog nie om jou aan die moedeloosheid oor te gee nie. Maar 
$O 'n duifie nou weer. Waar is die lente-oggende op die plaas as die 
eikebome weergalm van hul lied? 

sElfuur ek bring die melk, my baas,” sê Samuel toe hy klaar is. 

sDankbaar, ou jong. Bring vir my maar 'n klein glasie!” 

Die reën-vaalte hang dig oor die berghang en oor die stad laer af; 
en in sy kamer lê `n groot man en versit hom so wat hy kan teen die 
verlange wat hom laat voel soos `n siek kind onder vreemdes. Waarom 
is dit so moeilik vir `n siek mens om sy gedagtes van homself af weg 
te kry? Wat sou die ander hier nou dink? Goddank, `n man voel 
darem nie altyd so nie. 

Laat die middag trek die weer oop. Teen die hoogste kranse 
van Tafelberg waarop Ansius `n pragtige uitsig het, skyn die verruk- 
like kleure van die ondergaande son. Die sieke kyk met verlangende 
0ë na die prag daar teen die ruwe rotswande totdat die purper en 
goud deur die aandskemering uitgewis word. Hy sluit sy oë. Hy is 
moeg van dink. Elke dag het genoeg aan sy eie kwaad ....Mêre? 
Ja, mêre.... Wie weet? `n Mens moet glo maar probeer om die 
geloof te behou, al is dit nog so klein. 

Die Verhaal 


WAT IS `n verhaal?” 

“Maar wat vra jy my dan nou? `n Verhaal is natuurlik `n verhaal, 
iets wat jy verhaal, vertel of meedeel. Dis `n storie, dis `n.... maar 
ek begryp jou vraag glad nie.” 

sNee, ek vra sommer. Ek probeer ook partymaal verhale vertel 
of skryf, maar dikwels, so is my al verseker, is my verhale glad nie 
verhale nie. Die inhoud is te dunnetjies. Daar is nie genoeg verhaal 
in my verhale nie! Miskien moet daar nog `n naam uitgedink word 
vir my soort vertellinkies. Maar, ag wat, dit maak ook geen eintlik 
so danig saak wat `n mens `n geskrif noem nie. Ek wil jou graag iets 
vertel as jy lus het om te luister, en daar rus geen verpligting op jou 
om kommentaar te lewer nadat jy dit gehoor het nie.” 

“Ek het `n rukkie tyd, as dit interessant is.... Jy sê dis nie `n 
verhaal in die gewone sin van die woord nie?” 

sNee, ek wil sommer met jou gesels. Noem dit `n alleengeselsie as 
jy wil. Ek is maar `n dom man as dit by naam-gee te pas kom, maak 
nie saak of dit `n geskrif of `n kind is nie. Ek bly maar almelewe 
dom. Ons het mos nie almal die vindingrykheid van `n Adam wat 
aan die ganse wêreld se kruipende en lopende en vliegende diere en 
gediertes moes name gee en dit ook reggekry het nie, of van die 
huidige wetenskaplike en letterkundige en ander beroepsnaamgewers 
nie.” ; 

Jou aanhef word te lank, my vriend. TE het des ek het net 
`n klein rukkie tyd.. 

Jyt gelyk. Die EP is miskien Baas, Waarom moet `n 
verhaal of selfs `n ,geselsie' ook `n inleiding hê? Waarom val `n man 
dan nie sommer dadelik weg en sê wat jy te sê het nie? Ja, ek weet 
self nie. Ek het sommer lus gevoel om so te begin, en buitendien, dis 
maar party van ons boermense se manier. Ons hou soms nogal 

daarvan om met `n wye draai aan te voor, en dis miskien daarom 
dat... 

Di inleiding word te lank, maat.” | 

sNou goed. Luister as jy wil: Daar was eendag `n man wat siek 
was. Sy naam was Ockert Roux. Die gewone mense het gesê hy's 
teringagtig. Sy dokter het aan hom verduidelik dat daar `n verdagte 
plekkie in die linkerlong is. Die man was taamlik siek, maar miskien 
nog banger as siek, bang om te dink aan die moontlikheid van dood- 
gaan aan tering. Vir hom was daar geen vreesliker dood te bedink 
AS 'n teringdood nie. As kind het hy van dié soort siek mense gesien, 
Op hul uiterste. Deur al die jare heen het hy die beeld van die 
lydendes met hom meegedra. En altyd maar het hy gemeen dat `n 
teringdood seker maar die naarste manier is om dood te gaan. Van 
ander siektes het hy toe nog niks geweet nie, maar hulle sê mos dat 
die eerste indrukke die sterkste is, en sy eerste indrukke van baie siek 
mense was van teringmense. 

ln nou het hy self aan die kwaal gely. Dit het beteken dat hy 
jare lank in 'sanatoria. en op die hoogste en droogste plekke in die 
Karoo en in die Vrystaat op sy rug moes lê en rus....rus.... Dit 
was vir hom jare van vertwyfeling, jare van `n RR eN geworstel 
om die bangheid vir `n teringdood te bowe te kom. 


sln daardie jare het hom so baie vriendelikheid en liefderyke hulp- 
vaardigheid te beurt geval dat hy soms lus gevoel het om te huil. As 
'n mens nie gesond is nie en jy word van vriendelikheid oorstelp, dan 
wil jy mos soms huil. En miskien het Ockert ook in die stilligheid 
gehuil. Hy was `n lafaard, dink jy. Moontlik. Gelukkig is die man 
wat hom nooit `n lafaard voel nie. Maar hy was geestelik sieker as 
liggaamlik, en dit verklaar seker sy tranerigheid. 


sln die sanatoria het hy in aanraking gekom met mense wat baie 
sieker as hy was, mense wat skaars kon loop; maar snaaks genoeg, 
die meeste van hierdie mense was oor die algemeen opgewek, vol 
grappies. 

ms YVeet jy dan nie ons ou teringklomp is die vrolikste in die 

wêreld nie? het `n mede-pasiënt op `n dag aan hom gevra. , Natuurlik, 
ons het almal ons dae van neerslagtigheid en moedeloosheid, maar dit 
gaan weer verby. `n Mens voel mos nie baie siek nie. Moeg, ja, seker. 
Moeg ....moeg ....allakraggies ja. Die moegheid moet `n man 
ondervind om dit te kan verstaan. Maar eintlike pyn kan ons nie oor 
kla nie. Ek het nou die dag in `n Amerikaanse tydskrif `n artikel 
gelees waarin die skryfster ons soort mense die half-dooies noem. 
Maar sy praat ons warempel nog moed in. Ons moet vader-dankie- 
bly wees dat ons nie erger kwale het nie. Dink maar aan Keats en al 
die ander beroemde digters en komponiste wat ook teringlyers was. 
Ons verkeer in hoë geselskap. Nou ja, ons is maar almal een dood 
skuldig. Laat ons vrolik wees terwyl dit nog die welaangename tyd is.” 


Ockert Roux het sy mede-sieke sy skynbare opgewektheid beny, 
maar hy self kon nie eens voorgee dat hy opgewek was nie. Ek het 
gesê dit was vir hom jare van vertwyfeling. 


sÉen van die siekste pasiënte in die sanatorium na wie Ockert 
hom die meeste aangetrokke gevoel het, was `n gepensioeneerde 
kolonel uit Brits-Indië. Hy en die ou kolonel het baie saam gesels 
— lank stil gelê op twee kampbedjies naas mekaar onder `n akker- 
boom en af en toe `n woordjie gewissel — soos twee siek mense wat 
mekaar verstaan soms met mekaar gesels. 


4 JYS te rusteloos, man,” het die kolonel meer as eens gesê. ,As 
daar een voorreg is wat ons ou klompie het, dan is dit die voorreg 
om doodstil te lê en na die berge en die blou lug te kyk. En jy weet, 
dit is nogal `n voorreg. Het jy al ooit lank na die berge en die lug 
hiervandaan Iê en kyk? Julle Afrikaners praat so baie van die blou 
van die lug hier en van die ruwe skoonheid van jul berge. Ek dink 
'n mens moet eers `n teringlyer word soos ek en dae lank, maande 
lank daarna lê en kyk. Dan begryp jy, dan voel jy dit.” Die kolonel 
glimlag effens. `n Hele ruk stilte. ,Ek wens net ons kon die besoekers 
hier weghou. Selfs my eie vrou en dogter. Dit klink miskien vir jou 
vreemd dat ek so praat. Maar nietemin, besoekers moet hier wegbly. 
Ons soort mense behoort alleen gelaat te word. Hulle kan my kom 

besoek as ek beter voel, eendag .... Maar wat praat ek ook nou? 
ssGlo jy dat jy ooit gesond sal word, Kolonel?” 

,sPerlik gesproke, vriend, ek glo nie daar is baie kans nie. Maar 
jy kan my nou glo ofte nie, ek bekommer my nie baie daaroor nie. 
Miskien is dit vir my makliker omdat my lewe al so amper verby is. 
Ek het mos al my werk klaar gedoen. Vir jou is die saak moeiliker. 
Jy's `n jong man. As ek doodgaan, maak dit nie so danig saak nie.” 

s JY'S `n filosoof, Kolonel.” AAA - 

mn sAg, nou ja, filosoof, sê jy. Ek het * 'n , paar dingetjies in my lewe 
ervaar. En so by my kool, as ek net liggies en maklik kan doodgaan, 
sal ek nie omgee as dit nou maar gebeur nie. Dink jy ek is te sinies? 
Onthou net, ek was my lewe lank `n soldaat. En nou's ek `n tuberku- 
losepasiënt wat nog skaars kan staan.” `n Hoesbui dwing die kolonel 
om stil te bly. ,Ek praat al weer te veel.... Kom jou vrou jou 
vanmiddag besoek? Ek hou van haar. Sy's verstandig. Dit lyk of sy 
intuitief weet hoe `n man in my toestand behoort besoek te word. 
Kuier kort en sê min. Maar ek moet minder praat. Ons moet rus, 
kêrel. Rus en nogmaals rus, het die dokter mos gesê. Dis ons voorreg. 
Hierdie kampbed is darem maar bra krakerig en wikkelrig ... . Rus 
lekker.” 

sDie kolonel draai hom om op die wikkelrige bedjie. Hy kyk 
tussen die bome deur na die berge en die blou lug. Dis mos die 
moeite werd, het hy gesê. Lank lê hy so. Toe sluit hy sy oë. 

, Van hierdie soort gesprekke het daar baie plaasgevind tussen 
Ockert en die oud-soldaat, tussen die rustelose, die bange vir die dood 
en die ou flosoof wat oënskynlik nie skrikkerig was om oor die 
drumpel te stap nie. 

Na `n paar maande is hulle uitmekaar. Die kolonel het in die 
sanatorium agtergebly, nog altyd so swak dat hy skaars kon staan, 
Ockert so fluks aangesterk dat hy na `n plaas in die Vrystaat kon 
gaan. 

Hierdie plaas het op die grens van die Nrisedat en Basoetoland 
gelê, aan die voet van die Maloetieberge, duisende voete bo die see- 

spieël. Ockert het baie na hierdie berge en na die Vrystaatse blou Mé 
gekyk en gedink aan die woorde van die kolonel. 

Dit was in die hartjie van die winter, met heerlike sonskyn 
bedags en kwaai ryp snags, so kwaai dat die ryp die wêreld toegemaak 
het met sy glinsterende angeltjies. 

Weke het verbygegaan. In die lewegewende son van die 
Vrystaat en onder die moederlike sorg van die vrou van die plaas 
het Ockert sy lewenskrag en sy lewenslus teruggekry. Aan sy vrees 
vir `n teringdood het hy amper nie meer gedink nie. Dikwels het 
hy lang ente gaan stap, soms in die vroegaand onder die hoë naghemel 
met sy blink sterre, na die Maloetieberge se kant toe, altyd maar na 
die Maloetieberge se kant toe. Hierdie berge was vir hom `n bron 
van troos. So vas, so onwankelbaar, so groots onder die hoë sterre: 
hemel. En die stilte! Waar is die kolonel tog? Die ou stilte- en 

eensaamheid-soeker. Hier sal hy kry wat sy hart begeer. 
“Ek is `n sentimentalis, het Ockert Roux dikwels gedink. Ja, dis 
waar. Ek is. Party mense is skaam om dit te beken. 


Na `n paar maande in hierdie omgewing, waar hy genesing vir 
sy siek longe en sy kranke geestesgesteldheid ingedrink het, was hy 
sterk genoeg om huis toe te gaan. 


Op die lang terugreis het hy soms probeer dink aan die man 
wat na die Maloetieberge gegaan het om gesond te word. Hulle was 
tog maar een en dieselfde man. Nou kan hulle mekaar skaars herken. 
Was sy jarelange siekte nie maar soos `n droom nie? 

Ockert het weer in die werk gespring. Nee, nie eintlik gespring 
nie. Liewer stadig in die werk gestap. Maar dit was `n lekker gevoel 
om weer iets te kan doen na al die jare van lê en lê en rus en rus 
en dokterskoste en hospitaalgelde. 


Dikwels het hy nog gedink aan sy ou vriend, die kolonel. Hy's 
natuurlik al dood. Die twee kort briefies wat hy van hom ontvang 
het, het maar alte duidelik beteken dat hy binnekort oor die drumpel 
sou stap. As die kolonel tog maar net die grootse stilte aan die voet 
van die Maloetieberge kon ondervind het. 


40 


,Jare het verbygegaan. Ockert het volkome gesond geword. Op 
'n dag moes hy by `n klein hotelletjie, bo-op `n berg, vir die middagete 
stilhou. Toe hy die eetkamer binnestap, sien hy `n man en `n vrou in 
die oorkantse hoek sit. Onmiddellik stap hy nader. 

4 s(Goeiemiddag, kolonel Jenkins.” 


, sGoeiemiddag.' 
ssDit lyk u herken my nie.” 
msNee, ek moet eerlik sê, ek .... 


,sOnthou u die sanatorium Berg-en-See?' 

saat sê jy daar? 

Onthou u `n kêrel met die naam Ockert Roux? 

4 My magtie! Kan jy nou meer! Is die wêreld nie klein nie en 
is die lewe nie lank nie? Ek moes byvoorbeeld lankal dood gewees 
het. Maar kom ons eet gou klaar. Ek het baie om met jou te gesels.” 

sNa die ete gaan sit die twee in die rustige sitkamer van die. 
hotelletjie. 

4 sPraat jy maar, Kolonel. Jy's die man wat lankal moes dood 
gewees het. En hier sit jy spekvet en springlewendig voor my. My 
verhaal beteken niks. Ek was nooit eintlik siek nie. Meer bang as 
siek.” 

4 sJa, man, is dit nie `n wonderwerk nie? Ek moes eintlik lankal 
dood gewees het, dit mag `n mens wel sê. Ek kan nog nie verstaan 
hoe en waarom ek gesond ..... nou wel, nie volkome gesond nie, maar 
tog soveel beter en sterker geword het nie. Tag, Ockert, die lewe loop 
snaakse krompaaie met `n mens. Wie het nou ooit kon dink toe jy 
en ek daar op ons kampbedjies by Berg-en-See gelê het dat ons vandag 
Mr 80... 

syn Likeurtjie,. Kolonel?” 

Graag.” 


sJy het gesê ek hoef geen kommentaar te lewer nie, maar eerlik 


gesê: jou verhaal is `n verhaal van niks. Daar's geen verhaal in nie.” 
Jy het volkome gelyk. Daar's geen verhaal in nie.” 

Hans Saal 


IN DIE uitgestrekte ver wêreld van die Noordweste, in die Koue 
Bokveld en in die Rêeveld het ek met allerhande soorte outas en 
volk en volkies en tatas in aanraking gekom: luies en flukses, krommes 
en skewes, interessantes en doodgewones. Van die interessantes was 
Dirk Ligter, die onsterflike baashardloper, en ou Hans Saal, of Oupa 
Hans, soos almal op die plaas hom genoem het, die interessantste, 
elkeen op sy eie manier. Want as daar ooit twee mense hemelsbreed 
van mekaar verskil het, dan het hulle twee. Dirk Ligter was die 
vinnige, windmaker, handige, geheimsinnige Suid-Afrikaanse Fliere- 
fluiter; Hans Saal die stadige, baie stadige, verflenterde, onhandige, 
geheimsinnige peperkorreltjiekop van die dorre Karoovlaktes. 

My verbeelding beur maar al na Dirk Ligter toe, maar ek moet 
hom laat rus. Wat ek van hom weet, het ek reeds vertel. Nee, darem 
nog nie alles nie. Maar tog. 

Toe ou Hans Saal, ai Styn en hulle enigste seun Vosland by ons 
op die plaas aankom om hulle aan my vader te verhuur, was ou 
Hans nie meer vandag se kind nie. Hy't krommerig en half wind- 
skeef geloop, en selfs wanneer hy stadig beweeg, het dit kompleet 
gelyk of hy met kort treetjies draf-stap, draf-stap nes iemand wat 
baie haastig is. In die werklikheid was die ou nooit haastig nie. Hy 
het vas geglo dat `n mens nooit vinniger moet loop en meer moet 
werk as wat opsluit nodig is nie, en daarom het Oelies Kraanvoël 
eendag spottenderwys gesê dat Oupa Hans nie hoef bang te wees 
dat hy ooit warm by die water sal kom nie. Oupa het lank skuins van 
Oelies staan en verbykyk na die hoogste rooi kranse van Tierberg en 
toe geantwoord asof hy met homself praat: ,,Jy wat Oelies Kraanvoël 
is, praat of ek jou kleingoed is. Jy ens g'n eers `n ou mens nie, maar 

jy sal nog jou doekom kry. As jy nie met my anners praat nie, sal 
ek my doepa gooi en vir jou so vaslê dat jy na horing ruik. Wat 
weet jy van warm by die water kom? In my jong dae was ek nie 
sommer se vuurbek nie, maar ek is aan die oud word. Die ouderdom 
is hoeka besig om my nek onner lyf te kry.” 


Die volk was die groot stuk boontjies in die nuwe kamp aan die 
skoffel. Die namiddagsonnetjie het so skerp agter die skouerblaaie 
gesteek dat `n man daar lomerig van geword het, en as jou arms 
dan nog boonop lam is van die egalige skoffel-stoot, ry op, ry af, die 
een wenning na die ander tot die akker onderent uit is en dan 
omdraai-slaan na die volgende een toe, dan soek jy soms na `n kans 
om so effens asem te skep en jou pyp brand te maak of `n slaaitjie 
in jou linkerkies te bêre. Veral as die baas nie daar is nie. Oelies 
Kraanvoël het seker maar lus gehad om `n bietjie te rus toe hy die 
jilwoorde vir Oupa Hans toegevoeg het. Die skoffels word in die. 
grond gesteek en die pypmanne en die slaaitjjemanne doen elkeen 
sy eie ding op sy eie manier. Oupa kom `n hele rukkie na die ander 
met sy ry op die onderent van die wenning. Hy laat sommer sy skoffel 
val, sak teen die walletjie van die uithaalvoor neer en beginne frommel 
in sy onderbaadjiesak. Van Grootrivier se beste pruimtwak byt hy `n 
gedamasseerde stuk af sodat dit lyk of hy wattergoed se groot albaster 
in sy kies het, woel hom `n paar maal van links na regs en van regs 
na links, kneus hom met die halfdosyn stukkies tande wat hy nog het, 
maak hom uiteindelik lê in sy regterkies en spoeg toe netjies en paster- 
steek `n boog tabaksop `n paar tree ver van hom af weg teen `n 
boontjiestoel vas. Toe begin hy praat, half binnensmonds soos sy 
gewoonte was. Dit lyk amper of hy hom nie aan die ander volk 
steur nie. 

, sWord oud en gedaan. Ou lyf wil nie meer nie. Allerhande 
mafkeminte. Kan nie meer die swaar plaaswerke verreg nie. Maar 
goed die baas het gesê ek kan van aankomde week af die trop hamels 
oppas. Darie soort werk is mos eintlik my kos. Ja. Ek sal vir hulle 
so vet maak dat die skaapkoper se bek oophang as hy hulle sien. Ek 

wat Hans Saal is, ek wat die geelslang sommer soos jis disnis gooi 
en sy geefsakkies leeg suip.” 

s Wat sit Oupa dan so eenkant en wat se gebrommery is dit van 
vandag weer?” vra Oelies lag-lag. ,Dit lyk my bra Oupa se go is 
uit. Oppas net dat Oupa nie die swart ding sien aankom nie.” 

4Ja, ek is die enigste Hotnot hier op die plaas wat die geelslang 
se geef kan drink. Die anner volk is te ,vrot. Hulle sal sommer 
boomstyf neerslaan as hulle maar net `n tip&eltjie inkry. Maar Hans 
en geelslanggeef is maats.” 

Ek sê, wil Oupa dan nie hier na ons manne se kant toe staan 
nie?” begin Oelies weer. ,,Ek sal Oupa se skoffel toor dat hy sommer 
vanself deur die grond gly en nie so baie wegskram en boontjies 
afsteek nie. Die baas het nou die dag hoeka al gesê ou Hans bewoort 
Op `n akker te skoffel waar glad g'n boontjies staan nie, dan kan hy 
die stoele tog nie afsteek nie.” 

Ou Hans kyk skielik reguit na Oelies toe. ,,Dit lieg jy dat die baas 
dit gesê het. Jy hou vir jou al te ram-uitnek in die laaste tyd. `n 
Mens sal wragtig sweer jy't nog nout `n boontjie afgesteek nie, jou 
swartvel se skurwe hakskene! En wat weet jy van toor? Ek sê vir 
jou jy moet opletloop.” 

Ou Hans gryp `n kluit, en Oelies moet lelik uithang om nie die 
skoot vlak voor sy bors te kry nie. 


Die skoffelry begin weer. 


' slak liewerster my werk doen, anders gee dit vandag nog `n 
hêndspelery af tussen my en darie klonkie Hans, en dan bly daar van 
hom net `n nat kolletjie oor, so waar soos my naam Oelies Breëbors 
Kraanvoël is,” spot Oelies nog vir laas. Ou Hans het stil geword, 
snuif-snuif orent gesukkel en met sy tam lyf maar weer in die 
boontjiewenning gaan regstaan, maar sommer met die wegtrek het hy 
begin agterbly. En hy was glad nie spyt dat hy nie kon byhou nie 
Hy wou liewerster eenkant werk. Hy's rêrig die hoenders in vir die 
kamsketel van `n Oelies oor sy koggelry. Eers wou hy hom nie 
daaraan steur nie, het gemaak of hy niks hoor nie, maar nou word dit 

te erg. En die gespottery met hom gaan nou al van diederdae af 
aan. Hy sal `n plan prakseer met Oelies, so waar as wragtie. Wag 
maar tot hy eers die hamels oppas. Dan sal hy baie tyd kry om te 
dink en te dink hoe hy die astrante jong kan vaslê. Dié praat kastag 
van toor, maar hy ken nog nie sy doepa nie. As die slanggeef by 
hom wat Hans Saal is, beginne werk, dan is hy nie 'n bietjie 
omgekrap nie, al bewe sy kop al party dae van al die swaarkry en 
van die ouderdom. Darie geelbekbaster op baas Attie-goed se plaas in 
die Koup wou mos ok g'n van sy lyf af wegbly nie, en kyk hoe't hy 
les opgesê. Hy moes later trek omdat hy kamtie so baie kopseer 
gekry het en nie meer sy werk bewoorlik kon doen nie. Dit was 
sommer alles pure bossies. Die baster het vrekbang geword vir hom 
wat Hans Saal is wat met die geelslang se geef werk. Die wêreld op 
baas Afttie-goed se plaas het vir hom te nou geword. 

Hoe koeler dit word hoe flukser sing die skoffels deur die droërige 
grond en hoe lekkerder gesels die volk. Die pratery gaan oor Oupa 
Hans wat nou so ver agter is dat hy niks kan hoor wat hulle sê nie. 

#Waarom sou Oupa dan in die laaste tyd so gou bruin word?” 
vra Oelies aan ou Oerson Vaatjie wat in die haarkant ammelee op 
die voorpunt skoffel. ,,'n Mens mag glad g'n eers `n bietjie pelsier 
maak nie, dan word hy die swerkater in.” 

“Dis nie net in die laaste tyd wat hy so is nie,” antwoord Oerson. 
“Hy is so van ek hom ken. Dis maar sy geartenteid. Nou's die ou 
moeg van die skoffelwerk, en as `n man moeg is, verdra jy hoeka nie 
baie nie. Maar jy's ok sommer laf om heeldag met hom te staan en 
peuter. Jy kan dalkenhand jou dreuning teëkom. Ek is maar versegtag 
vir Oupa. Die mense weet te vertel hy drink slanggeef en kan dinge 
doen wat ons niks van weet nie. Sy alleenpratery en brommery maak 
vir my kriewelrig. Hulle sê hy kan goeters sien wat ons nie kan 
sien nie.” ' 

Maar Oompie praat my mos nou bang. Sal hy nie dalk vir `n 
mens iets aandoen nie?” 


Moenie vir my vra nie, Oelies. Ek sê jou net jy moet jou 

dingetjies met hom laat staan. Hy's mos g'n jou speelmaat nie.” 


Maar, oompie Oerson, drink die ou dan rêrag slanggeef?” vra 
Oelies, en daar klink `n bangerigheid in sy stem. ,Hulle het my dit 
ok al gevertel maar dit kan mos g'n waar wees nie. Die goed is mos 
sterk. Ek het dan ammelee gedink `n man sal sommer in `n japtrap 
styfskop as jy net `n halwe vingergoedvol daarvan inkry.” 

“Of dit waar is, weet ek nie, en ek het dit nog nie self gesien 
nie, maar die mense sê so. Sy ou meid sê ok so, en sy bewoort mos 
darem te weet.” 

Van hierdie dag af het Oelies vir ou Hans deur ander oë 
aangekyk. Met vreesagtige onderdanigheid het hy hom mêre en 
naand gesê, maar verder nie `n woord met hom gepraat nie. Dis 
mos duiwelse dinge, die gifdrinkery, het hy gedink. Hy was vader- 
dankie-bly toe Oupa Hans die hameltrop moes gaan oppas. Dan sien 
'n man hom tog net soggens en saans. Dit sal mos nooit betaal om dag 
vir dag met so `n man saam te werk nie. Dalk toor hy jou sommer 
waar jy by staan: sonder dat jy daarvan weet. En hoekom lyk oompie 
Oerson dan so versigtig vir die ou? Oompie Oerson is `n serannie van 
'n jong, en as hy vir `n ding versigtig is, dan moet jy weet daar is 
onraad. Vrees vir Oupa Hans en sy slanggif en sy toorkrag waarvan 
hy al hoe sekerder geword het, het vir Oelies `n nagmerrie geword. 

Laat een aand stuur die baas vir Oelies om `n paar velskoene 
by Oupa Hans te gaan haal wat die ou moes versool. Oelies is in die 
middel van die wêreld. Hy's bang om in die donkerte na die hamel- 
werf te loop, maar hy's ook bang en skaam om vir die baas te sê dat 
hy bang is. Hy sal maar moet gaan. Daar is geen ander genade nie. 
Toe hy by die hamelwagter se huisie kom, stoot hy die bodeur 
versigtig oop, sê ewe gedwee naand en vra die velskoene. Ou Hans 
draai sy kop effens na die deur se kant toe, maar sê niks. Eenkant 
onder die vuurherd lê ou Styn en Vosland rustig en snork. 

“Ek sê die baas laat vra samblief die paar velskoene, Oupa Hans,” 
praat Oelies `n tweede keer van die deur af. Stadig staan die ou 
op en haal die velskoene van `n rakkie teen die muur af. 

sDê, vat hier, jou windbek, en oppas vir die geelslang in die 
donkerte. Jy sê mos jy kan toor, hê? Ons sal sien wie bobaas is, jy 
of Hans Saal. Maak dat jy wegkom en oppas vir my doepa onder 
jou drumpel.” 


Oelies het die bevel skaars nodig gehad. Soos `n gedagte het hy 
die entjie na die plaas toe afgeloop en hy't gesweer dat hulle hom 
nooit weer alleen in die aand by die ou skepsel se huis sal kry nie. 
Dié nag het hy die naarste drome gehad van tamaai geelslange wat 
voor hom regop staan met bewende spits tonge en straaltjies gif al 
in sy oë spu. `n Paar maal het hy met `n ruk wakker geskrik, 
penorent op sy slaapvelle gesit en doodbang die duisternis ingestaar. 


Dieselfde aand het Oupa Hans tot baie laat op sy vuurherd by 
die gloeiende waboomkole gesit. Af en toe beweeg sy kakebene effens 
soos hy aan sy pruimpie kou en ruk-ruk mompel hy met `n skaars 
verstaanbare dreunstem: ,Wil mos van my sy kleingoed maak. Ek 
wat die hele Boesmanland en die Koup se wêreld haarfyn ken en my 
paljas gegooi het net waar ek wil, vir my wil hy moveer en uitkoggel 
... So `n doodgerypte miswurm.... maar hy ken nie vir my nie, 
hulle ken g'n een rêrag vir my nie. My pad loop ver en my bloed is 
warm. Ek is mans genog vir die geelslanggeef. As ek so in die kole 
kyk, dan sien ek gesegte, en ek sien dat ek wat Hans Saal is, vir 
Oelies Kraanvoël so bang sal maak dat hy sal grens soos `n klein kjend 
wat na sy mama-goed verlank....As hulle slaap, dan is ek wakker 
en dan dink ek ver en dan maak ek planne hoe ek hulle sal vaslê, 
enne, as ek `n man vasgelê het, dan moet hy sy lyf in die wapad gooi 
of hy nou wil ofte nie. Ek maak die wêreld -vir hom te nou. Ek maak 
vuur onner hom. Ek wat Hans Saal is. My oë sien ver .... My bloed 
is War... 


`n Paar aande later kom Oupa en Oelies saam by die kombuis aan 
om hulle boontjiesop en varkspek te haal. Op Oelies se naandgroet sê 
Oupa geen spaanse woord nie, maar toe hy met sy kosemmertjie 
by die agterdeur uitstap, praat hy hard alleen-alleen: ,,Die geelslang 
sal vir jou geen rus gee nie. Ek sal jou vergeet maak, en as jy nog 

dink dis sukke tyd, dan krul die gele om jou nek en kielie met sy 
tongetjie al in jou lelike bakkies.” 

Oelies het voor sy pondokkie sy aandkos met groot slukke weg: 
gesluk en toe tussen sy slaapvelle gaan inkruip. Hy't pas gelê toe sy 
kaal voet teen iets kouds raak. Hy trek `n vuurhoutjie en sien in die 
dowwe lig `n geelslang se agterlyf aan die voetenent van sy slaapplek 
blink. Hy vlieg op en hardloop so vinnig as hy kan na die kafhok 
waar hy lank sit en rittel en bewe van pure banggeid. Hy't later aan 
die slaap geraak, maar selfs in sy slaap ry die vrees hom. Wat druk 
sy keel so toe en wat lek so in sy gesig? Dan gaan Iê hy op `n ander 
plek, maar ook daar kan hy nie tot rus kom nie. Toe hy die volgende 
more ligdag sy slaapvelle uitskud, gly daar `n yslike dooie geelslang 
uit. Oelies roep boontoe en spring `n paar tree agteruit. Dit het `n 
hele ruk geduur voor hy dit gewaag het om die slang bang-bang te 
vat en `n entjie agter sy pondok in `n doringbos te gooi. 

Daardie dag was hy nukkerig in die werk en hy kon kwalik die 
ander volk byhou. Sy kop steek asof hy wil oopbars. Hy besluit om 
van nou af pal in die kafhok te slaap. Miskien gaan dit daar beter, 
maar dit het nie. Die tweede nag het hy net gelê toe hy iemand hoor 
sê: ,,Dit sal jou niks help nie. Die gele sal jou verwurg dat jou tong 
uithang.” Dit was sowaar ou Hans se stem. Hy spring op en kyk 
buite rond, maar daar is niemand nie. Die volgende mêre Iê daar 
'n tamaai slangvel reg voor die kafhokdeur en `n entjie daarvandaan 
'n opgekrulde dooie pofadder. Dit begin vir hom voel asof agter elke 
bossie `n slang vir hom 1ê en loer. 

Daardie dag het Oelies vir die baas laat weet dat hy siek is en 
nie kan werk toe kom nie en nog dieselfde aand het hy gaan huur 
Opsê. 

, Waarom dan so skielik, Oelies?” het die baas gevra. ,, Wat is dit 
dan?” 

Oubaas, ek het vir `n baas in Klamwieljam se wêreld gebelowe 
om hom te kom help. Maar ek moet eers dokter toe. My op wil 
oopbars van seergeid, en ek kan g'n snags slaap nie. 

sNou goed, my jong, jy moet sewe-enrses uithê. Hier is dit. Jy 
hoef nie jou maand uit te dien as jy nie wil nie.” 

Dankbaar, Oubaas.” 

Die aand na Oelies se vertrek sit Oupa Hans weer by sy waboom- 
kole. ,Ek het gesê ek sal vir hom vaslê. Ek het gesê die wêreld sal 
vir hom te nou word. My doepa is sterk en my bloed is warm. Dis 
net altievol jammer dat hy so gou die ritteltit gekry het, baie gouer 
as die geelbekbaster op baas Afttiegoed se plaas in die Koup. Die 
windbek van `n Oelies het my nie eers kans gegee om die gele in 
sy kosemmertjie te bêre nie....My spore lê ver in die Boesmanland 
en die wind waai hulle nie maklik dood nie.” 

Toe maak Hans Saal die snaakse runnik-geluid wat hy ammelee 
maak as hy probeer om te lag. 


J2 


In Hans Saal se Skerm 


EK WENS dat die mense wat van die Karoo as die Suid: 
Afrikaanse warm streek by uitstek praat, kon voel hoe koud hy op 
hierdie aand in Meimaand was. Ons Karoolegplek, Kafferskraal, het 
bekend gestaan as een van die natste en koudste legplekke in Ceres 
se droë en warm Karoowêreld, en op hierdie aand waarvan ek vertel, 
was hy inderdaad koud, byna so koud soos Boplaas in die Koue 
Bokveld soms kan word. Die miswolkies het ammelee oor die aarde 
gewarrel en die windjie het `n man gepeits dat jy gewens het jy het 
twee dikbaadjiekrae in plaas van een gehad. 

Kafferskraal se veld was nog maar bra knap, te knap vir die 
Ooitrop, maar vir die gusskaap waarvan Hans Saal die wagter was, het 
genoegsame kossies, veral in die bergwêreld, darem nie ontbreek nie. 
En so het dit gebeur dat ek en ou Hans en die gustrop ons op die 
legplek bevind het `n volle drie weke voordat die eintlike groot trek 
na ons Karoo sou begin. 

Vandag nog, na baie jare, as ek terugdink aan daardie drie weke 
met ou Hans en die gustrop saam op Kafferskraal in die Karoo se 
grootse allenigheid en eensaamheid, dan glimlag ek `n snaakse laggie 
SOOS `n man soms doen as hy nie mooi weet hoe hy dit met die 
wêreld het nie, wanneer alles in sekere sin mooi en aanloklik lyk. En 
darem tog ook nie heeltemal nie. Jy het soms so `n gevoel dat daar 
skielik iets kan gebeur wat jou gemoedsrus aan flarde sal skeur. Ek 
moet sê dat `n onpaarder paar as Hans Saal en ek nie te bedink was 
nie.. Ek, as opgeskote seun, het altyd so effens kriewelrig gevoel in 
die ou se teenwoordigheid. Hy was dan kamtie so geheimsinnig met 
sy mag oor die geelslang en met sy drinkery van die geelslang se 
,geef” en met sy vaslêery en bangmakery van die ander plaasvolk 
wat nie sy doepa verstaan nie en wat hy soms so die bewerasie laat 

kry van pure banggeid dat hulle tjank soos `n kjend wat na sy mama 
verlank. In werklikheid het ek in daardie dae geprobeer om van al 
die gifdrinkery en van ou Hans se mag oor dié en daardie niks te 
glo nie. Geprobeer, sê ek, want ek het dit nie altyd reggekry nie. Die 
uitdrukking op sy gesig was anders as wat ek ooit op `n veewagter s'n 
gesien het, en soms as hy so na jou kyk en kyk en niks sê nie, dan 
was dit kompleet of sy stilswyendheid praat en sê: ,,Toe maar. Jy 
weet nie my ding nie en jy ken nie vir Hans Saal nie. Julle sien my, 
maar julle sien my ok nie. Ek vee partyslag my spore dood as ek 
klaar getrap het. My velskoene se spore lê tot in Boesmanland en 
Kenhardt se kontrei....Daar lê hulle partyslag lank en partyslag 
kort. Dit kom net op aan hoe die wind in daardie wêreld waai. 
Eendag lê my spore vas en diep. Anderdag los en wegwaaierig.” 


Met die trek na Kafferskraal was ou Hans so goed-skawagteragtig 
as `n veewagter maar ooit kan wees. Hy het wel soms `n bietjie 
tragerig beweeg, maar by die skaap het hy uit wans uit reggestaan 
en as hy die slag oor sy trop praat, dan was dit met liefde en trots: 
,Baas sê mos Hans moet hulle aanja en oppas. Nou, so by my skerm! 
Ek sal hulle aanja en oppas, en as die Karootjie net genadig is, sal 
hulle hardvet word en so uitgelate dat niemand hulle kan tel nie. 
Waarom moet hulle dan ok getel word? `n Goeie veewagter se skaap 
bewoort mos nooit g'n getel te word nie. Sy getal bly ammelee reg 
en sonder makeer. By Hans Saal se trop mag daar nout gepeuter word 
nie, omdat daar nout g'n niks verkeerd is nie en sal wees nie.” 


Dit was op die nimlike koue aand in Meimaand toe ek op die 
veldkateltjie in my tent 1ê dat ek skielik `n snaakse drang gevoel het 
om na ou Hans se skerm te stap. Ek het so allenig gevoel en so na 
geselskap verlang dat dit nie saak gemaak het met wie en waaroor 
ek gesels nie. Daar was ook geen groot keuse nie. In ons Karoowêreld 
was daar in die tyd van die jaar net ek en Hans Saal. Ek wikkel my 
warmrig toe en stryk na die ou se skerm. 'Toe ek daar aankom, sit 
en slurp-eet hy sy boontjiesop en varkspek. Die tkoiingkole gloei 
asof hulle met `n blaasbalk aangehits word. 

Ou Hans los sy kos net so langs hom en maak vir my `n sitplekkie 
reg langs die gloeiende kole. Met bewerige hande beduie hy dat ek 
moet gaan sit. 

,Basie het klaar geëet, en ek amper. Ek is nou-nou klaar. Hierdie 
boontjiesop se spekkies vreet darem ver in die wêreld met `n bek. In 
Eppington se wêreld het ek ok sulke lekker sop gehad, maar daar 
was die spek `n bietjie skaarserag. Wat beteken lekker sop as daar 
g'n spekkie in is nie?” 

,Ja, dit mag jy wel vra; oupa Hans, woel met die kole,” sê 
ek, ,en gooi nog stompe op dat daar vlamme kan kom. Ek rittel en 
bewe van die koue. Julle sê mos kastig dis die warm Krowêreld 
hierdie. Maar ek kry vanaand baie koud. Sal my niks verwonder as 
dit vannag gaan ryp nie.” 

Ou Hans slurpreet klaar en daarna maak hy `n tkoiinghoutvuur 
wat `n man moes sien om te glo. So gou soos nou was dit net gloeiende 
kole en hitte. 

Ou Hans en ek sit en kyk in die kole. Na `n ruk beginne die ou 
praat, sonder om op te kyk. ,Dit lyk my hoeka Basie verlang trug na 
die Bokveld. Dit wil vir my gaan lyken of Basie sukkel met die 
allenigheid. Ek het vir Basie jammer. Jy's nog jonk en balsturag. Hans 
Saal kry vir jou jammer. Hy kry vir jou lag.” 

Ag, oupa Hans, jy kan nie lag nie, al wil jy ook. Jy kan net 
runnik-snork, en verder niks. Maar dis waar wat jy sê. Ek het van- 
aand na jou skerm gekom omdat ek allenig voel. Ek soek geselskap, 
en jy moet `n plan maak. Vertel my van jou ,slanggeef”. Gesels met 
my.” 

Toe heers daar `n lang ruk stilte in die skerm. Die miswolkies het 
skielik verdwyn en die sterre het helder en naby geblink. Die droom 
van Jakob en sy leer het altyd vir my veels te fantasties geklink. Maar 
nou het ek gewonder. As Jakob vanaand hier was, dan kon sy 
verhaal miskien bewaarheid word. Klonketang, die voorbok, se klok 
het so dan en wan helder geklinkel in die koue aandlug as hy in sy 
slaap sy fris nek dan hierdie en dan daardie kant toe gooi. Ek was 


sp] 


vinnig besig om te vergeet dat ek in Hans Saal se skerm sit, toe hy 
skielik weer met heserige dreunstem begin praat. 

Hier's `n beker swart koffie, Sakman-duusman. Kofhe is sterk. 
Koffie moet ammelee sterk wees, anners is hy nie goed nie. Slaan hom 
weg. Sal jou warm maak. Kafferskraal is koud vanaand... Sal vir 
my ok `n bekervol inskink. Hans Saal moet waa hê. 
Ammelee. Slanggeef is nog die beterste.” " 

Die stilte duur langer. Ek en Hans Saal sit en slurp ons sterk 
warm swart koffie, die beste drinkgoed waarvan die verstandige 
mense van my kontrei en van die Noordweste weet. 

Ons sit ons bekertjies amper gelyk neer. Hans Saal bêre `n 
tamaai pruimpie in sy kies. Ek leun agteroor teen die skermheining 
en kyk na die ou se gesig wat al hoe raaiselagtiger word hoe meer 
ek daarna kyk. Sy kakebene beweeg met die ervaring van kakebene 
wat jare en jare al pruimpies fyngekou het. Die onvermydelike boog 
tabaksop sirts skuins by my verby teen die skermheining vas. 

sSnaaks dat jy vanaand na my toe kom. Darem lekker kole. 
Tkoiinghout se maters is dood. Kyk dan net so. Darie kole praat met 
my. Ek kyk na hulle en hulle kyk na my, en hoe langer ek kyk, hoe 
verder hardloop die slaap van my af weg. Hans Saal en die kole is 
maats.” 

Ek sit nou weer regop langs die warmte. 

“Jy't dan gesê jy en die geelslang en sy ,geef' is maats.” 

slk het so gesê, ja. Die geelslanggeef en die kole en Hans is 
maats. Ons drie, ja. Ons is die volk se doekom. By baie vure in 
Calvinie se wêreld en by Springbok en by Willieston het ek snags 
gesit as die weer koud is soos vanaand. Dan praat ek my taal en ek 
gooi my doepa. En as `n swerkater dan by my skermdeur durf inkom, 
dan slaan hy kaplaks neer, omdat hy hoeka nie by my kan kom as 
ek my geselsie praat nie.” 

Jy moenie vir my lieg nie, oupa Hans, en jy moenie dink jy 
kan vir my bang maak soos vir die ander volk nie. Dis sommer 
bossies met jou, slanggif of nie slanggif nie.” 

Dit lyk of ou Hans glad nie luister na wat ek sê nie. Hy kyk stip 
in die kole, spuug weer `n slag `n dun straaltjie tabaksop reg in die 
gloeiende tkoiing dat die vonke die lug in sketter. 

slHier's g'n geelslang in hierdie wêreld nie. Maar hier's `n anner 
soort. Julle ken hom g'n, maar ek ken hom. Hans Saal ken ammelee 
'n slang. As Oortman Rowwert en Baaitjie Vuurtang met die 
ooitrompe. hier aankom en hulle durf net met my neuk, dan sal ek 
van my nuwe geef in hulle skerms spoeg en dan sal dit styf lol. 
Waar's my bladsak? Dis ammelee my doepa se bêreplek. Oortman 
Rowwert hou vir hom partyslag laf met my. Ek sal nog die swart 
ding snags by hom laat runnik.” 

Ek sit nou so regop soos ek nog selde langs gloeiende kole gesit 
het. Ou Hans frommel in sy bladsak en haal daar twee gifsakkies 
van ek weet nie watter soort slang uit nie. In die dowwe lig van 
die kole lyk dit byna soos twee geel blink amandeltjies wat in sy 
hand lê. Ek is oortuig daarvan dat Hans Saal nou glad nie bewus van 
my teenwoordigheid is nie. Daar was `n vreemde blinkigheid in sy 
oë, en hy't snaakse sêgoeters en geluide gemompel waarvan ek in die 
begin geen woord verstaan het nie. Langsamerhand het hy duideliker 
begin praat. 

AM, julle geefsakkies. Julle is netjies en blink. Ons verstaan 
mekaar. Ek kom vervandaan en julle hiervandaan. Ek bêre julle diep 
in my bladsak. Oortman sal bars as hy met my durf peuter. Ek het al 
meer as een Hotnot katswink gedoepa....My paljas waai ver oor 
die wêreld .... niemand kan hom ruik nie, maar hy waai raak.... 
Ek bêre my geefsakkies diep in my bladsak.” 

Met bewerige hande draai ou Hans die gifsakkies in `n vuil 
doekie toe en steek hulle in sy bladsak weg. 

sSkei uit met jou streke, ou Hans,” skreeu ek skielik dat dit 
weerklink in die kranse van Kafferskraal se kop. 

soe sê, Sakman?” En toe kyk hy weer na my. ,Jy moenie so 
raas nie. Jy laat my skrik. Jy skrou mos soos `n bang mens.” 

sJa, maar wat se gedoente is dit met jou en jou slange? Eendag 

is eendag wanneer hulle nog vir jou pik en jou eie doepa vir jou 
klaarpraat maak.” 

sHans Saal en die slange en hul geef is maats, baas Sakman. Ek 
speel meer as een aand hier so in my skerm. Jy weet maar net nie 
daarvan nie. Die keteltjie is nog warm en die koffie rêrig lekker sterk. 
Kom ons drink hom.” 

Die ou skink ons bekers vol, en stadig en met klein slukkies word 
hulle leeggemaak. 

Nag, oupa Hans. Dankie vir die koffie,” sê ek toe ek aanstalte 
maak om te loop. ,Maar ek sê nie dankie vir jou slangtoordery nie. 
Jy's `n ou duiwelskunstenaar.” 

soe sê?....Geruste nag, baas Sakman. Ek het al die slang- 
sleepsels in die voetpaadjie doodgemaak. Ek praat met die slange soos 
`n bekwame skawagter met sy vee praat. Ek sal `n ding voor Basie 
se tent ophang net om te wys dat Hans en die slange maats is. 
Moenie bang wees nie. Dis sommer niks. Basie is goed vir my. My 
doepa ken die man teen wie hy moet vaswaai.” 

Ek het ligvoet na my tent gedraf en op my kateltjie gaan lê, maar 
met die slaap het dit nie van die beste gegaan nie. Toe ek die volgende 
more ligdag by die tentdeur uitstap, lê daar `n yslike slangvel en `n 
dooie blouhals reg in die voetpaadjie. Ek gryp die vel en die slang, 
stap na ou Hans se skerm en slinger hulle teen die ou se peper” 
korreltjies vas waar hy al weer langs die tkoiingkole sit. 

“Jy moenie dink jy kan vir my bang maak nie, jou verbrande ou 
slanggifdrinker,” snou ek hom toe. 

“Ek kan, my basie, maar ek wil nie. Met Basie maak Hans Saal 
sommer `n bietjie pelsier. Wag net tot Oortman Rowwert en Baaitjie 
Vuurtang hier kom, dan sal ek vir jou wys hoe my doepa werk. 
Hierie slanggeef van Kafferskraal wat niemand ken nie, is nie `n 
bietjie sterk nie. La' die pitkoppe net met my peuter, dan maak ek 
hulle vrekbang en ja hulle roepsek tussen die vyebossies en botter- 
bome teen Kafferskraal se kop. Vanjaar is `n jaar wat ek my doepa 
weer gaan gooi.” 

Toe maak Hans Saal weer daardie snaakse runnikgeluid wat hy 
altyd maak as hy probeer om te lag. 

Die volgende aand laat het ek baie versigtig na sy skerm gekruip. 
Agter `n hoë vyebos vandaan kon ek elke beweginkie daar langs die 
tkoiinghoutvuur duidelik waarneem. Hans Saal het met twee 
kleinerige voorwerpe in sy hande gespeel soos `n kind met twee 
albasters, van die linkerhand na die regter en dan weer van die regter 
na die linker. Soms het hy sy hande op mekaar bak gemaak en geskud 
SOOS `n mens met `n dobbelsteentjie sou doen. En hy mompel almaardeur, 
ruk-ruk duidelik verstaanbaar agter my vyebos, en dan weer geluide 
en woorde waarvan ek niks begryp het nie: ,Garka....hoka.... 
slanggeef se sterkte....Oortman sal my laat staan.... hoeka bang 
....volstok.... weet om van Hans Saal se lyf weg te bly .... roos 
maryn en wilde-als....blesman se hakskeengaring.... witkantoor 
...sftkoiinghoutkole en slanggeef en Hans Saal... . spoeg netjies en 
raak ....as die kole praat, dan weet ek paljas en doepa se wegwaai 
....hierkojom..... kole praat vanaand anners....praat reg.... 
Rowwert en Vuurtang hoeka vrekbang .... hierkojêma ....” 

Toe die ou jong se kaskenades my na `n lang ruk begin verveel, 
staan ek skielik op en stap by sy skermdeur in. 

sa Wat's vanaand weer aan die gang?” vra ek. Ou Hans het 
werklik verbaas gelyk om my so onverwags daar by hom te sien. Hy 
bêre gou sy speelgoed in die bladsak. 

sAlla-skoffelbek-nog-toe, baas Sakman! Maar jy laat `n man mos 
amper skrik. Jy loop dan sommerso doekvoet dat die klippies onder 
jou voete nie eers praat nie. Nee, ek het sommer my gesels so `n 
bietjie gepraat. Die kole lieg nie en my doepa weet wat hy moet 
doen. Oortman Rowwert en Baaitjie Vuurtang sal nie vanjaar met 
my peuter nie. My kole en die paljas sê so. Vanjaar sal dit rustag 
wees....rustag.” 

slet jy nie lus vir `n warmmakertjie nie?” 

“Ek is sommer nou-nou by Basie-goed se tint. Ek het mos gesê 
Basie is goed vir my.” 

In my tentdeur vat ou Hans die sopie brandewyn soos `n man 
wat weet dat hy iets van groot waarde in sy hande hou. 

,Geseënd, Basie! Amper net so goed soos slanggeef. Nie so 
kragtig nie, maar darem `n tikkie lekkerder!” 

Toe word die sopie veilig gebêre. Oupa Hans se blink oë kyk 
stip, stip in myne vas. Hy lek sy lippe af en trek-trek aan sy kroes 
baardjies. 

“Jy moet nou gaan slaap, oupa Hans, en jou streke laat staan. 
'n Ou mens soos jy moet meer rus. Hierkojêma!” 

Dis of hy effens skrik. ,,Sal vanaand gaan slaap, Basie. Hans Saal 
sal ammelee Hans Saal bly tot hy eendag nie meer kan opstaan nie. 
Dis nou maar my geartenteid. Nag, baas Sakman. Eendag lê ons 
alual did os 

Ek het staan en luister na sy skuifelgang in die donkerte. Hoeveel 
hy self van sy slanggifstories geglo het, weet ek nie, maar dat al die 
ander plaasvolk baie of alles daarvan geglo het en daarom vir hom 
SO versigtig was, daaraan het nie die minste twyfel bestaan nie. En, 
vandag nog, as ek soms in my verbeelding die ou se gesig voor my 
sien en dink aan sy koddige sêgoed en sy geheimsinnige manier van 
doen, kan ek die plaasvolk se ,,versigtigheid” verstaan. 

Hans Saal....ek sal jou nooit vergeet nie....en jy, Dirk 
Ligter, onsterflike serannie van die Noordweste, vir jou ook nimmer. 
Die winde van Boesmanland en Calvinie en Ceres se Krowêreld kan 
julle spore nooit doodwaai nie. 

Hans Saal Groet sy Kontrei vir Oulaas 


PARTY VAN die plaasmense het in die begin daaroor gelag. 
Hulle het gelag en gespot oor wat hulle genoem het die mensdom se 
pieperigheid en bangerigheid vir die dood. Party van ons het gedink 
dit was sommer `n strawwe verkouentheid wat gou-gou weer regge- 
dokter kon word. Maar in baie gevalle wou die sogenaamde strawwe 
verkouentheid hom nie laat regdokter nie. Sterfgevalle het begin voor 
kom, en toe die oudste seun van ons buurman te sterwe kom — hy 
was sy vader se regterhand en oogappel — ja, toe het die gelag en 
die gespot van die grapmakers en onverskilliges verstom. 

“Dis g'n tyd vir lag nie, baas Sakman,” het ou Jan Boorman, 
my vader se voorjong, aan my gesê. ,,Ek verstaan hoeka nie wat nou 
aan die gang is nie. Dis mos vir my kompleet of die dood nou 
sommer met mag en mening kom. Ek is bang vir die dood, my basie. 
Ek het `n voorgevoelentheid dat hy, vir my kom vat.” 

Die griep van 1918 het inder on$ kontrei vasgevat. Nie ons 
kontrei alleen nie, maar sommer amper die hele wêreld. Die mense 
was radeloos en magteloos. Buurman was sku vir buurman en buur: 
vrou vir buurvrou en vrind vir vrind. Al die gesondes was bang vir 
aansteek. Die nuwe soort siekte was immers die aansteeklikste wat 
selfs die oudste mense van wis. Ar 

Die onmoontlikste en grieseligste verhale van siekte en sterfte het 
die ronde begin doen. 

Waarom die mense by ie aakligste werklikheid ook nog altyd 
wil bylas? 

Die griep van 1918 het my kontrei nie alleen nie maar so te sê 
die hele wêreld in sy greep vasgevat. 

Dit gebeur soms dat die dood so deur die wêreld stap en laat 
omkantel wie hy wil. Dan sterf die lag weg op die gesigte van 
mensekinders. Dan ken die wêreld homself nie. 

Met die griep van 1918 het my kontrei homself ook nie geken 
nie. 

Dit was die tyd van die jaar wanneer die lente boom en bos en 
veld groen maak met nuwe lewe, met so 'n pragtige groen, jong lewe 
dat jy bang is om daaraan te raak uit vrees dat jy die bro&e skoonheid 
sal stukkend druk. Dit was ook die tyd van die lenteblomme. Blomme 
en blomme en kleure en kleure. 

Die griep van 1918 het in ons lentetyd gekom. 

Die Dood en die Nuwe Lewe teenoor mekaar in dieselfde 
jaargety. 

In daardie jaar het seker min mense in ons kontrei die lenteskoon- 
heid raakgesien, alhoewel dit mooier was as ooit. 

Die dood het die harte van mensekinders met vrees vervul, en 
wanneer die Dood deur die wêreld stap soos in daardie jaar, is daar 
geen lenteskoonheid nie. Op pad na die kerkhof trap die draers met 
die doodkis die mooiste lenteblomme stukkend. 


Op ons plaas het Jan Boorman die eerste aan die griep gesterf. 
Hy was sommer gou-gou daarmee heen. Toe ons na sy begrafnis die 
dag van die kerkhof terugstap, sê my vader aan my: ,Ai, my kind. 
Ons belewe” n vreeslike tyd. Maar ons is in die Here se hand. ” 
weë is onnaspeurlik. “Die toekoms is baie donker. Ek weet nie. 
Weet nie.” 

Ek het my pa se woorde skaars gehoor. In my verbeelding het 
ek oupa Hans Saal sien staan aan die kant van Jan Boorman se graf. 
Hy was gebukkender as ooit. Hy't vir my siek gelyk, en sy manier 
van doen was soos dié van `n mens wat nie presies weet wat om 
hom gebeur nie. 

Die volgende mêre het oupa Hans plat gelê. Hy't `n hoë koors 
gehad, en die hoesbuie het sy tingerige liggaam laat ruk. Dit het my 
seergemaak om dit aan te sien. Na nog 'n paar dae het die meeste 
mense op die plaas gelê. In menseheugenis Was daar nog nooit so `n 
siekte op Boplaas nie. Deur my gedagtes het ammelee gemaal: Hans 
Saal het die griep, Hans Saal het die griep. Ek was natuurlik ook 

bekommerd oor die huismense en die ander volk, maar ek het tog 
'n verwagting en 'n vertroue gehad dat hulle sou deurkom. Waar- 
vandaan die verwagting gekom het, weet ek nie, maar dit was tog 
daar. Hans Saal en ek het na jare lank se sorg vir die vee op `n 
eienaardige manier aan mekaar geheg geraak. Ek wou nie dink aan 
die moontlikheid dat die griep vir Hans Saal kan laat omkantel nie. 


Die dokter het af en toe gekom en gedoen wat hy kon. Hy was 
die enigste dokter in die groot distrik, en die ver ente ry en die 
baie nagte met min slaap het hom pootuit gemaak. `n Dag of wat 
na ou Hans se siek word het hy.weer op die plaas aangekom. Hy 
was baie haastig, en sy ondersoek van al die griepgevalle was gou 
afgeloop. 

,So ver ek kan oordeel,” sê hy aan my, ,bestaan hier nie veel 
gevaar nie. Julle kan nog van geluk spreek. Ek wens jy kon sien hoe 
dit op ander plase lyk. In die stede en groterige dorpe is dit glo `n 
naarheid. Te baie lyke en te min doodkiste en lykwaens. Ja, wat 
ek wou sê .... sigaret? Kom ons rook maar, vrind. In so `n tyd is 
rook en af en toe `n fris dop al wat `n mens nog aan die lewe hou. 
O, ja, hierdie Hans-jong van julle sal dit nie lank maak nie. Dubbele 
longontsteking. Baie sulke gevalle. Arme ou drommel. Hy's nog van 
die goeie ou soort. Jere, my vrind, mag ons nooit weer so `n tyd 
beleef nie! En dat selfs `n dokter so magteloos moet staan in hierdie 
tyd. Nou, ou boetie, mag die Here ons spaar!” Hy spring in sy motor 
en jaag na die volgende plaas toe. 

Ek was nog een van die weiniges wat die griep vrygespring het. 
In my onhandigheid met siek mense het ek gedoen wat ek kon. Oupa 
Hans was, na Jan Boorman se dood, die enigste ernstige geval op 
Boplaas. En ek was maar kort-kort by hom. Hy wat met reg meer as 
een keer gespog het hoe hy met die krag van die geelslanggif die 
ander volk vasgelê het. Nou was hy magteloos. 

Die dag van die dokter se laaste besoek was ek aljmmers by ou 
Hans. Hy't baie deurmekaar gepraat. 

Sit daar op die velstoeltjie, baas Sakman. Ek is Hans Saal 

wat met die geelkapel maats gemaak het. En ek is die windmaker 
goiingtot wat baie ander goiingtotte vasgelê het en vrekbang gemaak 
het. Ek kry nou nog groot lag as ek dink hoe bang hulle vir my was. 
Maar dit smaak my so baster of die swart ding na my toe aankom. 
Ek en die slanggeef was lank maats. Jy was vir my baie goed, 
Sakman. Hoekom moet ek vir jou sê Baas? Jy sal jou wat verbeel. 
Nee, maar jy is darem `n baas. Jy's my baas Sakman. In die Kro- 
wêreld het ek en jy saam na die vales gekyk. Ons het hulle netjies 
lê gemaak. Hierkojéma, julle vales! My bloed is warm. Ek weet ok 
nie. Miskien is hy koud. Daar kom die swart ding aan.” 

Jy moet stilbly, oupa Hans,” sê ek. ,,Jy moet doodstil lê. Jy's 
siek. Jy moenie so baie praat nie. Hoor jy wat ek sê? Jy moet stil lê.” 

“Is dit jy, Sakman? Het ek die ding wat hulle sê die griep? Wat 
druk so swaar op my bors? Hy kan wragtag nie my spore in Boesman 
land doodwaai nie. Ek het my spore mos vasgetrap. Niks kan Hans 
Saal se spore doodmaak nie.” 

,Ag, Jere, baas Sakkie,” sê ou Styn met `n huilerige stem, ,,gee 
tog raad. Hans is aan die sterwe. Sal die liewe Heretjie ons tog nie 
help nie? Jy's nog uitgespaar, en ek ok. En die anner mense is aan 
die beter word. Maar Hans is mos klaarpraat. Hy's tog my ou man 
en ek is sy ou meid. Hy gaan dood. Kan Basie dan nie help nie?” 

,Jy moet stilbly, aia Styn. Ek kan nie help nie. Wie kan dan? 
Ons is almal magteloos. Oupa Hans sal dit nie lank meer maak nie. 
Hy't sy werk op sy eie manier baie goed gedoen. Ek kom terug sodra 
ek kan.” 

Selfs vir `n dom mens met siekes soos ek was dit duidelik dat ou 
Hans se tydjie kort was. 

Die aand toe die skemerte Boplaas se wêreld vaal maak, stap ek 
weer `n keer na Oupa se huisie. Ou Styn probeer hom vashou op sy 
lêplek. Hy wou met mag en geweld op en uit. 

,Laat los my! Kan jy nie sien nie? Daar seil drie geles. Ek moet 
hulle geefsakkies hê. Hoor jy my nie? Ek moet die geefsakkies hê. Ek 
sal die anner volk opkeil dat hulle so bars. Hulle is almal vir my 

bang. Net baas Sakman nie. Ons twee het altievol lekker na die 
moftrop gekyk.” 

Asseblief, baas Sakkie,” huil ou Styn. ,Help. Ek het g'n raad 
meer nie.” 

Ek stap nader en druk ou Hans op sy lêplek vas. 

“Lê stil, Hans Saal. Jou spore kan nooit doodgewaai word nie. 
Hulle is almal vir jou bang. Niemand het nog ooit soos jy spore 
gemaak in Boesmanland nie.” 

Asof op `n bevel sak ou Hans agteroor. Aia Styn staan eenkant 
teen die muur met hande gevou soos `n mens wat bid. Ek sit neer- 
gehurk langs oupa Hans. 

,Is dit jy, Sakkie? Hulle sê mos vir jou Sakkie, maar ek sê vir 
jou baas Sakman. Wat druk dan my bors so vas? Ek het mos g'n 
griep nie. Ek is die jong wat my doepa gooi en my paljas ver bêre. 
Magtag, maar die trop hamels is vet vanjaar. Keer daar! Hy spring 
uit. Hiertjy! Hierkojêma!” 

Lê stil, oupa Hans. Rus `n bietjie.” 

, Wie praat met my? Hier het ek nou twee geelslange gevang. In 
elke hand een. Maar hierdie een het my so wragtie gepik.” 

Toe lê Hans Saal doodstil. 

Na `n lang ruk het ek opgestaan. ,Ai Styn, dis klaar. Ek sal van 
die ander mense gaan roep om vannag by jou te kom bly.” 

Toe ek terugstap huis toe het daar `n paar woorde deur my kop 
gesing: ,My spore lê ver. Die wind kan my spore nooit doodwaai 
nie.” 

En dit is waar. Hoe die winde ook al waai, Hans Saal se spore 
kan nooit doodgewaai word nie. 

Soos ek nou hier sit in die groot stad, ver weg van Hans se 
geboortewêreld en van my kontrei, staan hy langs my en hy praat 
met my. 

Waarom Driekosmaai Gelag Het 


“DIT WORD nou te warm vir die vee in die Karoo,” praat Pa 
op `n aand met oom Willem. ,,Jy en Sakman en Driekosmaai moet 
more-oggend vroe-vroe in die bos trap en die trek op Koperfontein 
gaan haal. Sakman kan vir ou Jakob by die skaap help, en jy en 
Driekosmaai moet die wa bring. Die osse sal ook al haastig wees 
huis toe.” 

Maar die veldjie is dan nog so gaaf en skaflik,” meen oom 
Willem. ,Dis amper `n sonde en jammerte om die vee huis toe te 
bring as hulle daar nog so baie te vreet het.” 

,Almiskie, jong,” sê Pa. ,,Gawe veld of nie gawe veld nie. Ons 
mofskaap wat aan die koel klimaat van die Koue Bokveld gewoond 
is, kan nie in die Kro aard as die somerweer beginne aankom nie. 
Dis kompleet of die diere daar versmoor.” 

“Nou ja, as jy dan so dink, dan moet die vee maar kom.” 

Dit was nog skaars lig die volgende mêre toe Pa die drie 
trekhalers — oom Willem, ek en Driekosmaai, ou Jakob se seun — by 
Rietvlei aflaai. 

Jarelank bring Pa nou al die Karoo-toe-stappers tot by Rietvlei 
weg met die perdekar. Daarvandaan begin die voetslaan oor Swartrug 
se berg — Swartrug .... baie skurf en kranserig en klowerig en 
onherbergsaam .... Die ou kwaai en norse berg tussen die Bokveld 
en ons Karoowêreld. Swartrug....een van die bedrieglikste en 
wreedste berge in ons land .... wreed en bedrieglik .... my ou berg 
...Swartrug. 

,Pelsierig, kêrels! Al die nodige, en mog julle baie voorspoedig 
wees met die trek terug Bokveld toe.” 

Pa pluk die twee sweetvesse om na ons plaas se kant toe. Die 
drie trekhalers vat die voetpad na Hartbeesbank se kant toe, teen 

Swartrug uit....oor Swartrug....na die Karoowêreld tot by ou 
Jakob en die vee wat al terugdwing weg van die alte warmrige Karoo 
af en verlang na die koeler klimaat van die Koue Bokveld. 

#Middag-sê, outa Jaap,” groet oom Willem die serannie van `n 
ou skaapwagter tussen die bruin rantjies onderkant Koperfontein, ons 
Karoolegplek. ,,Hoe lewe jy en die mowwe nog? Dit wil mos vir my 
gaan lyk of julle almal broek dra van vetgeid. Ek het jou lank laas so 
goed van vleis gesien, ou Jaap!” 

Ou Jakob se swart gesig blom. Die ou is nie min bly nie. ,Maar 
marrag-sê maar weer, baas Willie en kleinbaas Sak, en jy ok, Driekos. 
Nee, ek is altevol bly julle het gekom. `n Mens voel darem partyslag 
maar alleenrag hier in die bruinwêreld. En dit word nou alte 
ongenadag warm. Die mowwe kan dit hoeka glad nie meer uithou 
hier nie. Dis altevol vreeslik warm en hittig. Hulle staan sommer 
vroe-vroe voormiddag al koponderstebo tussen die vyebossies en die 
noorsdorings. Wanneer trap ons hier weg?” 


“Sommer op die daad, Outa,” antwoord oom Willem. ,,Ons gaan 
sommer nou-nou die wa oplaai. Ek is nie min haastig nie, kan jy 
my vry glo. Die werk in die Bokveld lê en kyk vir ons in die gesig. 
Ons moet vortmaak. Loop die osse nog op dieselfde plek daar onder: 
kant Merriesfontein?” 

Ja, hulle loop nog ammelee daar. Die veldjie is daarlanges nie 
sleg nie. Die osse het taamlik vleisies gekry van Baas-goed laas hier 

Was. 


Nee, maar dis mooi. Ons gaan nou-nou die wa oplaai. Laat die 
klonkie maar solank die goed van jou skerm af aandra. Ek en 
Driekosmaai en die span 'natneuse `wil vanaand nog `n entjie 
aanskuiwe. Jy moet sommer nou die rooies gaan aankeer, Driekos. 
Outa Jaap en Sakman moet ook maar die woltrop bymekaarmaak en 
koers kry in die trekpad. As alles voorspoedig gaan, ontmoet ons 
mekaar mêreaand by Rietvlei.” 


Oom Willem sit op die wa se voorkis. Driekosmaai is voor die 
tou van die span natneuse. Oom Willem en Driekosmaai en die rooies 

vat die lang, stamperige ompad na Rietvlei toe waar hulle vir my en 
ou Jakob en sy klonkie en die vaal trop sal kry. 

,Pelsierig trek, ou Jaap en Sakman! Moenie die mowwe te straf 
opkeil nie.” 

sNee, Baas. Ok so, Baas. As die Lieweneer ons spaar, ontmoet 
ons mekaar mêre-aand by Rietvlei.” Ou Jakob waai met sy hoed die 
wa agterna. Ek swaai my arm hierdie kant toe en sountoe dat dit 
nie maklik is nie. 'Toe gaan maak outa Jaap en ek die moftrop 
bymekaar. Ons plan is om daardie aand nog onder Grootsteilte, aan 
die Karookant van Swartrug, te staan. ! 

“Kyk waar sit die son al, baas Sak. Liebeste-ons. Ons sal die 
moffies nou sommer omgeëllie en losklos moet bymekaar maak. Maar 
ons sal nie alte danig moeitlikgeid met die lammerooie hê nie. Hul 
koppe staan nou al hoeka daelank net Bokveld se kant toe. Kom ons 
gaan doen die ding, baas Sak. Vanaand gaan ons vir hulle lêmaak 
onder Grootsteilte.” 

Ek en ou Jakob en Klonkie het die skaap bymekaar gemaak, maar 
dit was waar wat die ou veewagter gesê het: hul koppe het net een 
koers gestaan, en dit was Bokveld toe. Toe hulle agterkom ons maak 
mening met die trek, word die groot horingsmanooi en `n klompie 
van die ander slimmes sommer uit-wans-uit baie haastig, en daarvan- 
daan was dit meer keer as aanja. Kort-kort moet ou Jakob of ek of 
Klonkie voor die trop omdraf en die alte haastiges so effens tru- 
maak. 

Mooi droogsononder keer ons hulle tot staan onder Grootsteilte. 

“Ek is hoeka van gedagte dat hier vannag min geslaap sal worde,” 
praat outa Jakob met my. ,Hier teen die hange van Swartrug is nog 
tamentlik baie jakkalse, en die vee sal nie vannag stil 1ê nie. Hulle is 
altevol haastig. Het Basie gesien?” 

“Ek het gesien, ouste. Ons sal natuurlik maar moet waak. Jy ken 
mos die ding wat hulle sê by skaap waak, en ek ook, en miskien 
Klonkie ook.” 

Reg, my basie, ons moet hom maar ammelee ken. Ja nee, dit 
kan nie anries nie.” 

Ou Jakob het al weer reg gepraat. Daardie nag het ons min 
geslaap. Die ou sou kastig voornag waak en ek nanag, en Klonkie, 
wat ten spyte van sy gewilligheid amper sommer nog `n vyfde wiel 
aan die wa was, sou help waar hy kan. Maar die skaap was so 
treklustig dat ou Jakob en ek maar die hele voornag en nanag doenig 
moes wees met keer en mooipraat met die haastige mowwe. Die 
jakkalse het sommer hier naby ons aanhoudend-klaend en hongerig 
geskree. Hoe kan `n mens dan slaap? Ek het Klonkie jammer gekry. 
Hy het sy bes gedoen, maar nie veel uitgerig nie. Ou Jakob het af 
en toe ongeduldig geword en geniepsig gepraat met die onnosel klong 
wat maar ammelee aan die slaap is. Miskien het outa Jaap vergeet dat 
hy ook in sy klong-dae baie graag geslaap het. Maar selfs al sou ou 
Jaap en Klonkie kon geslaap het as die skaap doodstil gelê het, ek 
sou nie eintlik hond haar-af gemaak het nie. Elke man moes sy eet- 
en slaapgoed dra. Ek het net een kombers gehad, en in Grootsteilte 
se klipwêreld kom `n mens met `n dunnerige kombersie nie baie ver 
nie, veral as die dae warmrig en die nagte heeltemal taamlik kouerig 
is. En die grond is hard. Nie grond nie. Net ronde klippe, aan- 
mekaar. 

Dis so omtrent middernag. Ou Jakob en ek sit langs die vuurtjie. 
Klonkie lê half agteroor teen `n groterige melkbos. Sy mond hang 
wawyd oop. Hy is vas aan die slaap. 

,Tag, Basie,” sê ou Jakob. ,Die nagte is darem nog maar lank 
as `n man glad g'n oog kan toemaak nie. Wanneer kom die dagster 
nog op? En daarvandaan is dit nog lank voor ons hulle kan 
wegstoot.” 

Hou maar moed, Outa. Sleg moed kom vanself.” 

Tot die dagster uitgekom het en tot dit tyd geword het om die 
vaal trop in die pad te stoot, het ou Jaap en ek baie gesels en baie 
skaap gekeer. Dis mos maar `n skaapwagter se voorland in seker tye 
van die jaar. 

Toe ons die more sit na ligdag die trop van (Grootsteilte se 
staanplek af wegstoot, was ou Jakob ewe plesierig, maar danig vaal. 
Ek was seker nog valer as hy omdat ek aan hierdie soort ding minder 


69 


gewoond was. Klonkie het sommer heeltemal asvaal en der 
gelyk. Klonkie was nog maar `n klonkie. 


Aan die Karookant is Swartrug `n berg wat geen einde het nie. 
Dit klim en dit klim almaardeur. Dis koppies en koppe en nekke en 
rante en opdraande yster- en klipplate. En dis maar net een manier 
deur koers hou in die trekpad. Maar jy kan maar nie bo-op kom 
nie. Die trop mowwe trek knaend. Ek en ou Jakob en Klonkie kom 
knaend agterna, en af en toe keer een van ons voor. Dis mos nie 
goed om `n mofskaap alte vinnig te laat trek nie. Daardie dag was 
daar glad g'n sitkans nie. Dis heen en weer en dié kant toe en 
sountoe al agter die trop aan oor en deur Swartrug se optes en aftes. 
Teen twaalfuur se kant hap die drie tropmanne sommer so in die 
loop aan die droë growwe brood en koue skaapvleis. 

Die son beginne stadig sak, en die horingsmanooi en die klompie 
slimmes en ook van die ander lê snaarstyf in die trekpad. Dis meer 
keer as aanja. Die tropmanne se bene word tam van die hele dag se 
doenig bly agter en voor die skaap, deur die sandlaagtes en slote, oor 
die klipplate en rante. Ja. Ja-nee, ou Swartrug, jy kan `n man sommer 
lekker moeg maak. Mofskaap of nie mofskaap nie. 

,Vannag sal ek darem slaap as die Here my spaar en as daar `n 
kansie is,” gesels ou Jakob half alleen-alleen toe ons op Hartbeesbank 
uitkom en afkyk na Rietvlei doer onder tussen die sandbulte. 

Nou praat Outa `n woord.” 

Toe die aandsonnetjie die sandknoppe by Rietvlei mooi blink- 
rooierig maak, trek oom Willem en Driekosmaai en die span natneuse 
oor Rietvlei se brug. Kort agter hulle sleep ek en ou Jakob en 
Klonkie en die vaal trop ook oor. Die horingsmanooi en amper die 
hele trop is nou eers haastig. `n Mens sou nooit dink hulle het dié 
dag so ver getrek nie. Maar ek en my twee maats is anderkant tam 
verby. Ou Jakob se oë lyk vir my snaaks. Klonkie lyk na `n klonkie 
wat twee dae lank aaneen behoort te slaap. Hoe ek lyk, weet ek 
nie, maar ek weet hoe ek voel. 

Ons kom by die wa verby net toe hy klaar uitgespan is. 

Dis `n hartlike groetery. Die groetery op die trekpad na ons 
Karoowêreld toe is altyd hartlik, seker omdat daar soms so baie 
swaarkry op daardie trekpad lê. Nou het ons nie eintlik swaar: 
gekry nie, alhoewel ons baie moeg was, maar die groet was nietemin 
baie hartlik. Dis die gewoonte. 

Ons sien mekaar weer, mense,” sê Driekosmaai. 

,Ja, ok so,” sê ou Jakob. 

'n Entjie duskant die rivier druk ons die trop bymekaar. Ons 
maak `n paar vure rondom die trop. Bo verwagting gaan die moffies 
sommer dadelik lê. Dit word gou stil in die trop. Net af en toe die 
baskreun van `n ooi en die fynblêrderige antwoord-gee van `n lam. 
Ou Jakob en ek en Klonkie stap na die wa toe sommer digby. 

,lie groot pot boontjiesop en varkspek sal netnou reg wees,” 
sê oom Willem. ,,Julle het seker honger.” 

Ou Jakob en ek sê gelyk ja, en Klonkie lag `n hongerige runnik- 
laggie. 

s Wat sal die trop vannag maak, outa Jaap?” vra oom Willem. 

,Sal seker maar weer lol om te gaan staan en trek.” 

sNou ja, ek en Driekosmaai sal darem help keer. Ons twee het 
die vorige nag nie onarig geslaap nie. Dis seker meer as julle kan sê.” 

Onderwyl die ander wag dat die sop lekker moet ,,binne”, gaan 
haal ek vir my kooigoed van die wa af en maak `n lekker bul-kooi 
sommer naby die vuur. En ek trek my ook dadelik skuins neer. Ek 
voel my oë sal nie meer lank oopbly nie. Maar toe kom Driekosmaai 
met die rooi kaasbak vol boontjiesop en growwe brood. Toe het ek 
aan niks meer gedink nie. `n Kêrel wat moeg is en die lekkerste kos 
wat die Here gemaak het! Wat wil `n mens dan nog meer hê? 

My kaasbak was amper leeg, toe begin Driekosmaai te lag. Sy 
uitbundige lag het my te meer verbaas, omdat hy van nature nie 
eintlik laggerig was nie. Maar sê lag, het ek nog selde gehoor. Ek 
kyk na sy gesig en ek merk hy kyk skuins van my verby na ou 
Jakob se kant, ou Jakob met die blikemmertjie sop op sy knieë. Ou 
Jakob is so vaak en knik-knik so dat sy kop dan en wan amper in 
die emmertjie te lande kom. 

Driekosmaai lag al harder en smaakliker. En toe kom ou Jakob 
effens tot verhaal. Hy's half skaam-kwaad. 

, Vir wie lag jy? Lag jy vir my, jou uilskuiken?” 

sNee, Pa, ek lag sommer.” 

Driekosmaai kan nou glad nie ophou nie. Oom Willem se gesig 
word ook al rooier en opgeswelder agter sy bord sop, maar hy maak 
skaars `n geluid. Klonkie steur hom aan die wêreld nie en hap maar 
net groot happe aan sy kos. 

Jy's laf, Driekosmaai,” praat ou Jakob skreeuerig. ,Ek sou my 
skaam as ek jy was. Jy moet sorg dat jy vannag my werk by die 
skaap doen, en as daar iets verkeerd kom, sal ek jou mêre-aand op 
Boplaas help ooptrek dat die baas jou kan looi dat daar nie `n vel 
op jou bas bly sit nie.” 

So tussen die lagbuie deur belowe Driekosmaai om vir sy pa te 
waak by die skaap daardie nag. Outa Jakob het nog `n paar keer 
gevaarlik geknik na die sopemmertjie se kant toe en toe sommer 
omgekantel, vas aan die slaap. 

Die volgende aand het die trek veilig op Boplaas aangekom, maar 
Driekosmaai is nie oopgetrek nie. Hy kon mos self by die skaap waak 
as hy die slag wou. 

Vriendskap 


, N REGTAGE goeie voorbok is die meer beterste ding in die 
wêreld,” sê ou April op `n aand aan sy baas, onderwyl hy besig 
was om die kraalhek toe te maak. 

Daar is darem baie goeie dinge in die wêreld, weet jy, April?” 
antwoord baas Daantjie. 

Ja, Baas. Maar ek sê nog so `n liebe voorbok soos daardie Skiller 
van ons is die meer beterste dier wat daar loop. Ek is mos `n 
skawagter en ek bewoort te weet. Nou hekke, vol riviere — dit 
maak g'n saak nie. Skiller lei die woltrop netjies en stemmag. Daarby 
is hy so mak soos `n lam en so gehoorsamag soos my eie kinners nie 
vir my is nie. Hy verstaan vir my. Baas sal my nie verkwalik as 
ek iets sê nie?” 

“Dit hang af wat jy sê, ou jong. Maar laat ek hoor wat dit is.” 

Ou April staan `n rukkie half koponderstebo. Toe begin hy praat, 
hakkelrig en skamerig, asof hy bang is om te sê wat hy wil. 

“Ek weet nie of ek dalkens nou gaan sonde doen nie, baas 
Daantjie, en Baas sê aljmmers dat die Lieweneer `n mens sal straf as 
jy lelik praat of verkeerde dinge doen. Maar ek het nou so 'n gevoelte 
dat ek darie bok Skiller liewer het as my ou vrou. Dink Baas ek 
moenie so praat nie? Is dit lelik van my?” 

Die Baas kan `n skielike laggie nouliks onderdruk, maar hy 
word tog ook getref deur die ou jong se gehegtheid aan sy pronk- 
voorbok. 

“Ek sal nie juis sê dis lelik van jou nie, ou April. Ek het al 
lankal gesien hoe lief jy en Skiller mekaar het, maar ek dink darem 

jy moet probeer om die bok en jou vrou maar ewe lief te hê. 
“Ek sal probeer, my baas. Dis darem altevol `n liebe bok, altevol 
`n bekwaamde dier, toggie.” 

Baas Danie en sy ou veewagter stap huis toe. Die ou jong gesels 
nog een stryk deur, maar die baas luister nie eintlik nie. Hy loop 
en peins oor hierdie mooi vriendskap tussen sy veewagter en die 
` voorbok. Soos die ou `jong darem met Skiller kan praat: fluister 
woorde, lagpraatjies, suig: en roepgeluide! En die bok verstaan alles 
volmaak. Net soos 'n mens. Amper nog beter as `n mens. Miskien 
het ou April gelyk: Skiller is ,,die meer beterste voorbok” wat nog 
ooit die woltrop op Koppieskraal gelei het. As 'n mens dit maar kon 
verhoed dat so `n dier oud word! Gelukkig het hy darem nog `n hele 
paar jaar voor eer die veekoper hom sal kry. Ja, uiteindelik sal die 
veekoper hom tog maar moet koop. Op Koppieskraal sal hy nooit 
geslag word nie. Ou April moenie dink dat dit net hy is wat vir 
Skiller lief het nie. Maar een ding is darem seker: daar's niemand 
op die hele plaas wat met Skiller kan gesels soos ou April nie en 
niemand van wie Skiller so baie hou soos van sy wagter nie. Ja-nee, 
dis een ding wat nie twee is nie. So moet dit ook wees. `n Veewagter 
en sy voorbok moet ammelewe mekaar verstaan. 


Die aand aan tafel vra oom Daantjie aan sy jongste seuntjie 
watter dier op die plaas hulle die minste sonder kan klaarkom. 


Daar's twee, Vader. Rareman, ons hotvoor-os, en Skiller. Maar 
ek dink darem Skiller is nog beter as Rareman.” 


Jy praat reg, ou seunie. Rareman is `n baie goeie os, maar 
Skiller, nee, ek weet nie hoe `n voorbok moet wees om beter te wees 
as hy nie.” 

Na die aandgodsdiens sit oom Daantjie alleen en rook langs die 
groot tafel in die eetvoorhuis. Snaaks dat Skiller en ou April vanaand 
deur sy gedagtes bly maal. Hy dink aan verhale wat hy oor getroue 
diere gehoor en gelees het. Hier en daar is glo al monumente vir 
honde en perde opgerig. Maar seker nog nooit vir `n voorbok nie. 
Dis nie reg nie. `n Voorbok wat regtig sy werk verstaan en wat sy 
baas jarelank trou dien, het reg op `n gedenktekentjie. Dis `n gedagte 
hierdie! As Skiller die dag van Koppieskraal weggaan, sal daar `n 

teken tot sy gedagtenis opgerig word langs die hek van die skaap: 
kraal. 

Oom Daantjie se gedagtes aan Skiller en ou April vervaag. `n 
Rukkie lank sit hy met toe oë. Hy begin weer trek aan sy pyp. 

Oorlog! Oorlog in die land!” het die tyding nou die dag gekom. 
As my gesondheid beter was, sou ek nie nou hier gesit het nie, dink 
oom Daantjie. Mag die Vader gee dat ek gou perdfris word. `n 
Mens kan mos nie op jou plaas stilsit as jou landgenote onder die lood 
gesteek word nie. Dinge lyk donker. Die vyand kom oor die wye 
vlaktes na die dorpe en die boerewonings aangeswerm. As daar geen 
ander genade is nie, sal hy en sy mense maar moet vlug. Waarheen? 
Wie weet? Sommer maar vlug. Hier en daar skuil. Vrou en kinders, 
die vee van die plaas, die woltrop en ou April en Skiller. Waar hulle 
ook maar kan wegkruipplek soek teen die verwoesting van die oorlog. 

Die weke na hierdie aand was weke van spanning en angs en 
kommer. Saans by die kraalhek is daar skaars `n woord gewissel 
tussen oom Daantjie en ou April. Net ou April en sy voorbok het 
nog `n paar nagsê-geselsies gepraat. 

Op `n mêre was die plaas een en al bedrywigheid. Twee waens 
word inderhaas met die nodigste dinge volgelaai. 

Jy moet vir die vee doen wat jy kan, April,” sê die baas. ,En 
bly so digby die waens as moontlik. Ek weet dit sal baie moeilik wees, 
maar doen jou bes. Ons het g'n tyd nie. Die vyand is naby.” 

Toe begin die vlug. Weke lank. Wonderwerke gebeur seker maar 
altyd, anders kon oom Daantjie met sy twee waens nooit aan die 
vyand ontsnap het nie. Maar die grootste wonder was nog dat ou 
April dit altyd reggekry het om Skiller en die eb saans naby die 
waens tot staan te bring. 

Hoe langer die vlug geduur het, hoe stiller het April geword. Net 
`n gedempte naand-sê saans aan die baas en ni. Met Skiller het hy 
darem nog altyd gepraat, veral saans by die staanplek, en dan veral 
fluisterwoordjies. Hand-om-die-nek sit die veewagter dan met sy 
voorbok onder die pragtige Vrystaatse sterrehemel en voor die 
naderende gevaar. 

Op `n mêre kort na ligdag kom oom Daantjie by ou April. 

Jy moet gou drie van die vetste hamels slag, maar jy moet vort- 
maak. Hulle is baie naby ons. As hulle ons vang, is daar vir die vee 
geen genade nie. Ek sien nie kans dat jy en die woltrop nog langer 
kan voorbly nie. Met die waens kan ons miskien nog `n tydjie volhou. 
Maak nou gou, baie gou. Drie van die vetste hamels.” 

'n Uur later kom oom Daantjie weer by ou April. Twee vet 
hamels lê klaar afgeslag en Skiller is toe net keelafgesny. Die baas 
staan half verbluf. 

, Wat is hier aan die gang, April?” 

Die ou veewagter sit die knipmes langs hom neer, vee sy bebloede 
hande aan die ruie hare van Skiller af. Toe kyk hy op. Die trane 
loop oor sy wange. Sy gesig lyk so droewig dat die baas geen woord 
verder kan sê nie. Na 'n ruk praat April. 

My hart is seer, baas Daantjie. Ag, Here, tog! Maar hulle sal 
nie vir Skiller kry nie. As hy dan moes doodgemaak word, dan wou 
ek dit doen. Ek sal hom hier begrawe. Eet sal ons hom nie. Ek 
sal nog `n hamel slag.” 

Oom Daantjie draai om en stap na die waens sonder om `n 
woord verder te praat. 

Die vlug het nog lank geduur. Baie aande het April nie by die 
waens gestaan nie, omdat hy en die woltrop — nou sonder Skiller — 
voor die aanstormende ruiters in `n ander rigting moes uitwyk. Die 
voorreg om vir sy land te veg, is oom Daantjie nooit gegun nie. Sy 
sieklikheid het die vlug met die twee waens nog moeiliker gemaak, 
maar alhoewel daar meer as een noue ontkoming was, het die vyand 
hulle tog nooit gevang nie. 


Die oorlog is verby. Oom Daantjie is, al sukkelende met sy swak 
gesondheid, besig om sy verwoeste plaas weer op te bou. Ou April 
het, wonder bo wonder, die grootste gedeelte van sy trop weer op 
Koppieskraal teruggebring. 

Op `n aand staan die baas sy ou wagter en die trop en inwag by 
die kraalhek. 

Naand, ou jong.” 

sNaand-sê, my baas.” 

Die kraalhek word toegemaak. 

“Ek wil jou iets wys, ou April. Hier staan dit, in die donkerte 
teen die muur. Dis Skiller se grafsteen, al lê hy nie hier nie. Jy kan 
nie lees nie, maar jy sal my glo as ek jou sê. Op die leiklip het ek 
die letters SKILLER uitgebeitel. Ek het die leiklip hier teen die muur 
ingeplant. Wag, ek sal `n vuurhoutjie trek.” 

In die dowwe lig staar April met vogtige oë na die leiklip. 

Donker. Stilte. 

Baas het reg gemaak, Baas....Ai, Baas .... Skiller.... Moet 
my tog nie verkwalik dat ek huil nie, baas Daantjie.” 

Die Meelkis 


SIMSON KOEKEMOER was sterk, ystersterk. Dit is altyd `n 
bietjie onverstandig om te beweer dat hierdie oom of daardie tante 
die ditste of datste in jou omgewing of kontrei is. `n Mens kan mos 
nooit weet nie. Dalk duik daar sommer op `n dag `n serannie van `n 
uithaler op en maak kleingeld van jou spogmense. En dan...? 
Daarom is dit goed om steeds gedagtig te wees aan die gesegde van 
oom Ouboetie: 

Alles wat `n te bykom, deug nie. Die woordjie te deug net op 
een plek, en dit is in tevrede.” 

Dit is `n wyse woord, soos almal my geredelik sal toegee, maar 
nietemin, as ek Simson Koekemoer se naam noem, dan kan ek dit 
nie help om sommer op-die-daad sterk woorde te praat nie. Ek weet 
mos waarvan en van wie ek gesels. In my kontrei — ek wil amper 
gaan sê in baie ander kontreie ook en amper in die hele, wye wêreld 
—het Simson nie sy gelyke gehad nie. 

Simson Koekemoer was sterk. Doringdraadsterk. Uit-wans-uit. 

Simson se bene was soos twee eikehout-ankerpale. Sy hande was 
hande wat kon raakvat en dooddruk. Sy wysvinger alleen kon `n 
tingerige mannetjie gésel dat die nerwe waai. En moenie praat as 
Simson se ou dik duim met sy wysvinger gaan maats maak nie. Dan 
lol dit sommer knaend. Net pimpel en pers is die slagoffer. En origens 
nerwe. 

Ek wil nie oneerbiedig wees nie, maar as Simson Koekemoer 
duisende jare gelede gelewe het, dan sou hy ongetwyfeld saam met 
Simson en Goliat van die Ou Testament beskryf geword het as een 
van die sterkste kêrels van daardie tyd. Ek is oortuig daarvan dat hy 
Goliat se moses sou gewees het, en hy sou met die Filistyn anders te 

werk gegaan het as die jeugdige Dawid. Simson Koekemoer het nooit 
met `n teenstander op `n afstand afgereken nie. 

Maar ten spyte van sy olifantkrag was Simson `n baie saggeaarde 
kêrel, en `n grapmaker soos min. Hy sou `n mens nie sonder rede 
afknou nie. Wat baat dit ook om aan mense te gaan vat wat nie jou 
portuurs is nie? Die moeilikheidjies wat daar met Simson gekom het, 
het altyd van die ander mense se kant gekom. En Pieta Kordaat was 
die oorsaak van `n hele paar moeilikheidjies. 


Hierdie Pieta — die tingerigste ou klein mannetjie wat ek nog 
ooit teëgekom het — kon Simson maar nooit met rus laat nie. Dis `n 
geterg en gekoggel nie vir dié land nie. Dis `n gespot met Simson 
se verkleurde ferweelbroek wat selfs vir `n reus soos hy `n paar 
nommers te groot is. Dis `n gejil oor Simson se paar remblok-voete. 
En dis verder `n eindelose gekorswel met ander Simsonnerige 
eienaardighede. Simson het maar net gelag en met sy groot geduld 
geduldig gebly so lank hy kon, totdat sy geduld opgeraak het en totdat 
hy `n bietjie sat geword het van die verpotte Pieta se lastigheid. 


sPieta moet `n weinig tru gemaak word,” dink Simson in sy 
enigheid. ,,As `n mens jou met kinners ophou, waar kom jy dan tuis? 
Laat Pieta net weer met my kom sukkel.” 


Pieta het nie lank op hom laat wag nie. Hy het hom weer beginne 
laf hou met die reus. Spot-spot hieroor en daaroor en later beginne 
knyp aan die reuse-lyf. En toe staan Simson doodbedaard op van die 
bank waar hy sit en velskoen maak. Hy kry Pieta se klein handjies 
beet, sy groot duim en wysvinger maak maats, en toe waai die nerwe 
en sommer gou-gou krul Pieta en hy soebat. Maar dit was maar die 
reus se begin. Nadat Pieta `n hele rukkie gekrul en gesoebat het, lig 
Simson Koekemoer hom met `n ratse beweging onder sy regterarm in. 
Hy vat hom soos `n hoopdraer `n swaar koringgerf onder sy arm 
sal vat en hy druk en hy stap al nader na die watersloot. Pieta word 
blou in sy gesig, sy oë lyk of hulle wil uitpeul, en toe Simson hom 
in die watersloot neersmyt, was hy seker nie ondankbaar oor die 
laafnis van die koeligheid nie. Pieta het nog nooit so min wind gehad 

as toe hy daar in die sloot neergeplaps het nie. Simson staan en 
beskou die krioelende kêreltjie so `n tydjie. 

sJy bad te min, my nefie. Dis die hele moeilikheid met jou.” Toe 
stap hy terug na sy bank en beginne ewe gerus aan die velskoene 
werk. 

Na `n hele gespartel het Pieta orent gesukkel en droë klere gaan 
aantrek. Hy was baie vies vir Simson. Onderwyl die tingerige 
mannetjie hom nat-uittrek en droog-aantrek, mompel-praat hy een: 
manier-deur: 

4So `n verduiwelde ou seekoei! Geniepsige ou negosiekar! Ek sal 
jou nog kry. Jy moenie dink jy kan met `n klein mannetjie te kere 
gaan soos jy wil, net omdat jy sterk is nie. Jy mag sterk wees, maar 
ek het meer verstand as jy. Kaf met jou, yslike ou mensdier! Kyk 
hoe lyk ek. Jy sal hiervoor boet!” 

Van daardie dag af het Pieta nie meer met Simson gejil nie, maar 
hy het beginne planne beraam. ,Ek moet `n plan kry, jou ou geniep- 
sigerd se duiwelskind.” Pieta het Simson skaars gegroet as die twee 
mekaar op die plaas teëkom. In sy goedigheid het Simson maar net 
geglimlag oor die dommigheid van die doodgerypte mannetjies wat 
eers vir hulle astrant hou en dan dikbek word as `n mens net aan 
hulle raak. Pieta Kordaat het gedink en geprakseer en Simson Koeke- 
moer het sy gang gegaan, grappies gemaak hier en daar en sy 
aldaagse werk gedoen. 


Simson Koekemoer is ywerig aan die werk. Hy maak die meul- 
stene van Boplaas se watermeul skerp. Daar's nie nog `n man in die 
hele distrik wat die meulstene so gou en lekker skerp kan maak soos 
Simson nie. Sy arms het die krag, hy het die kennis en hy het die 
geduld. In hierdie meul is Simson eintlik in sy element. Van `n 
watermeul ken hy alles — van voor na agter en van bo na onder. 
Buite-rat en kamrat is uit orde. Simson kan regmaak. Die meul maal 
te grof. Simson kan regstel. Die kamrat ruk. Waar's Simson? Roep 
ou Sonnie. En dis nie lank nie dan drilmaal die ou watermeul en 

die koring gly met `n egalige dun straaltjie by die bekkie in; die mooi 
fyn boermeel gly in die geutjie af in die meelkis. Die watermeul doen 
sy werk eersteklas. Simson Koekemoer het hom reggemaak. 

Nou is Simson ywerig aan die werk in die meul. Die skerpmaak 
van die meulstene is `n lastige werk. In die dik granietstene moet die 
groefies dieper gekap word. Maal en maal en draai en draai laat 
die stene slyt en die groefies vlakker en die meul stomp word. En 
dan moet Simson kom om die ,,meul skerp te maak”. Elke ses 
maande of so. Dis Simson se werk. En hy kan die ding doen. 

Simson het nou `n bril op onderwyl hy aan die meulstene sit en 
kap. 

Neef Kallie, die ding staan so. Ek het wonderlik goeie oë en ek 
wil hulle nie laat bederwe nie. Net `n splintertjie van hierdie klip 
in my oog, en ek is in my jakopewer! Nee, ek sê altyd, `n mens moet 
jou oë beskerm as jy meulsteen kap.” 

Dis reg, Simson,” sê oom Kallie, die baas van die plaas, ,,n 
mens kan nooit dankbaar genoeg wees as ons Lieweneertjie jou goeie 
oë gegee het nie. Hou liewerster jou bril op, Simsonman.” 

Simson Koekemoer kap en kap, al in die groefies van die meul- 
stene. Die reusegestalte gebuig oor die steen. Net kap, kap, kap. Raak 
en sekuur deur die ou reuse-arms. Pieta Kordaat loer by die meul: 
deur in. 

sNou toe, jou ou dierasie, kap jou malle verstand af. Nou het jy 
mos jou portuur. Waarom bevlie jy daardie meulsteen nie? Waarom 
maak jy hom nie pimpel en pers nie? Toe, kap jy maar met jou ou 
harige arms. Ons ontmoet sommer vandag nog mekaar, so wragtig!” 

Pieta Kordaat drentel van die meulhuis af weg onder die eike- 
bome in, maar nie ver nie. Hy het sy plan kant en klaar en agter- 
mekaar. Hy het mos vandag gehoor dat Simson Koekemoer vir oom 
Kallie twee skepel meel gevra het. Oom Kallie het ja gesê. Twee 
skepel meel uit die meelkis. Pieta ken daardie meelkis. Sy plan is 
klaar. 

As `n man daardie meelkis geken het soos Pieta en ek, en jy het 

geweet van Pieta se plan, dan sou jy moes toegee dat dit `n oulike 
plan was. Dit was die grootste meelkis in die hele kontrei. Agtien 
voet lank. Drie voet diep. Drie voet wyd. Een groot deksel vir die 
hele kis. Een kram en oorslag in die middel vir die toemaakslag. Sê 
nou maar een man wil die meelkis oopmaak, dan lig hy die oorslag 
uit die kram, begin die deksel stadig lig, lig .... ja ....hy het hom 
amper bo....maar hy wil nie daar bly staan nie....dan gryp hy 
die swaelstertstok of die stutstok — steek hom eenkant teen die deksel 
en anderkant teen die kant van die kis, en daar staan die deksel. 
Hiervan het Pieta geweet, en daarom het hy daardie hele middag in 
die nabyheid van die meulhuis rondgedrentel. Ook omdat hy geweet 
het van Simson se twee skepel meel. 


Simson Koekemoer kap sy laaste kap aan die meulsteengroef. 
so ja. Dis klaar. Nou sal hy weer `n slag maal. Tag, maar ek is 
moeg en tam van die hele dag se meul skerpmaak....Nou ja.... 
Die meul moet tog skerp gemaak word. As hy nie skerp is nie en hy 
kan nie maal nie, dan kry die mense van die buurte g'n meel nie.” 
Simon stof sy bril af en steek hom in sy binnebaadjiesak. Daarna 
stap hy swaar die trappies af na die groot meelkis. Hy sal sommer 
nou die twee skepel meel gaan inskep. Neef Kallie het mos gesê hy 
moet maar sy gang gaan. 

Die reusagtige goedhartige mens stap na. die reusagtige meelkis. 
Hy het sy meelsak onder sy arm. Hy lig die oorslag uit die kram, lig 
die deksel op, maklik met die een hand, stut die deksel met die 
stutstok teen die ander kant van die kis en begin die meel met die 
skop in die skepel werk. Hy staan diep gebukkend by die meelkis 
.... Twee skepel meel .... 

Pieta Kordaat kom by die meulhuis ingesluip. Hy sien sy kans. 
Stilletjies nader. Hy gryp die stutstok onder die swaar deksel uit. Die 
deksel bons swaar op Simson se nek. Pieta hardloop dat hy bars tot 
onder teen die tuinmuur. 

Simson het seergekry. Maar nie te erg nie. Hy het skouers breed 

gemaak, die deksel opgelig en gestut, sy twee skepels meel klaar 
volgeskep — een na die ander — en in sy sak leeggemaak. Daarna 
haal hy weer die stutstok uit, sluit die meelkis en die meulhuisdeur, 
en toe sien hy Pieta Kordaat daar onder teen die tuinmuur staan. 
Klein astranterige Pieta Kordaat. En op daardie selfde oomblik bars 
Simson Koekemoer uit van die lag soos nog selde. 

,Ja, as `n mens vir jou met kinners ophou, waar kom jy dan 
tuis? Die armsalige ou mannetjie is vir my nou so bang dat hy die 
stuipe kan kry. Hy kan gerus maar kom slaap. Ek voel amper niks 
meer van daardie ou seerkrytjie nie. Wat sal `n mens tog met 
kinners gaan staan en peuter? Ook onder die grootmense is my 
portuur nie in hierdie kontrei nie. Pieta sal darem seker nie gou 
weer naby my kom nie, en ek neem hom ook nie kwalik nie.” 

Die Vloekwoord 


Aan Baas Daantjie en die Nonna 


Ou SAM het by baas Daantjie Bosman in die suidwestelike 
Vrystaat skaap opgepas. Hy was `n jong uit die ou Kolonie. Sy 
afstamming was `n bietjie deurmekaar, dit wil sê dat dit feitlik 
onmoontlik was om vas te stel aan watter soort nasie hy behoort het. 
Sam self het hom verbeel dat hy dit goed geweet het. 

“Ek is `n Bolandse Hotnot, my baas. My mama was `n Boesman: 
meid en my tata `n baster-Masbieker. Maar ek is sommer `n Bolandse 
goiingtot en niks anderster nie. En nou pas ek by baas Daantjie-goed 
vee op. `n Mens kan amper sê ek bewoort hier aan die plaas net soos 
die skaap aan die plaas bewoort. Basie vra my hoe ek met die Kaffers 
van hierdie geweste oor die pad kom? Nie danig waffergoed nie, my 
basie. Ons is nie van dieselfde soort mense nie. Ja-nee, dis nou maar 
klaar. En daarom loop ek maar ammelee my eie koers. Ek steur my 
g'n aan hulle nie. 


Ek is 'n lig alleen, 
Ek bly alleen, 
Vier-emnrses, 
Saterdagaand. 


Maar al sê ek dit nou self, ek is `n skawagter nie vir dié land 
nie. Ek pas hulle mooi op en ek bêre hulle netjies. Partyslag maak 
ek hulle sommer vas dat hulle doodstil wei en trommeldik vreet. Ja, 
so wrinskas, my baas, boepens vreet die woltrop soos ek hulle regkeer 
al by die mooiste kossies. Dis vir my tog altevol mooi as die mowwe 
saans so koeëlrond na die werf toe aankuier. En dan moet Basie nie 

baas Daantjie-goed se geseg sien nie. Hy lag sommer wit van pure 


blygeid. 


Ek is 'n Kaapse jong 

wat in die Vrystaat skaap oppas, 
skaap oppas, 

skaap oppas 

op my eie manier, 

die beste mamier, 

volstok, 

modig, morig, morag.” 


So het Sam gesels as hy die kans gekry het. En ou Sam het 
waarlik rede gehad om windmaker te praat oor sy skaapoppassery. 
Hy het die trop maklik en agtermekaar aangeja. Selfs in droë jare 
wanneer die ander wagters raad-op raak, dan het Sam se trop nog `n 
staamlike vleisie gehad”. 

Baas Daantjie Bosman was altevol in sy skik met ou Sam. So 
`n skaapwagter het hy mos nog nooit gehad nie. 

Jy weet, Frowiena,” sê hy op `n aand aan sy vrou toe hy van 
die skaapwerf af by die huis kom, ,,jy weet, ek kan my amper nie 
voorstel wat ek sonder Sam sal aanvang nie. Dit was `n gelukkige 
dag vir ons toe hy hier op die plaas aangeloop gekom, het. Tag, hy's 
`n getroue ou skepsel. En N ken sy werk soos min. `n Skaapwagter 
duisend.” 

“Dit mag jy wel sê,” beaam Frowiena. ,Dit lyk my die ou het 
sy skaap liewer as wat hy ooit `n mens kan kry.” 

Toe kom die tyding. Daar's oorlog in die land. Die twee 
Republieke — Vrystaat en Transvaal — teen Engeland. 

slet jy gehoor, Sam?” vra baas Daantjie op `n aand aan sy 
veewagter, ,,het jy gehoor daar's oorlog in die land? Ek sal moet 
gaan veg, daar in die ver wêreld, doer agter die blou rante.” 

Sam kyk in die baas se oë. `n Ruk lank kyk hulle mekaar so aan. 
Toe sê Sam: ,,En die nonna en die kleinnonnies en die kleinbasies? En 

Sam en die skaap en die plaas? Sal hier op die plaas ok gebaklei kom? 
Wat vang ons aan as baas Danie-goed weg is?” 

sloe lyk dit dan of jy bang is, my ou jong?” probeer die baas 
'n grappie maak. 

Ja, ek is bang. Bang vir die koeël. Maar ek wil gaan sê, baas 
Danie, hulle moenie kom staan en peuter met my skaap nie. Is ek `n 
bekwaamde skawagter, Baas?” 

sBaie bekwaam, Sam. Die beste wat ek nog ooit gehad het. 
Waarheen die nonna en die kinders gaan, weet ek nog nie. Dis `n 
moeilike tyd, Sam. Jy moet maar regstaan by die vee. Ek weet ek 
kan op jou reken.” 

Aan Sam se gesig lyk dit of hy wil huil. Hy kyk sy baas vas 
in die oë. ,Dankie, baas Danie. As die Ingelsmanne tog net nie kom 
foeter by my vee nie.” Die ou kyk oor sy trop. ,Sien Baas darie 
afferkanerskaap, die hans? Het Baas al ooit so `n skaap gesien? Nee, 
ek weet, Baas het nie. En ek ok nie. Ek het hom self grootgemaak. 
En kyk dan darie twee horingsmanooie en darie jaar-oud-ooitjie en 
darie en darie. Hulle kan aan my lyf vat, Baas, maar nie aan my 
skaap nie. Ek sal die moftrop netjies bêre, so waar soos my naam 
Sam is.” 

Op die plaas is alles in rep en roer. Baas Danie en nog `n paar 
ander base vertrek na die dorp waar hulle by die Boere sal aansluit. 
Sam staan eerbiedig eenkant onderwyl sy baas afskeid neem van die 
nonna en die kinders. Die ander sit reeds in die saals. Toe baas Danie 
op sy perd klim, kom Sam nader. 

My baas. Al die norige.” 

sDag, Sam. Hou reg, my ou jong.” 

Die perdepote trippel weg oor die plaaswerf. Sam staan en kyk 
die ruiters agterna totdat hulle agter die rantjie verdwyn. Toe stap 
hy kop onderstebo, ingedagte na sy trop. En hy praat alleen-alleen: 

,Baas Danie is weg. Ja. Baas Danie is weg. Ek het vir hom 
gebelowe ek sal mooi na die skaap kyk.” 

Weke en weke en maande en maande het verbygegaan. 

Op `n mêre toe Sam sy kos by die kombuis gaan haal, lyk die 
nonna vir hom so treurig soos hy haar nog nooit gesien het nie. 

Outa Sam, hier is vir jou `n halfsak meel, `n bietjie mielies en 
boontjies en `n paar trekseltjies koffie. As dit op is, sal jy maar 'n 
plan moet maak. Ons moet vandag weg.” 

, Waarnatoe, my nonna?” 

,Weet nog self nie, Outa.” 

Sam het sy kosvoorraad in sy huisie gaan bêre en daarna koers 
gevat agter sy trop die veld in. Toe hy die aand by die huis kom, is 
daar `n klomp vreemde mense op die werf rond. Al die Kaffers is 
weg en die nonna en die kinders ook. Net hierdie vreemde mense 
wat anders lyk en anders praat as die Boer-base. Behalwe een. Dié 
kom aangestap na hom toe. 

,FHoe's jou naam?” 

,Sam, Baas.” j 

Jy moet vir ons `n skaap slag. Dit lyk mos of jou vee vet is. Toe, 
maak gou.” 

Hoe sê Baas? Maar ek kan mos nie. Baas Danie is nie hier nie, 
en dis sy vee. En die nonna is ok weg.” 

Maak gou, jong. Wat traak dit my met baas Danie en wie ook 
al? Sien jy hierdie geweer? Maak vort, jou ou pitkop! Wag, la'k 
eers sien. Ja. Vang daardie vet mofhamel. En slag hom gou-gou af. 
En as jy nie sommer baie gou maak nie, sien jy hierdie geweer met 
die bajonet?” | 

Dit was nie lank nie toe smul die vreemde perderuiters en ,,die 
een” lekker aan die gebraaide vleis van die vet mofhamel. Na die 
smullery is hulle voort. Sam het hulle agterna sit en kyk. En op 
daardie oomblik voel hy so eensaam en verlate soos nog nooit in sy 
lewe nie. Hy sit in sy huisie en praat alleen-alleen:.,,Ai tog, baas 
Danie. Baas. Nee, ek sal na die skaap kyk. Hulle het vanaand een 
geslag. Ek het hom geslag vir hulle. Ja! `n Groot vet mofhamel. Ek 
wou hom nie vang nie, maar die man met die geweer en die steekding 
het my bang gemaak. Ek en die skaap sal moet vlug, my baas.” 

Die volgende mêre het Sam soveel van sy kossies as hy kon dra 
met hom saamgeneem en sy trop die veld ingeja, weg van die plaas 
af. ,,Van nou af sal ons in die veld slaap, my ou woltrop. Die veld 
is orals mooi. Julle kan volbek vreet. Orals. As my kos opraak, sal 
ek maar seker `n plan moet maak. Daar's darem nog altyd `n paar 
wegkruipplekkies vir ons.” 


Van toe af het Sam en sy trop die wegkruipplekkies opgesoek. 
Maar toe hy hom op `n dag kom kry, was die ruiters so na aan hom 
dat hy sommer val-val in `n erdvarkgat moes intuimel. Lank en 
benoud het Sam in daardie gat gelê. Intussen het die ruiters — die 
Kakies soos Sam hulle ook nou begin noem het — die vee te perd 
probeer aanja, maar hulle kon natuurlik nie, en toe Sam na `n baie 
lang benoudigheid in die gat dit waag om weer sy kop uit te steek, 
toe wei sy trop sommer hier naby hom en die ruiters is weg. 

“Dankie tog. Hulle is weg.” En Sam vrywe sy hande van pure 


dankbaarheid. 


Daardie aand laat Sam sy trop staan op een van sy beste weg- 
steekplekke. Die mowwe het sommer gou gaan lê omdat hulle 
trommeldik gevreet was. Sam sit langs sy vuurtjie. Hy het darem nog 
`n laaste stukkie kos. Waar sou baas Danie-goed en die nonna en die 
kinders nou wees? 'Taggie, maar kyk dan hierie afferkanerhansskaap 
se dinge. Hy kom mos amper hier in my vuur trap. My goeiste, hy 
wil seker `n stukkie growwe brood hê....Deé....Dis lekker.... 
kyk hoe kou hy ....'Toe, gaan nou slaap! 

Onder die hoë Vrystaatse hemel en sterre lê Sam en die woltrop. 
En nie ver van die vuurtjie af nie lê die pragdier van `n afrikaner 
hansskaap. 


Weke en weke lank het Sam sy trop gekeer op die beste 
weiplekke en weg van die ruiters af. Hy het al beginne dink dat hy 
meer as mans genoeg vir die Kakies was. Nog altyd, of nog byna 
altyd, het hy dit reggekry om hulle koud te lei. Sy trop is nog goed 
van vleis. Hy wei op al die mooiste kolletjies. Dan hier, dan daar. 
Sy eie kos is wel baie min. Nog net `n krieseltjie meel en `n paar 

korreltjies boontjies. As dit opraak, sal hy wel `n plan kan maak 
by `n Kafferstruis. Ja, dit moet maar. Al is hy en die Kaffers nie van 
dieselfde nasie nie. As `n man honger kry, dan het jy mos honger, 
of hoe dan? 

Toe gebeur dit. Sam lê skuins teen `n vaal walletjie en kyk hoe 
die trop hulle trommeldik vreet. Hy lê nog so toe borrel die ruiters 
op hom af. Daar was nie `n erdvarkgat naby nie, en hy kon maar 
net doodstil lê en kyk na die aankomende gewapende manne te perd. 

Twintig stuks. 

Die een” wat hy al tevore gesien het, ry tot reg voor hom, 
spring af en raps Sam `n harde hou met die sambok. 

,Word wakker, jou sleg. Laas het daardie mofhamel nie sleg 
gesmaak nie. Kom, laat ons jou skaap gaan deurkyk. Ek het nog 
my geweer en bajonet, en boonop `n sambok.” 

Sam gehoorsaam en stap saam tussen die vee in. 

,Allemagtig!” skree die kêrel skielik. ,,Daardie afrikanerskaap, 
jong. Vang hom op die daad. `n Allemintige mooi spekvet dier! Hy 
sal vorentoe vreet.” 

Sam staan bot-doodstil. 

“Maak vort! Hoor jy nie wat ek sê nie?” 

Baas!” 

Gaan bars met jou baas! Slag die skaap, nou! Sien jy hierdie 
steekding?” 

Sam stap nader na die afrikaner-hansskaap, die skaap wat hy self 
grootgemaak het. Sam sien nie wat hy doen nie, hy weet amper nie 
wat hy doen nie. Hy slag die skaap. Sy mak skaap. 

Die ruiters smul. Magtie, dis lekker vleis. Hulle het op hulle 
dooie gemak klaar geëet. Toe saal hulle op en ry weg. 

Sam het intussen weer teen sy walletjie gaan sit. Maar hy sien 
niks, hy hoor niks, hy weet niks. Hy sit net daar. Ja, hy weet darem 
een ding: hy het sy eie skaap wat hy grootgemaak het, keelafgesny. 

Toe die perdepote wegtrippel, kyk die ou jong op. Hy kyk die 
ruiters agterna. Hy is nog half bang, maar hoe verder die pote trippel, 

hoe minder bang word hy. Toe kom daar `n groot woede, `n bykans 
onregeerbare kwaadheid in hom op. Daar's `n wrede glans in sy oë 
SOOS nog nooit tevore nie. Hy gryp sy kierie. Sy arm bewe. Wild 
swaai hy die kierie. Hy moet iets doen — hy moet! `n Dreigende 
gebaar die verdwynende ruiters agterna — 


sJulle .... julle.... Bleddie!” 

Die Baaikostuum 


“DIS NIE reg nie, Sakman; dis nie behoorlik nie,” sê oom 
Fansman aan my. ,Ek is vandag al `n taamlik bejaarde man en ek 
moet tog weet wat reg is en wat verkeerd is. My vader het my dit 
geleer. Nou, ek sê vir jou hierdie gemengde baaiery, hierdie hot-en- 
haar-deurmekaar-swemmery is `n gruwel. Nee, dis nie reg nie.” 

Oom Fansman praat danig ernstig en beduie hierdie kant toe 
en daardie kant toe. 

Maar Oom maak jou darem te warm oor die saak,” sê ek. ,,Dis 
soms nogal moeilik om presies te weet wat reg en wat verkeerd is.” 

4SO sê jy in jou jeugdige onkunde, ja. Maar hoe kan `n mens dan 
nie onderskei tussen goed en kwaad nie? (Gemengde baaiery is 
verkeerd. Dis lelik. Nog onlangs was daar `n brief in Die Wapen : 
teen hierdie soort ding. Daardie skrywer het na my hart geskryf. 
Hy't die affêre verdoem, en ék is dit met hom volkome eens.” 

“Ek het die brief ook gelees, Oom, maar die skuilnaam kon my 
darem nie bedrieg nie. Ek ken mos oom Fansman se styl! Dis geen 
wonder dat Oom dit so roerend eens is met die briefskrywer in 
Die Wapen nie.” 

Ag, nou ja, julle kamstige geleerde mense! Aangesien jy dan so 
goed kan raai, sal ek ook maar beken. Die skrywer is ek, en ek 
skaam my ook nie oor die geskrewene nie. Ek wou dat ek nog baie 
krasser geskryf het. Het jy al ooit die gemengde spul reg bekyk? Het 
jy al werklik gesien hoe hulle lyk? Mensag-ons! My liebe goeistel 
Party van daardie halfnakende ou vet tannies behoort darem `n plan 
mee gemaak te word.” 

“Ek gee Oom heeltemal gelyk. Hulle lyk nie mooi nie. Ek sou sê 
hulle moet nie daar wees nie. Maar onder daardie gemengde klomp 
is mos darem ook dié wat nie onaardig daar uitsien nie. Party is 

mooi gebou, en `n goed geboude menseliggaam, manlik of vroulik, 
is altyd mooi om na te kyk.” 

Dit wil ek nie ontken nie, Sakman, maar dit wil nog nie sê 
dat `n mens met `n mooi liggaam in die openbaar halfnakend hoef 
rond te stap nie. Daar is nog so iets soos ordentlikheids- en skaamte- 
gevoel, ten spyte van wat julle moderne mense ook mag sê.” 

“Dis waar, oom Fansman. Maar van `n ander ding gesproke: Ons 
moet vanaand vroegrig gaan slaap. Mêre-oggend moet Oom, tant 
Rita en ek om kwart-voorag op die stasie wees om die trein na 
Hermanus te kry. Die ou klomp daar sien al seker verlangend uit 
na ons koms.” 

sJanee, nou praat jy sommer reg. Ek wil skoonsuster Hetta 
altevol graag weer sien, na al die jare, en Rita brand seker nog meer 
as ek. Dis ook nie lekker as `n mens so ver van mekaar af woon 
nie. Slaap gerus, nefie!” 

Die vakansie-reëling was lank vantevore afgesproke. Tant Hetta, 
haar skoonseun, sy vrou en hulle vier kinders en nog twee van tant 
Hetta se dogters het `n groot huis op Hermanus gehuur vir die 
vakansie. Oom Fansman, tant Rita en ek sou kort na Kersfees ook 
daarheen gaan. Nou sit ons drie in `n Kaapstadse losieshuis en mêre- 
oggend vertrek ons na die gewildste strandplek van suidelike 
Kaapland. 

Ek het vroeg gaan inkruip, omdat ek oom Fansman geken het. 
As daar ooit `n haastige man en `n vroeg-opstaner was, dan was 
dit hy. 

Skemerdag, omstreeks vyfuur, klop die N die volgende more 
aan my kamerdeur en kom binne. 

Mêre, Sakman. Het jy goed geslaap?” praat hy met `n fluister- 
stem. ,,Tag, maar ek het lus vir koffie. Waar's die kombuismense dan? 
Netnou netnou vat die son aan Tafelberg se kranse. Nee, ek sien 
sommer nou al `n Kaapse losieshuis is nie die plek vir `n Karooboer 
soos ek nie.” 

,Hoe sê oom Fansman?” vra ek vakerig. 

sMaar, gedoriewaar, dit lyk my jy `t ook al een van die laat- 
gaan-slapers en laat-opstaners geword. Ek vra of daar dan nie met 
koffie `n plan kan gemaak word nie.” 

Ek sit penorent in die bed, nou nugter wakker. 

Oom Fansie, dis nou so `n raps oor vyf. Oom kan dankie-bly 
wees as Oom om sewenuur koffie kry. Oom sal maar moet teruggaan 
na die slaapkamer toe. Die Kapenaars en Karoomense se gewoontes 
verskil nou eenmaal. Ons moet dit maar verlief neem.” 

Oom Fansman trek sy vingers `n paar keer deur sy baard. Toe 
praat hy: 

Dit wil my so gaan lyken dat ons dit maar verlief sal moet 
neem. Ag ja. Ek wonder my hoe dit nou by my op die plaas gaan. 
Ek sal nie lank daar kan wegbly nie. Ver van jou goed, naby jou 
skade. Maar op Wolwekloof sou die koffie darem nou al klaar gewees 
het. Ek sal dan maar seker terug na my kamer moet gaan. Ons tref 
mekaar later.” 

Ons het mekaar later getref toe die koffie nog nie klaar was nie. 
Oom Fansman wou sy humeur kort-kort verloor met die slaperige 
Kaapstadse losieshuismense en tant Rita en ek moes net paai en 
mooipraat. Ek het die tante se geduld bewonder met die haastige 
man van haar. Dit het my verbaas waarom sy nie ook kort van draad 
geword het nie. Miskien het sy meer genade ontvang as ek wat maar 
een keer in jare met oom Fansman moes doenig wees. Ek het die 
Oom se haastigheid en trippelrigheid so betrag en in my eentjie 
gedink wat sou gebeur as hy en ek jaar in en jaar uit moes saamwoon. 

Ten spyte van ons paaiery is daar tog `n paar vinnige woorde 
gewissel tussen oom Fans en die losieshuisbaas voordat ons na die 
nuttiging van koffie en toebroodjies in die huurmotor geklim het 
wat ons na die stasie sou vervoer. 

Nou ja, hier sit ons tog nou eindelik,” sug oom Fansman. 
,Wanneer kom ons op Hermanus?” 

So kort na twee, Oom. By Botrivier klim ons op die spoorweg- 
bus, en daarvandaan is die pad glo maar sleg.” 

Ja, natuurlik. Waar het jy dan al ooit van `n ordentlike gemaakte 
pad in ons land gehoor? Eers Botrivier, sê jy, en dan Hermanus. Nou 
ja, `n mens moet seker maar geduldig wees.” 

,Dis waar, Fans,” sê tant Rita. ,'n Mens moet soms geduldig 
wees. Jy kan gerus daaraan dink, hoor!” 

Ja, natuurlik. Ek dink baie daaraan. Ons het almal ons gebreke, 
maar `n mens moet ammelee aan die goeie dinge dink. Ons het dit 
nodig in ons tyd. Maar waarom berispe jy my dan so danig? Dis 
mos nie die manier van doen om `n vakansie te begin nie. Ek wil 
darem sê dit gaan swaar om geduldig en lankmoedig te wees as al 
die mense te laat slaap en as jy nie betyds koffie kry nie, en as jy 
'n haastige boer is en die mense met wie jy te doene het, doodgeryp- 
aan-die-slaap is. Maar wat ek wou sê: Hetta en die kinders verlang 
seker al na ons. Ek weet hoe ons na hulle verlang.” 


Op Botrivier was oom Fansman en ek weer doenig met die 
bagasiebeampte. Oom Fansman het gewen, ons het met pakkies 
en al veilig in die spoorwegbus beland en na `n uur op Hermanus 
aangekom waar die ontmoeting van die familiebetrekkinge, na jare, 
baie bly en hartlik was. 

Die oom was 0 getoë soos `n kind toe hy die woelige seewater 
bekyk. Hermanus se see was dié middag juis op sy kwaaiste en op 
sy mooiste. Oom Fansie en ek was sommer gou op die voorste rotse. 
Lank het my ou maat na die see staan en kyk voor hy beginne praat. 


,Sakman, die Here se werke is darem wonderlik. Sjoe! Maar 
kyk dan hoe kom hulle aan! Een witte na die ander. Dis die mooiste 
gesig wat ek nog ooit gesien het. Maar ek weet darem ook nie. As 
die Karoo die jaar mooi is, is dit die mooiste ding in die wêreld. 
Groen veld en vygies net waar jy kyk. Maar hierdie seel Sjoe! Kyk 
dan hoe kom hy! Keer daar! Is jy nie bang nie, jong? Mensag-ons! 
Dis darem `n prag en `n wonderwerk om te beskou. Ek wens al 
hierdie water was vars en ek kon dit in my ou Karoowêreld se damme 
inlei.” 

Ja, Oom. Jy praat waar woorde. Voor die kwaai see van 

Hermanus staan die mensekind verstom. Jy word sommer tegelyk 
Opgetoë en treurig en bang.” 

sReg so. As dr. Smit van ons dorp hier kon kom — hy's `n digter, 
weet jy? — dan sou hy kan dig, dan sou hy eers dig. `n Man moet 
darem ook bra bot wees as jy hier nie verhewe gedagtes kry nie. Ek 
is nou maar `n doodgewone Karooboer, maar selfs vir my laat hierdie 
geweldige seewater half anderster voel.” 

Oom praat reg,” sê ek. ,,Ons het gelukkig darem `n paar dae tyd 
om daarna te kyk.” 

Die kort vakansietjie was een van die aangenaamste wat ek ooit 
deurgebring het. Die weer het ons baie vriendelik behandel: geen 
wind, geen reën, pragtige see met reusagtige, hoog opslaande branders 
waarna `n mens lank, lank kan kyk. Die Hermanus se voortrollende 
seewalle met die hoog opskietende spatskuim is seker een van die 
mooiste dinge waarna `n mens kan kyk. Ons ou klompie het darem 
ook nog `n ander mooi ding belewe: die gemoedelikheid, hartlikheid 
en joligheid van Boerefamiliebetrekkinge aan die strand wat mekaar 
in geen jare gesien het nie. 

'n Dag of wat voor die twee dogters en ek sou vertrek na ons 
werk in die stad, sê tant Hetta een aand aan tafel: 

“Ek kry mos nou skielik lus om mre-oggend te gaan baai. Een 
van die dae gaan ek terug en ek het nog geen genut van Hermanus 
se seewater gehad nie.” 

Oom Fansman se oë word sommer dadelik groot. 

sldoe sê jy daar, sus Hetta? Nee, maar nou verstaan ek jou nie 
reg nie.” | 

Ag, Fans, hierdie swemplekkie naby ons huis is baie privaat. 
As ons vroeg in die mêre gaan, is net ons klompie daar — `n huislike 
kringetjie, sou `n mens kan sê. Ek sien daar eintlik geen kwaad in nie, 


al wil ek vir geen oomblik gemengde baaiery as sodanig vergoelik 

nie. | 
“Maar, Hetta, nee. Nou praat ek geen woord meer nie.” 
“Jy hoef mos nie saam te gaan nie. `n Mens moet maar doen 
wat hy as reg beskou.” 

sGaan jy jou kinders so voor, Hetta?” Die tante glimlag ondeund. 

,Ja, ek weet nie, miskien gaan ek die laaste in. Hermanus se 
water is soms bra koud. Maar bly jy gerus tuis. Ek wil nou geen 
oordeel oor gemengde baaiery uitspreek nie. Daar kom seker soms 
mense wat onbehoorlik gekleed is, maar ek gee jou die versekering 
daar sal mêre-oggend tussen ons niks plaasvind wat onvanpas is nie.” 

Die tante lag weer so `n skelm laggie. 

Dit was nog doodstil in die strandhuis die volgende mêre toe daar 


saggies aan my deur geklop word, en, net soos die mêre in die Kaapse 


losieshuis, stap oom Fansman sommer binne. Hy praat met `n fluister- 
stem. 

Gaan jy ook swem vanmêre?” 

,.Ja, Oom. Natuurlik. Die water sal darem koud wees.” 

“Hy sal koud wees, sê jy, hê? Julle dink net aan die koute of 
warmte van die water. Maar is hierdie gedoente dan nou reg?” 

,Sal nie kan sê nie, Oom. Elke man moet maar sy eie ding dink 
en doen.” 

Die oom staan op sonder om `n woord verder te sê en stap by 
die deur uit. Waarheen hy is, weet ek nie seker nie, maar ek het `n 


vermoede dat hy na die see se geslaan teen die rotse gaan kyk het, 


in die vroegte van die pragtige somersdag wanneer die krioelery nog 
nie op die strand neergeswerm het nie. 

Toe ons familiekringetjie nog voor agtuur, gekleed in ons baai 
pakke en met ons kamerjasse bo-oor aan, teen die steiltetjie 
agtermekaar tou, was oom Fansman by. Hy het sy Karoopak aangehad 
en oor sy arm `n baaipak en `n badhanddoek. Hy het my half in die 
nood gelyk. Ek moes hom jammer kry. 

“ls hier `n uittrekplek vir my, Sakman?” vra hy saggies in my 
OOr. de 

,Seker, Oom. Hier's `n hele paar verkleehuisies.” 

,Jy moet my asseblief tog kom help, kêrel. Ek het my vanmêre 
in `n ding begewe waarmee ek nie hot of haar weet nie. Ek voel 
SOOS `n man wat wil op loop sit.” 

sToe maar, Oom. Dis net ons klompie. Ek sal Oom help waar 

dit nodig is. Hier is Oom se huisie en daar's myne. Net langs 
mekaar.” 

Ek het lank gewag en staan en kyk hoe die ander hulle in die 
water verlustig, toe daar skielik `n benoude stem skree: 

,Sakman, kom help! Hierdie broekaffêre is verdraaid!” 

Ek het die oom dadelik te hulp gesnel. Ek kon my lag nie bedwing 
nie, al het ek die arme man in sy vêrleentheid ook jammer gekry. 
Sy bene was in die moue van die baaipak, en met die res van die 
ding het hy geen raad geweet nie. 

Oom het net nou gesê jy voel soos `n man wat wil op loop 
sit,” korswel ek, maar as jy in daardie toestand vir Hermanus gaan 
probeer verower, wil ek die speletjie nie aanskou nie.” 

Jy dink seker jy's snaaks, né? Ek het mos gevra jy moet my 
kom help. Jy moenie vir my die hoenders in maak nie, jong.” 

Toe ons eindelik die oom se arms en bene by die regte plekke 
in het en afstap na die water, was die ander mense al aan die uitkom. 
Ons twee mans moes die gemengde baaiery maar alleen baai. Maar 
my maat was so kleinserig vir die koue water dat ons swemmery van 
bra korte duur was. 

Omstreeks neënuur sit ons om die groot ontbyttafel. Tant Hetta 
praat eerste: 

En toe, Fansman, wat dink jy nou van gemengde baaiery?” 

,Wel, ek het nou so honger soos lank laas. Dis glo die seewater 
se uitwerking. Maar ek het mos nie gemeng gebaai nie.” 

“En wat sou jy dan gemaak het as ons N in die water was 
toe jy ingekom het? 

“Dan sou ek seker omgesit en huis toe gehardloop het. Die baai 
kostuum se verkeerdigheid en Sakman se onhandigheid het my van 
gemengde baaiery gered. Ek kan nog altyd saamstem met die skrywer 
van die brief in Die Wapen. Hy het sowaar na my hart geskryf. 
Dis `n gruwel, die hot-en-haardeurmekaarswemmery. Maar dat 
Hermanus se see wonderlik mooi is, dit kan niemand betwis nie. En 
hierdie geelbek smaak darem ver, ai, moenie praat nie!” 


97 


4—Stad 


Die Skaapwagter se Vrou 


Ou Moos was een van die beste skaapwagters wat ooit op my 
vader se plaas skaap opgepas het. As ek dit gesê het, dan het ek baie 
gesê en vir ou Moos maar net die yslike pluimpie gegee wat `n goeie 
wagter ammelee verdien. En daarmee basta. : 

Die moeilikheid in hierdie gelukkige skaapwagtersbestaan was 
Betjie, ou Moos se vrou. 

As Moos net `n ander vrou gehad het,” het my vader op `n 
keer aan my gesê, ,,dan sou hy nog `n beter wagter gewees het as 
wat hy reeds is, en dan sou daar ook minder lollery by die skaapwerf 
gewees het. Betjie is nie heeltemal reg nie. As sy nie effens mal is 
nie, wil ek nie my naam hê nie.” 

Dis weer die meid se dinge, Baas. Ek weet g'n meer hot of haar 
nie,” het ou Moos meer as e€ns gepraat. ,Baas moet maar assemblief 
lankmoedig wees. `n Vroumens is `n snaakse dierasie. Petjie peuter 
MOS aljimmers agterstevoor na die verkeerde kant toe.” 

,n Mens mag darem nie so van jou vrou praat nie, Moos. Dis 
lelik. Julle is nou wel nie in die Sendingkerk getroud nie. Maar 
julle is tog man en vrou. Jy moet dit onthou, my ou jong. Jy's party 
dae al te lawaaierig met Betjie.” 

.Die Liewe Vadertjie moet my vergewe, Baas. Ek sê reguit: ek 
weet nie waffer kant toe nie.” 

Betjie was maar meestal doenig in en om die huisie by die skaap- 
werf, tussen haar tros skreeuende, halfnakende kinders. Af en toe het 
sy darem ook `n bietjie gewerskaf in die klein groentetuintjie naby 
hul pondokkie. Groentetjies probeer plant waarvan nooit iets gekom 
het nie. Oor hierdie mislukte groentekwekery het Moos haar soms 
uitgeskel. 

s Waarom is jy so lui? Kyk hoe lyk die groente. Jy moet jou lyf 

roer en maak `n plan. Ek moet my van die mêre vroeg tot die aand 
laat boeglam en kapot loop agter die vee aan teen die berg uit. En 
wat doen jy die hele goddelike dag? Jou kastige ou tuintjie sal `n 
bok nie eers na kyk nie.” 

“Moenie met my raas nie, Moos. As jy wil raas, dan kan ek 
ok raas en nog baie beterder as jy. Jy moet wegloop van my af. Julle 
sê mos ek is mal. Die kinners daar onder by die plaas noem mos vir 
my ou mal Betjie. Hulle koggel my uit en lag vir my. Nou die dag 
nog toe ek vir kleinbaas Ansie sê dat hy `n mooi fieger in sy gesig het, 
het hy sommer gerol soos hy lag en agterna gesê: ,Ja, dis waar. Dis 
nie altemit nie, mal Betjie.” So maak hulle en julle en jy, jy, jy, met 
my. Mal Betjie! Mal Betjie! Jy moet maak dat jy hier wegkom van 
my af. Gaan kyk na jou skaap. Die jakkalse vreet hulle op. Doen jou 
werk en moenie met mal Betjie kom foeter nie.” 

sy moet stilbly en jou werk doen,” sê Moos in sy driftigheid. 
“Ek is kapawel en trap hier weg een van die dae en laat julle hele 
kasarm na die hoenders gaan.” 

sloop agter jou vee aan, Moos. Moenie aan my ore kom lol 
en raas nie. Jy moet jou werk doen, anders steek die baas jou in die 
pad.” 


Na so `n uitbarsting stryk Moos in desperaatheid agter sy vee 
aan teen die berg uit, en Betjie met die tros baljarende kleingoed om 
haar, gaan werskaf onhandig in die groentetuintjie waarvan nooit 
iets kom nie. Na `n ruk word sy vies vir die gestoei en geraas om 
haar en dan ja sy die kleingoed huis toe. Nou is sy alleen in die 
armoedige groentetuintjie, en sy praat met haarself soos `n mens soms 
doen: ,Mal Betjie. Ja, ek is seker nie by my pollewiewe nie. Kyk hoe 
staan die gras hier. Ek moet water gaan haal en die saadjies natgooi. 
As die jakkalse maar nie weer skaap doodbyt nie. Dan is die oubaas 
kwaad. Maar hy raas darem gelukkig nooit. Hy kyk net vir my met 
groot oë aan. Hy sê net more en verder niks. Hy dink seker `n mens 
kan vir mal Betjie nie `n ander ding sê as mêre of naand nie. Die 
verduiwelde molle vreet ok alles op wat `n mens plant en saai. Kyk 

nou weer hier. Ek moet darem eendag vir my `n slagystertjie gaan 
vra by die baas. Dan sal mal Betjie hulle opkeil. Die meel is ok alweer 
op. Die kleingoed kan nooit genog te vrete kry nie. Dis swaar om 
mens te wees. Maar mal Betjie sal nie laat sleg 1ê nie. Hierdie 
groentetuin moet nog vol blomme staan. As die molle net nie so 
lastig is nie, en as die kinners net nie so baie peuter oor kos nie.” 

Op `n aand toe die ooie al straf aan die lam was, kom Moos 
doodmoeg by die werf aan. j 

“Ek het honger. Gee kos.” 

Betjie ja die kleingoed eenkant in `n hoek in en gee vir Moos 
aandkos. Soos `n honger dier dam die ou die eetgoed by. Hy's gou 
klaar. 

“Dank die jeretjie dat ek deesdae op die gelyktes kan wei. Nou 
van die ooie beginne lam het. Die berg maak `n mens altevol tam en 
gedaan. Maar jy sal moet help by die swak lammers. Hoor jy wat 
ek sê?” 

Betjie sê nog niks. Daardie hele aand het sy met Moos geen 
woord gepraat nie. Vir die kleingoed het sy elkeen `n stukkie brood 
en vleis gegee en daarna slaap toe geboender op hul skaapvelle. 

Moos snork dat jy hom wie-weet-waar kan hoor... 

Betjie sit neergehurk in die middel van die pondokkie en sy 
mompel almaardeur: 

“ly sê ek moet hom help. Ek sal. `n Moflam is `n baie mooi en 
goedertierene dingetjie. Hulle sal nie vir my lag nie. Hulle sal nie vir 
ou Betjie uitkoggel nie.” 

Lank het sy so alleen sit en. ok totdat sy naderhand omkantel 
en op die kleivloer aan die slaap raak. 

Van die volgende dag af het Betjie haar tros kinders en die 
groentetuintjie meer verwaarloos as ooit. Sy het haar aan die 
gedoente amper nie meer gesteur nie. Van soggens vroeg tot saans 
laat was sy met Moos saam agter die trop ooie aan. Sy praat die hele 
dag deur. Maar nooit met ou Moos nie. Af en toe met haarself. Maar 
meestal met die ooie en hul swak lammertjies. Dit was wonderlik hoe 

Betjie met die stomme skaapdiere kon gesels. Dit was kompleet of 
sy en hulle mekaar baie goed verstaan het. Sy het baie van die grotes 
en die kleintjies name gegee. 

Al ken julle nie jul name nie. Julle het tog name. Ek ken al 
jul name: Vaalgesig, Lelik, Mooi, Skaap, Kleinskaap, Lam, Kleinlam, 
Baas, N6i, Mooilam.” 

Vir Betjie was hierdie lamtyd `n tyd soos sy nog nooit belewe 
het nie. Sy het die lammerooie en hul lammers versorg soos `n wyfie- 
dier haar kleintjies versorg en beskerm. 

sBetjie is darem baie handig by die vee, Moos,” 
`n dag. 

Sy's omtrint handig, Baas. Die ooie ken al vir haar beter as vir 
my. Sy praat met hulle snaakse sê-goeters en geluide wat ek nie 
kan namaak nie. Maar sy help my altevol wonderlik baie.” 


Die lamtyd was net verby toe die kwaai donderstorm kom. In 
daardie wêreld was `n donderstorm `n seldsame ding. Die mense was 
bang vir die weer. As hy af en toe `n dreuning maak en die bliksem 
ligte agter die berge doer anderkant uitslaan. Hulle het soms gepraat 
van die kwaai donderweer in die Vrystaat. Van boere op hul plase 
en Kaffers en osse in die juk wat sommer net so doodgeslaan is. Maar 
dit was mos ver in `n ander kontrei. Die strawwe weer kom nooit 
na hierdie wêreld se kant toe nie. Maar nou het hy tog gekom met 
al sy geweld en dreunings en ligte deur die uitspansel. Van vroeg die 
mOre al het die donderweerswolke sulke banke gemaak en yslike 
koppe uitgesteek agter Houdenbek se berg. Dit was drukkend en 
benoud warm. Laat in die middag het die hele wêreld donker-swart 
geword van die swaarweerswolke. Die blitsligte het links en regs 
geëts deur die lug, en die dreunings was so hard as in geen jare 
nie. Nou is die weer so kwaai soos niemand in hierdie wêreld van 
weet nie. Vroeër as gewoonlik het Moos sy trop op die werf gebring. 

sê die baas op 


Moos en Betjie en hul kleingoed sit saamgehurk in hul huisie, 
die een banger as die ander. 
sl door julle daar!” sê Betjie. ,Dis die Here se stem dardie. Hy 

praat met sy mense. Hoor dan tog net so. En kyk dan net die 
ligte! Sommer sulke vlamme. Amper so mooi soos blomme.” 

sHou jou bek, se sê Moos. ,,Jy weet nie waarvan jy praat 
nie. Jy's mal.” 

'n Klein rukkie stilte, en toe bars die weer geweldig los. 

Skielik vlieg Betjie op en spring by die pondok se deur uit. 

slk moet gaan kyk of hulle regstaan,” skreeu sy. ,Ek moet gaan 
kyk of Vaalgesig en Lelik en Mooi en Kleinskaap op hul regte 
plekke is. Ek is g'n bang vir die weer nie. Hy kan my maar doodslaan 
as hy wil. Ja, hy kan maar gerus. Ek is maar mal Betjie. Moos is te 
vrot om die skaap op te pas. Hy kan nie die jakkalse en die weer 
keer nie. Maar ek kan. Mal Betjie kan.” 

Die swaar donderweer sak toe oor die aarde. Dit reën sommer 
sulke pylstrale. Af en toe nog `n dreuning en weerlig. Die reën val 
soos hierdie wêreld maar min van weet. 

Betjie is al om die skaapwerf doenig. Sy's waternat. Sy val oor 
klippe en bosse. Moos het `n paar slae uit die pondok se deur geskreeu 
sy moet huis toe kom. Sy't haar daaraan nie gesteur nie. Sy het dit 
amper nie gehoor nie. Sy's maar al om die skaapwerf in die gietende 
reën. se 

“Ek sal na julle kyk, my ou lammies en skapies. Moos en die 
ander mense is te vrot.” 

Baie laat die nag, toe ou Moos en die kleingoed al vas aan die 
slaap was, het Betjie by die pondokkie se deurtjie ingestruikel. Die 
storm was verby. Dit was doodstil. Mal Betjie het sommerso nat-nat 
op die vloer neergeval en aan `n nagmerrie-slaap geraak. j 

Na `n paar dae vra die baas: ,,Hoe gaan dit nou met jou en 
Betjie, ou Moos?” 

Sy is maller as ooit, Baas. Sy praat altevol snaaks. En sy lyk vir 
my ok siekerag. Ek dink sy moes `n koue gekry het nou die aand toe 
die weer so kwaai was. Ek weet nie waarom sy nou juis op so `n 
aand buite om die skaapwerf rond moes gaan foeter nie. Sy't `n 
baie slegte hoes, Baas.” 

“Ek sal vir die ni vra om na haar te gaan kyk.” 

Die néêi het `n paar maal gegaan en gedoen wat sy kon. Maar 
dit was tevergeefs. Van die ander plaasvolk se vrouens het snags 
by Betjie gaan waak. 

Dit het nie lank geduur nie. 

So `n entjie van die skaapwerf af het hulle haar begrawe. 


- 

Halfbottel Terpentyn 


AS Jy vanmiddag saamgaan kerk toe, kan jy sien hoe al die 
klein kindertjies gedoop word.” So het my moeder meer as eens 
met my gepraat as ek tragerig was om my nousluitende winkelpakkie 
aan te trek vir die kerk. Die dopery was nooit vir my 'n groot 
aantrekkingskrag nie, selfs van kleins af nie. `n Skreeuende babetjie 
is `n laspos en onaangenaam om na te luister. En my geboortedorp se 
doopbabetjies was in my jong dae uithalerskreeuers. Dit was kompleet 
of hulle hul beste huil vir die doop gebêre het. Dikwels was dit so erg 
dat ek niks kon hoor wat die dominee sê nie. 

Maar moeder het glo gemeen dat die doop vir `n snuiter soos ek 
interessant behoort te wees en daarom het sy geprobeer om my 
daarmee in die ongemaklike winkelpakkie in te lok. As sy maar kon 
weet hoe senuweeagtig ek was oor my jonger broertjie en sussie se 
gedrag by die doop. `n Man bekommer jou mos half-dood as jy alleen 
in die kerkbank moet sit onderwyl Pa en Ma met `n stout baba voor 
die preekstoel staan. Gelukkig het die twee outjies ons naam hoog 
gehou en geen geluid gemaak nie. Ten minste, so het Moeder gesê. 
Daar was by albei geleenthede so `n kleinkinder-gegrens dat ek nie 
kon hoor wie stil was en wie geraas het nie. Ek het Moeder natuurlik 
geglo, want sy was een van die weinige mense wat nooit vir my 
gejok het nie. 

Die tyd het later aangebreek toe ek sonder enige aanlokkery 
met my Ouers saamgestap het na die kerk. 

Dit sal nie meer lank duur nie, dan kan jy aangeneem word,” 
het Vader gesê. ,Daar is drie baie belangrike dae in `n mens se 
lewe. Jy moet daaraan dink, ou seun. Dié drie belangrike dae is jou 
doopdag, jou voorsteldag en jou troudag. By al drie geleenthede moet 
jy voor die kansel verskyn; en dis `n ernstige saak. Van `n mens se 

doopdag kan jy natuurlik niks onthou nie, maar jy verskyn nietemin 
voor die kansel. Ek sê dit sal nie meer lank duur nie, dan is jou 
voorsteldag daar. Oor die troudag hoef ons nie nou al te praat nie. 
Deesdae se jong mense wil altevol graag voor hulle tyd groot wees. 
Dink jy maar aan jou voorsteldag en sêre dat jy die katkisasieboek en 
jou Bybelgeskiedenis ken.” 

In daardie dae was ek `n baie onderdanige mannetjie en daarom 
het ek na hierdie gewigtige woorde van my vader geluister soos dit 
'n gehoorsamige seun betaam. Ek het my maar probeer voorstel hoe 
ek in my lang dooprok in my moeder se arms voor die kansel gelê 
en van pure opgewondenheid gorrelgeluidjies gemaak het onderwyl 
my mede-dopelinge huil dat hoor en sien vergaan. 

Ek het my bes gedoen om nie aan my troudag te dink nie en 
my vas voorgeneem om my nie oor die Vraeboek en die Bybel 
geskiedenis te laat vastrek nie. 

Die jare het verbygegaan. 

Ek en `n vyftigtal ander katkisante het veertien dae lank hard 
geswoeg aan die Boere-matriek en op `n Vrydag voor Oktobermaand 
se Nagmaal is ons almal aangeneem. Die volgende dag by geleentheid 
van die voorbereidingsdiens sou ons voorgestel word. 


Die Vrydagaand teen sononder het die dorp al gewemel van die 
Nagmaalgangers, en Saterdagmêre sou nog baie meer kom. By die 
aandete in ons tuiskamers sê Pa: ,,Dit lyk my dit sal hierdie keer `n 
opkoms wees soos ons lank laas gehad het. Mense van die uithoeke 
van die gemeente is al hier. Dit maak `n mens se hart darem waarlik 
bly, veral omdat daar mêre so `n groot klomp katkisante voorgestel 
word. En Dominee het my netnoumaar gesê hy verwag dat daar meer 
as `n dosyn kindertjies gedoop sal word. Die voorbereidingsdiens sal 
dus van drievoudige betekenis wees: `n voorbereiding vir die heilige 
Avondmaalsviering, `n voorstellingsdiens en `n doopdiens. Dominee 
sê my jy `t jou goed gedra by die aanneming. Mooi so, ou seun, en 
veels geluk ook.” 

sVan my ook, my kind,” sê Ma, en sy gee my `n druksoen. 


105 


vDankie, Pa en Ma. Ek hoop maar net die kinders sal vir hulle 
mêremiddag behoorlik gedra. `n Huilery by doop is nooit juis stigtelik 
| R 

Af, Nou ja, ou seun, dis seker `n babetjie se voorreg om by die 
doop te huil. `n Mens moet jou nie te veel daaraan steur nie. Jy moet 
maar dink aan die eintlike betekenis van die instelling.” 


Dis Saterdagmiddag. So stampvol soos die Kerk van my geboorte 
dorp daardie middag was, het ek hom voor en na dié tyd nooit gesien 
nie. Ons klomp katkisante sit in twee lang rye voor die preekstoel, 
die meeste mans in pas gemaakte donker snyerspakke, die meisies 
met wit tabberds aan. 


Die diens begin. Na die voorgebed en die eerste gesang word die 
doopouers versoek om voor die kansel te verskyn ten einde die 
doopsformulier aan te hoor. Hulle kom staan vlak voor ons. Van 
die preekstoel af lees die dominee die formulier voor en daarna klim 
hy af en kom voor die ouers staan. Die babetjies word uit die 
konsistoriekamer binnegebring. Die doop begin. Dis `n plegtige 
stonde. Geen geluidjie van die dopelinge nie. Die derde ouerpaar — 
oom Fanie en tant Drienie Skoffelvlei— stap nader na die leraar. 
Oom Fanie haal die papiertjie uit sy onderbaadjiesak waarop die 
dogtertjie se naam moes geskrywe gestaan het en gee dit aan die 
dominee. 

Daar's 'n hele rukkie stilte, en toe fluister die dominee in oom 
Fanie se oor. Ek het so naby gesit dat ek elke woord duidelik kon 
hoor: ,Hier moet `n fout wees, broeder. Ons kan haar tog nie sê 
doop nie. Hier staan ,Halfbottel Terpentyn't” 

Oom Fanie het gou met `n bewerige hand uit sy ander onder 
baadjiesak die regte papiertjie met die naam ,,Maria Jacomina” 
daarop te voorskyn gehaal. Die kind het haar naam gekry, en die 
doopplegtigheid het verder baie mooi afgeloop, so mooi soos die 
meeste gemeentelede lank laas gesien het. Party het darem gewonder 
waarom die dominee in oom Fanie se oor gefluister het en waarom 
daar toe skielik 'n tweede papiertjie voor die dag gekom het. 

Ek self sal nooit die Oom se gesig vergeet toe hy en die tante 
omdraai en terugstap na hul bank toe nie. Hy was verwese. Sy harde 
boordjie het lelik gekreukel gesit. Hy was waternat van die sweet. 

Die Malle 


Hy waAs die mal jong van die dorp. Of hy nou regtig mal was, 
sal ek nie kan sê nie. Maar die mense van my dorp het goed en 
seker geweet dat Gaidieng mal was. Sy naam was immers mal 
Gaidieng. 

sStapelgek,” het meer as een gesê. ,Hy behoort in `n krank- 
sinnigegestig tuis. Waarom kan die dorpsraad nie met hom `n plan 
maak nie?” ' 

Die kinders het hom dikwels agterna geloop en gespot en 
geskreeu: ,Ou mal Gaidieng, ou mal Gaidieng! Lag dan lekker vir 
ons. Jy kan mos lekker lag!” 

As hy die slag wou, het daar `n dierlike lag weerklink deur die 
strate, `n lag wat die kinders nie verstaan het nie, maar waarom 
hulle tog geskaterlag het. Soms wou hy nie lag nie, en dan het hy 
maar kop onderstebo voortgestap, brom-brom, onderwyl die krioelende 
skoolkinders hom uittart en uitkoggel. 

Soms weer was Gaidieng in `n baster opgewekte stemming. Dan 
lag hy vir die kinders sommer sulke lang uitgerekte, wrede lagte; en 
daarna sê hy: ,Ek sal vir julle lees. Julle weet nog nie hoe mooi ek 
kan lees nie.” 

Nou toe, lees vir ons `n mooi stukkie voor,” kraai die kinders. 
,Lees vir ons, ou mal Gaidieng!” 

Dan gaan staan Gaidieng teen die kweperheining van die 
dwarsstraat, frommel `n ruk lank in die sak van sy verflenterde 
baadjie waarin hy altyd `n paar stukkies opraappapier hou. Lank 
sukkel hy om die.verfomfaaide papiertjie glad te stryk, en dan begin 
hy kastag lees. Hy hou die papiertjie styf vas teen sy bors gedruk, 

kyk met verbaasde oë doer in die verte en lees dan met `n dowwe 
dreunstem asof dit `n hele plegtigheid is: 


Tan Alie, Tan Alie, 

Tan Alie om die draai, 

Piet Bosman toe be slaan, 

Roun die punter toe be slaan, 
Filkekoedemma, punter toe be slaan. 


Daarna weer `n lang onmenslike lag wat deur die strate weerklink. 

“Het ek nie vir julle gesê ek kan mooi lees nie? Julle dink ek is 
mal, hê? Ja, julle dink so. Maar ek weet beter. Dis julle wat nie reg 
is nie. Ek is so reg soos `n patat. Julle behoort almal in die malhuis, 
julle kamsgeslag. Maar nie ek nie.” 

Na hierdie uitbarsting stryk Gaidieng gebukkend-gebukkend op 
`n stywe draf in die straat af. 

Op `n dag gebeur dit dat hy in die dwarsstraat `n boer van die 
plaas teëkom wat net aan die uitspan was. 

sKom lei dan die perde koud, my jong,” sê die boer. 

sMarrag, Basie. Roun die punter toe be slaan. Mooi perde, 
Basie! Mal Gaidieng sal hulle koudlei.” 

Op en af in die straat, op en af het hy die perde gelei, onderwyl 
hy gedurigdeur bromgeluide maak. Nou en dan gaan hy staan, streel 
die bruines langs die nek en rug, werskaf aan hul maanhare. Op 
en af, totdat die baas hom roep, `n sikspens in die hand stop en sê 
hy kan maar huis toe gaan. 

Van daardie dag af wou Gaidieng maar ammelee perde koud 
lei. Elke dag het hy maar die strate afgeslenter om te sien of daar 
nie koudlei-kans was nie. As hy dan die skoolkinders raakloop en 
hulle tart hom uit en koggel hom uit om te lees, dan sê hy: 


` 


Die bruines is die mooistes, 
Roun die pumter toe be slaan, 
Mal Gaidieng die lei hulle in die straat. : 
In die week het hy min koudlei-kans gekry, maar Vrydae en 

veral Saterdae het hy sy hande vol gehad. Dan was daar meer perde 
as hy voor kans gesien het. Soms het hy op `n Saterdagaand met 
Nagmaal half kapot by die huisie ingestrompel waar hy en sy ma 
alleen gewoon het. Dan sê hy: 


vMoeg, Ma, baie moeg, 
Maar die bruines is te mooi, 
Roun die pumter toe be slaan.” 


Jare lank was mal Gaidieng die baas-perde-koudleier van die 
dorp. In sy verwarde gepraat was hy maar altyd doenig met die 
perde en met die base wat vir hom so goed was. En die base was 
maar alte bly om vir Gaidieng hulle perde te laat lei, en hulle het 
vir hom meer gegee as wat `n boer ooit sou droom om aan `n gewone 
jong te gee wat sy perde koudlei. Net omdat hy mal Gaidieng was. 

Met 'n mal mens moet jy maar geduldig wees,” sê die een boer. 

sldy is wragtie nie so mal as hy lyk nie,” sê die tweede boer. 

sDat hy nou so lief vir perde moet wees,” sê die derde boer. 
“SO 'n stomme skepsel!” 

Dit was `n Vrydagmiddag met Oktobermaand se Nagmaal. Dit 
kom toe net so dat Gaidieng baas Gerrie Wadrif se paar uitgelate 
bruin blesse in die hande kry. Die perde was vir hom so mooi dat 
hy onbedaarlik begin lag toe hy aan die halterrieme vat. In plaas van 
hulle koud te lei, begin hy te draf. Al harder en harder draf. En 
hy lag al hoe uitdagender dat dit weerklink deur die strate. Mal 
Gaidieng tussen die twee bruin blesse. Dit gaan al hoe doller in die 
straat af. Die twee bruin blesse het lanklaas so lekker gelons soos 
vandag. Gaidieng se asem hyg. Hy begin uitsak. Die halterrieme lê 
snaarstyf soos die perde galop, maar wat hou, is Gaidieng. Die 
halterrieme is lank, en hy hardloop nou half agter die perde. 

Toe skop die een bruin bles agterop van pure baldadigheid. 

Teen die kweperheining lê Gaidieng dubbeld gevou. 

Die twee bruin blesse hardloop woes verder in die straat af. 

Mal Gaidieng lê doodstil teen die kweperheining. 

Die Kussimg 


“JY KAN darem gerus vir ons `n kussing op die kerkbank laat 
sit, ou man. Jy behoort eintlik self daaraan te gedink het. Dit sal tog 
nie te veel kos nie en dis soveel geriefliker.” 

Oom Diederik kyk nie op van die velskoen wat hy sit en versool 
nie. Daar's `n rukkie stilte. `n Mens kry ook nooit end met koop en 
betaal nie, dink hy, en ek is die man wat moet opdok by die betaal 
slag. Waarom moet `n man dan ook so danig op jou dooie gemak 
sit as jy nie eens gereeld elke drie maande in die kerk kom nie? 
Kyk waar sit ons hier op die uithoek van die gemeente. Die sagte 
kussing sal warempel nie die kinders help om wakker te bly nie. 
Mnr. Hoogenvliet is reeds geneig om soms bra lank te preek, veral 
met Nagmaalsgeleenthede. 

Waarom sê jy dan niks, Diederik?” vra tant Ellie ewe vriendelik. 

“Ek dink oor die saak, vrou, maar dit sal seker ook nie baat 


om langer te dink nie. Jy meen mos partykeers jy kan vir ons albei 


se part dink. Goed, ek sal die kussing bestel.” 

sSkaam jy jou nie om so kwaai met my te praat nie?” 

sNee, ek skaam my nie. En ek praat ook nie kwaai nie. Jy weet 
self ek kan nog anderster praat as dit, as dit daarop aankom.” 

Tant Ellie het, sonder om `n woord verder te sê, omgedraai en 
die huis binnegestap. As die man van haar net nie so `n haastige 
humeur gehad het nie, dink sy, dan sou hulle huwelikslewe baie 
gelukkiger gewees het. Nie dat hulle nou juis ongelukkig is nie. Sy 
het baie om voor dankbaar te wees. Dit kan sy eerlik sê. Dank die 
Here darem dat sy `n groot stuk van Job se geduld deelagtig geword 
het. Diederik het `n harde kop en `n skerp tong; en as haar kop ook 
so hard was en haar tong net so skerp soos syne, dan sou die lewe 
party dae bra onaangenaam geword het. 

Oom Diederik werk handig en haastig met elspunt en naairiempie 
aan die velskoen. Hy `t gesê hy sal die kussing bestel en hy sal dit 
doen. `n Man se woord moet jou eer wees. Maar die begerentheid 
om sag te sit in die kerk is sommer bossies. Hy `t baie hard gesit en 
hard geslaap in sy lewe en dit het van hom `n sterk man gemaak. 
As `n mens in die kerk `n goeie leuning vir jou rug het, is dit mos 
onnodig om `n kussing soos `n baster bulsak onder jou te hê soos die 
een in ou Kasper Poggie se bank. Die jong geslag is te pieperig en 
gemaksugtig en party van die groot mense insgelyks. Hy `s nou amper 
spyt dat hy belowe het, maar, nou ja, `n man se woord moet ammelee 
jou eer wees. 

Die kerkbankkussing is bestel. Oom Diederik het by die bekleër 
van die dorp aangestap toe hy in Oktobermaand sy wol gaan verkoop 
het. 

“Ek wil hê jy moet `n kussing maak vir my kerkbank. Ek wil `n : 
goeie ding hê. Wat sal dit kos? Ek sal jou sommer nou betaal. As jy 
klaar is met die werk, moet jy my asseblief die plesier doen en sorg 
dat die kussing op die regte plek kom.” 

Die bekleër het so `n bietjie gereken, gesê wat die prys is, sy 
betaling ontvang en belowe om die kussing gereed te hê in oom 
Diederik se bank wanneer hy en sy huisgesin met Januariemaand se 
Nagmaal dorp toe kom. 

Die bekleër het my gebelowe om die kussing klaar te hê vir 
Januariemaand se Nagmaal,” sê oom Diederik aan sy vrou toe hy 
tuiskom. ,Ek hoop my ou vrou is nou tevrede.” 

sBaie dankie, Diederik,” sê tant Ellie hartlik. ,,Jy kan baie gaaf 
wees as jy wil, was jy maar net nie soms so 'n ou kriewelkop nie!” 

Moet tog nie nou weer beginne nie. Ons het almal ons foute. 
Niemand is mos volmaak nie. `n Mens moet leer om die ander man 
se gebreke te verdra.” 

sDis waar wat jy sê, ou man. En ek sal ook nie weer beginne 
nie. Ek beginne mos nooit eerste nie. Maar toe maar. Dit sal net 
reg wees om die kussing met Januariemaand se Nagmaal in te wy. 

Dan word jy mos as ouderling voorgestel. `n Nuwe kussing en `n 
nuwe manelpak.” 

Jy moenie ligsinnig word nie, Fllie. `n Ouderling se waardigheid 
sit mos nie in sy nuwe manelpak nie. Wag, ek moet uitstaan en kyk 
wat die werksmense maak.” 

Oom Diederik, tant Ellie en hulle kinders het drie maande later 
op `n Vrydagoggend vroeg voordag met die eselwa van die plaas 
vertrek en laat die aand by hulle tuiskamers op die dorp aangekom. 

SaterdagmOre was vir die meeste Nagmaalsgangers `n druk tyd: 
inkope doen, sake oor alles en nog wat in orde bring. Oom Diederik 
en tant Ellie was net so bedrywig soos `n wakker boer en sy vrou 
soms op `n Saterdagmêre met Nagmaalsgeleentheid kon word. Oom 
Diederik was `n hele ruk by die snyer doenig om sy nuwe manelpak 
aan te pas. 

sHHoe sit hy, oom Rik?” vra die snyer. 

sNee, goed. Ek is tevrede. Hierdie pak moet vir my hou so 
lank soos ek lewe. Julle dorpenaars weet mos nie waar geld vandaan 
kom nie. Ek word yskoud as ek aan hierdie mondering se prys dink. 
Maar hy sit goed. Ek is tevrede. Stuur die pak asseblief na my 
tuiskamers. Jy weet mos waar ek woon.” 

Met plesier, Oom. Ek is bly Oom is tevrede. Ja. Dis maar 
moeilik om te weet waar die geld vandaan kom, en ander man se 
boeke is duister om te lees.” 

Dis waar,” sê oom Diederik. Hy groet die snyer en stryk in die 
voorstraat op. 

Die middag het die klanke van die tweede gelui pas gaan lê 
toe oom Diederik in sy manelpak, sy vrou en hul vyf kinders koers 
vat kerk toe. Die oom voel half ongemaklik in hierdie nuwe ouder- 
lingspak en hy loop nog ongemaklike. Dis warm en hy moet sy voete 
hoogrig optel sodat die rooi stof van die voorstraat nie tussen sy 
kuite deurwarrel en sy nuwe broek vuil maak nie. Daar word nie 
gepraat nie. Oom Diederik stap vinnig ten spyte van sy ongemaklik 
loop, en tant Ellie en die kinders moet uithaal om by te bly. Die 

kleinspan het dit buitendien op hul senuwees vir die ongewone 
kerk toe gaan op die dorp. ,Mooi luister en doodstil sit,” het Ma 
hoeveel maal gesê. ,,Ek wil nie lollery hê nie,” was Pa se woorde toe 
hulle by die tuiskamers uitstap. 

In die kerk tou die groepie agtermekaar in die paadjie tot by 
oom Diederik se bank en skuifel eerbiedig by die sitplek in. Eers die 
kinders, dan tant Ellie. Hulle gaan sit. Die kinders kyk rond. Tant 
Ellie prewel met geboë hoof `n paar gebedwoorde. Oom Diederik 
staan by die ingang van die bank, amper soos 'n deur en `n stutpaal 
ineen. Hy leun effens teen die bank agter hom, met sy hand voor: 
sy oë. Hy is een van die weiniges in die gemeente wat die stil voor 
gebedjie in die kerk staan-staan doen. Hy's klaar. Hy spalk sy manel 
se agterpante oop en sak neer op die kussing. `n Oomblik bevlieg 
die lus hom om te kyk of die bekleër goeie werk gedoen het. Maar 
hy druk die neiging dood. Dis aardse dinge. En hy word vanmiddag 
as ouderling voorgestel. Hy dink nie meer aan die kussing nie, maak 
sy Bybel oop en beginne lees. 

Die somermiddagson brand neer op die stampvol kerk. Dit 
duur nie lank nie toe smag meer as een na `n koel luggie daar binne 
in die bedompige gebou. 

Oom Diederik het `n paar keer dié en daardie kant toe probeer 
skuiwe. Dit het nie maklik gegaan nie. Dit het kompleet vir hom. 
gevoel of alles nie pluis met die kussing was nie. 

Die predikant verskyn op die preekstoel. Na die aankondigings, 
sang, voorlees uit die Bybel en gebed, word die nuwe kerkraadslede. 
versoek om voor die kansel te verskyn ten einde die formulier aan 
te hoor. Hul name word voorgelees. Oom Diederik se naam word. 
gelees: Diederikus Jeronimus Havenga. Hy staan op, maar sy stuk 
van sy kussing dwing om saam met hom op te staan. Hy druk die 
ding terug op die bank en gaan staan op sy plek tussen die ander: 
kerkraadslede wat moet voorgestel word. Hy luister na die formulier. 
wat hy al so dikwels vantevore gehoor het. Hy luister maar hy hoor 
nie veel nie. Die duiwel en die bekleër en die kussing dam hom van. 

alle kante by. Daar's iets verkeerd met daardie kussing. Op daardie 
oomblik voel oom Diederik baie ongelukkig. As hy net die swerkater 
van `n bekleër kan bykom. Nee, maar wag. `n Man staan mos darem 
nou voor die preekstoel. Die duiwel soek ook maar ammelee sulke 
kanse uit. En vandag het hy `n bekleër gekry om hom te help. 

Die voorstelling van die nuwe ouderlinge en diakens is verby. 
Hulle gaan sit op hul plekke in die ouderlings- en diakensbanke. 

Dis `n kussing hierdie, dink oom Diederik toe hy aan die 
koppenent van die ouderlingsbank neersak. Dié kussing veer mos 
soos `n lekker afslaankapkar. 

Ds. Hoogenvliet het daardie middag na oom Diederik se hart 
gepreek. So gou soos nou was alle kwellinge van kussings weg. Daar's 
net die twee groot dinge: `n mens se roeping as Christen en jou 
roeping as ouderling. 

Die kerk is uit. Vol verhewe gedagtes kom oom Diederik by sy 


| tuiskamers aan. Tant Ellie sit in die voorste kamer. 








Middag, vroutjie. Dit was darem vir jou `n geseënde diens.” 

Ja, Diederik. Dit was mooi. Maar, draai `n bietjie om. O, ja. Die 
taai vesels sit nog aan jou manel vas. En jy was maar `n rukkie met 
die kussing doenig. My rok kan ek maar gaan: weggooi. Van die 
meisiekinders se klere wil ek nie praat nie. Dwarsdeur dominee se 
preek moes ons op die sleg gemaakte, taai oorgetrekte kerkkussing 
sit. Jou kastige bekleër se oortreksel sal nie sleg wees om streepkoppies 
en wildekanaries te vang nie. Ons was bra ontstigtelik met die 
Opstaan voor die slotgesang. Maar ons kon dit nie help nie. Die 
kussing het aan ons vasgesit. Deur die skuinste van my oog het ek 
gesien hoe ou Koerman Koeraans grimlag.” 

Oom Diederik staan asof hy geen boe of ba kan sê nie. ,,Dit 
spyt my, vrou. Ek sal sorg dat dit regkom. Ons sal nie nou verder 
daaroor praat nie.” 

Die volgende mêre voor die Nagmaalsdiens sê oom Diederik aan 
sy vrou: ,Dit spyt my dat julle van nou af weer sal moet hard sit. 
Ek het die koster gesê om die vervlakste kussing voor ons bank op 

die vloer te gooi. Dit sal van nou af `n voetbank van ons voete wees. 
Julle sal hard maar sonder beslommernis sit. Ek het van die begin 
af g'n sinnigheid in die kussing gehad nie.” 

AAS jy so sê, moet dit maar seker so wees, Diederik.” 

Die Onoorwomnmene 


DiT WAS al lankal vir iedereen duidelik dat daar geen oor: 
winningskans meer was nie. Maar met `n volharding wat soms uit 
wanhoop gebore word, het die gehawende klein kommando die stryd 
voortgesit op die uitgestrekte vlaktes van die binneland teenoor 


die oorweldigende magte van die vyand. 


Hier `n treinbrug in die lug laat spring, daar `n gewaagde 
nagtelike aanval doen, en dan vinnig vlug na een van die paar skuil 
plekke wat daar nog oor was. Maar hul beweegruimte het al beperkter 
geword, die vyandelike leërs hoe langer, hoe oorweldigender, en op 
`n snerpend koue wintermêre toe die ryp meelwit op die grasvlaktes 
lê, is hulle vasgekeer en tot oorgawe gedwing. Hande opsteek! 
Wapens neergooi! 

Daantjie Brink was die jongste van die klein kommando. Sommer 
nog `n bogseun wat nie `n oomblik geaarsel het om sy lewe vir sy 
vaderland in die waagskaal te stel nie. Die ander burgers het vir klein 
Daantjie bewonder en liefgehad om sy onverskrokkenheid, en as hulle 
soms per geluk `n paar mauserpatrone in die hande gekry het, was 
hulle maar te bly om dit vir hom te kan gee. 

Hy was die enigste van die klein kommando wat `n mausergeweer 
besit het. Dit was sy trots. So lief soos `n kind soms vir sy hondjie 


of vir sy hanslam kan word, so lief was Daantjie vir sy mauser, en 





daarom het hy dit ook so goed opgepas: en as daar `n kansie kom, 
was hy maar steeds met `n stuk seildoek aan die vrywe aan sy geweer. 
Hy moet mos blink wees. Ammelee blinker. 

Jy sal nog darie ou windbuksie van jou so skuur dat daar nader: 
hand niks van hom oorbly nie,” het `n bebaarde oom op `n dag aan 
die seun gesê. ey 

Daantjie Brink glimlag effens, maar hy kyk nie op nie en vrywe 
almaardeur. 

s Windbuksie, sê Oom? Nou toe, gaan staan vir my reg op vyf” 
honderd tree.” 

Ag, nee, Daan, ou seunie. Ek sal dit nog so nooit waag nie. Jy 
weet mos ek maak sommer speletjies. En ek weet altevol goed hoe 
jy kan korrelvat!” 

Die bebaarde oom het `n entjie weggestap en toe omgedraai en 
lank staan en kyk na die skraal figuurtjie in gebukkende houding 
OOr sy mauser. 

slidere! So `n blote kind, nog!” sê hy skielik half driftig en vat 
toe koers die veld in. 

Nou op hierdie koue wintermêre staan die klompie burgers 
omring deur die vyandelike oormag. Hulle moet hul wapens oorgee. 
Op `n hoop gooi langs `n skraal doringboompie op die berypte winter: 
veld. Dis `n pynlike proses. Hier staan `n paar wat maar nie gou 
genoeg wil naderkom nie; daar anderkant staan een met sy geweer 
onder sy arm en kyk vlak voor hom vas op die grond asof hy nie bra 
weet wat hy moet doen nie. In die koue van die wintermêre is die 
vyandelike troepe ook nie danig haastig nie. 

sOns het hulle tog vas. Gee die oues maar `n bietjie kans, wat,” 
het die bevelvoerende offisier gesê. 

Heeltemal onopgemerk `n entjie daarvandaan in `n waterlopie 
sit Daantjie Brink met sy mauser in sy arms soos `n kind sy liefste 
troeteldier sal vashou. Sy gedagtes loop wyd en ver. Hoe bly was hy 
nie toe sy vader hom die geweer gegee het nie! 

4 Vir ons land, Daan. En mag die Here julle altwee veilig na my 
toe terugbring.” 

Dis nie reg nie! Dis nie reg nie! snik hy. `n Tyd lank sit en 
huil Daantjie so met sy geweer teen sy bors vasgeklem. Hy rittel en 
bewe van die koue. Sy goiingsakpakkie bied skaarse beskutting teen 
die ysigheid van hierdie wintermOre. 

Toe kry hy skielik `n gedagte: Met die nat potklei en gruis 
klippertjies hier by hom, begin hy die geweerloop vol en vas te stamp 
met `n laaistok, so vol en vas as dit maar kan kom. Hy moet iets 
doen om sy geweer onbruikbaar te maak, en hierdie plan is die 
enigste waaraan hy nou kan dink. Hulle sal darem sukkel dat hulle 
bars om die potklei en die gruis uit die loop te kry. Hy stamp en 


stamp almaardeur die nat potklei en gruis in die geweerloop in. 


Stamp en stamp totdat dit tot in die loop se bek net ene vaste 
gruiserigheid was. 

Hy is klaar met sy werk. 

As julle hom dan mêet hê, sal julle `n verminkte mausertjie kry. 
Ek wens in my hart die loop bars as `n vreemde man die eerste 
skoot aftrek na hy hom miskien skoon gekry het.” 

Klein Daantjie Brink staan op en drentel soos iemand wat in sy 
slaap loop na die hoop gewere langs die skraal doringboompie. 

'n Jong offisiertjie kom hom tegemoet en sê in `n vreemde taal 
waarvan hy net `n paar woorde ken: 

Al! Dis mos my geweer daardie! Dis `n mooie. Hierdie ander 
ou spul beteken niks.” 

Die seun maak `n wyerige draai om die offsiertjie. Draf-stap, 


 draf-stap in sy dun goiingsakpakkie deur die witgerypte gras. En toe, 


met al die krag van sy ou dun armpies, smyt hy sommer nog van 


ver af sy mausertjie op die hoop gewere. Daarna loop hy snik-snik 


tussen die ander burgers in asof hy @rens `n wegkruipplekkie wil 
gaan soek. 
sloop na die duiwel 


” 


sê hy. 

